
CAPITOLUL I 
Plecarea Vităneştilor la Lişava 


În dimineaţa zilei de 15 iulie 1968 un convoi format din 
două taxiuri şi o furgonetă se opri la intrarea dinspre Calea 
Griviței a Gării de Nord. Spre ziuă se abătuse asupra Capitalei 
o ploaie torențială, dar acum cerul era senin şi curat ca o 
fereastră uriaşă, soarele făcea să aburească acoperişurile 
clădirilor, iar vişinele şi cireşele oltane din coşurile 
vânzătorilor de fructe străluceau înrourate ca nişte grămezi de 
rubine. Din primul taxi se dădură jos Costi Vitănescu şi soţia 
sa. Ei n-aveau copii, dar aveau în schimb bagaje numeroase şi, 
între toate ieşea în evidenţă un pachet ciudat învelit într-o 
husă de piele, şi care avea forma unei ţevi lungi de aproape un 
metru şi jumătate. Costi era astronom şi ciudatul său pachet 
nu era altceva decât o lunetă de care nu înţelegea să se 
despartă nici în concediul de vară. Din cel de-al doilea taxi, 
primul care cobori fu un copil în jur de doisprezece ani, năltuţ 
şi zvelt, îmbrăcat cu o cămaşă cadrilată şi cu pantaloni de 
cow-boy. Încălţat cu pantofi de baschet, copilul păşea tot atât 
de uşor ca o pisică şi alergă spre maşina din faţă ca să-i dea 
ajutor unchiului său. După el coborî din maşină un adolescent 
îmbrăcat în uniforma elevilor de la liceele militare. 

Cei din urmă coborâră din taxi părinţii celor doi băieţi, 
colonelul aviator Vitănescu şi soţia sa, profesoară de ştiinţe 
naturale la Liceul Lazăr, Maria Vitănescu. Ca orice mamă din 
lume ea intra uşor în panică şi acest lucru îl făcu şi acum, 
strigând spre cei doi băieţi: 

— 'Ţucurel, Emil, mai încet! Ţucurel, lasă luneta jos, că-i 
prea grea pentru tine! Dar unde-s tregherii? Gara asta n-are 
nici un tregher să ne ajute la transportul bagajelor?! 

Mama nici nu băgă de seamă că tregherii se şi apucaseră 
să dea jos bagajele din furgonetă şi să le aşeze frumos pe 
platformele a două cărucioare metalice. Apoi pătrunseră în 
incinta gării. Prin mari lucarne de sticlă lumina soarelui se 
iriza triumfătoare în spaţiul uriaşului peron şi, fiind în toiul 
verii, în plin sezon de vacanțe şi excursii, gara era plină ca un 
stup de mulţimea agitată a călătorilor care, fie că se grăbeau 
spre trenuri, fie că se precipitau spre ieşire, păreau cuprinşi de 


o nerăbdare veselă şt fericit îngrijorată. Se încrucişau în aer 
sute de exclamaţii şi chemări febrile. Vânzătorii de ziare şi 
reviste îşi atrăgeau cumpărătorii grăbiţi strigând ultimele 
noutăţi şi Ţucurel fu primul care reţinu ştirea cea mai 
uluitoare, după părerea sa, aceea că pe o şosea din Mexic 
pasagerii a două autoturisme au fost opriţi din călătorie de 
evoluţia unei farfurii zburătoare care apoi aterizase pe şosea. 
Țucurel îi întrebă pe tatăl său! 

— Azi nu cumpărăm ziare? 

Cineva din grup spuse că vacanţa înseamnă deconectare 
şi că primul lucru pentru realizarea deconectării este 
renunţarea la lectura ziarelor. Dar mâhnirea lui Ţucurel nu 
tinu mult. După ce se urcară în tren, găsind cu destulă 
dificultate locurile rezervate, după ce făcură încă o dată 
numărătoarea bagajelor, după ce — în sfârşit — tatăl lui 
TŢucurel observă mulţumit că vagonul lor se găsea în imediata 
vecinătate a vagonului-restaurant, fu remarcată şi lipsa 
ziarelor. 

— 'Ţucurel are dreptate, zise tatăl. Trebuie să cumpărăm 
şi ziare. 

— Iar a fost semnalat un O.Z.N.! spuse Ţucurel în felul 
său entuziast, ca şi cum pentru a cumpăra un vraf de ziare şi 
reviste din gară erau necesare în primul rând dorinţa şi pofta 
sa de a-şi astâmpăra lacoma lui foame de informaţie. Mai erau 
cincisprezece minute până la plecarea trenului. Ca totdeauna 
în astfel de împrejurări femeile sunt mai alarmate de iminenţa 
faptelor neprevăzute şi de la acest lucru nu făcea excepţie nici 
mama lui 'Ţucurel, deoarece îi spuse soţului ei: 

— Te rog, nu mai coboară nimeni din vagon. Sergiu, mi- 
e teamă să nu plece trenul şi tu să rămâi pe peron. 

Ţucurel îşi întoarse ochii spre maică-sa şi o privi 
încruntat. 

În aceeaşi clipă însă, uşa glisantă a compartimentului fu 
dată la o parte şi în pragul ei se ivi un vânzător de ziare. 

— Doriţi! vreun ziar? spuse el. 

— Toate! zise Ţucurel triumfător, plin de nerăbdare şi 
primi în braţele întinse un impunător şi colorat vraf de ziare şi 


reviste. Vânzătorul îi întinse şi un exemplar din revista 
"Moda", însă, atent ca un viezure cu ochii săi verzi şi ageri, 
Ţucurel detaşă repede din vraf această revistă-intrus şi o 
întinse mamei sale, spunând în numele tuturor: 

— Noi nu citim "Moda". Nu ne interesează "Moda". 

— Aşa ai să ne spargi timpanele până la Lişava? întrebă 
zâmbind mamă-sa, şi Ţucurel se aşeză repede la locul său, pe 
neaşteptate descurajat de această întrebare-reproş. 

Acum mai erau vreo zece minute până la plecarea 
trenului şi dintre toţi pasagerii acelui compartiment doar 
mama lui Ţucurel se arăta îngrijorată de bagaje şi mai ales de 
conţinutul lor. Ea încă se mai gândea dacă nu uitaseră ceva, 
fie acasă, fie în furgonetă şi acum evalua stiva bagajelor 
aşezate în plase, îşi reamintea de conţinutul fiecăruia şi, în 
dese răstimpuri îşi arunca privirile spre tovarăşii de călătorie 
care, fără alte griji, stăteau cufundaţi în lectura ziarelor şi a 
revistelor. Era de fapt, sau avea să fie abia de aci încolo, o 
vacanţă de neuitat, deoarece pentru prima oară după mulţi 
ani, numeroasa familie a Vităneştilor proiectase să petreacă 
vacanţa de vară la Lişava, în casa părintească. Aci, în tren, nu 
erau decât doi fraţi: Costi şi Sergiu, dar la Lişava sosiseră deja 
ceilalţi fraţi. (Vasile — maior la o unitate de vânători de 
munte, dintr-un oraş din nordul ţării, din Maramureş. Al 
patrulea frate, Victor Vitănescu, era învăţător la şcoala din 
Lişava, el locuia în casa părintească, şi ideea vacanței pornise 
de la el.) 

Reîntâlnirea sub acoperişul casei părinteşti a celor patru 
fraţi şi a familiilor lor nu era chiar o întâmplare oarecare, cu 
atât mai mult cu cât fiecare în parte se simţea atras de satul 
natal într-un mod deosebit, de un noian întreg de amintiri din 
anii copilăriei, de tot acel tulburător şi ireparabil depozit de 
întâmplări trăite de mult, spre care totdeauna ne îndreptăm 
gândurile şi paşii cu o bucurie candidă şi plină de neprevăzut. 
Mama lui Emil şi a lui Ţucurel încă se mai gândea la bagaje, 
când, pe nesimţite, porni trenul şi tot la bagaje se gândi încă o 
bucată de vreme şi după aceea, amintindu-şi şi toate 
momentele febrile de pregătire a plecării. Trebuia să nu fie 


uitat nici un amănunt, de la micile daruri pentru numeroasele 
rudenii de la Lişava până la hainele de schimb. Fuseseră 
întocmite liste interminabile cu obiectele necesare unei 
vacanțe atât de neobişnuite, ele fură discutate în lungi colocvii 
familiale, se adăugară lucruri fără de care plăcerile vacanței 
păreau ştirbite, apoi fuseseră şterse cele la care numai cu greu 
se putea renunţa, dar în sfârşit cuferele şi valizele au fost 
burduşite atât de bine, încât pur şi simplu era de mirare cum 
de-au încăput atâtea lucruri în ele. E de ajuns să amintim, 
dintr-o listă departe de a fi completă, conţinutul acelor 
numeroase şi pitoreşti bagaje pe care furgoneta abia le putuse 
lua şi transporta la gară. Şi să nu uităm faptul că ele 
reprezentau doar bagajele a două familii: ale colonelului 
Sergiu Vitănescu şi ale astronomului Costi Vitănescu. În 
bagajele lor şi-au dat întâlnire nu numai câteva pasiuni şi 
îndeletniciri, dar şi grija gospodărească de a nu duce lipsă de 
nimic: trusă de pescuit cu lansete pentru lostriţe şi păstrăvi, 
aparat de fotografiat cu teleobiectiv, aparat de luat vederi, 
luneta portabilă (însă destul de grea), o trusă de botanist şi 
entomolog cu ierbar, cutiuţe şi plasă de prins fluturi, filtru de 
cafea, bocanci, funie pentru ascensiuni alpine, pitoane, 
ciocane, două corturi, două aparate de radio cu tranzistori, 
binoclu, o armă de vânătoare (a tatălui lui Emil), cartuşieră, 
trei bidoane pentru apă, două termosuri, un magnetofon, 
cărţi, o provizie substanţială de ţigări "Snagov", câteva cutii de 
"Nescafe", un vas de aluminiu pentru pus în el păstrăvii 
pescuiţi, trei rucsacuri pline, pelerine de ploaie, tot ceea ce 
trebuia să-şi afle în vacanţă o întrebuințare plină de folos şi 
absolut necesară. Erau acolo şi câteva şpacluri şi periuţe, 
neîngăduite a lipsi din bagajele unui arheolog, era o lanternă- 
far (a lui Ţucurel), se găsea chiar şi un echipament de înot pe 
sub apă, cu încălțăminte-lopeţi şi cu un mic aparat de oxigen, 
după cum nu lipsea (strecurată tot de el) o mică barcă 
pneumatică. Dezumflată, ambarcaţiunea nu era mai mare 
decât o servietă, dar adăugată atâtor obiecte, ea părea sortită 
să nu aibă nici o utilitate în satul de munte unde se duceau. 

— Suntem ca nişte Robinsoni, exclamase atunci Ţucurel 


privind cu o vădită încântare mulţimea de obiecte grămădite 
în bagaje. Parcă pornim într-o expediţie adevărată, plină de 
aventuri şi primejdii. 

Era un tren de zi, cu plecarea din Gara de Nord la orele 
7,35 dimineaţa şi aveau să călătorească până la Caransebeş. 
Acolo urmau să petreacă noaptea, iar în zorii zilei următoare 
să plece cu un alt tren pe Valea Bistrei în sus, până la staţia 
Zăvoi, Călătoria nu era încheiată nici la Zăvoi, deoarece de aci 
trebuiau să se urce într-un tren forestier şi abia după-amiază 
aveau să ajungă într-un punct situat la doi kilometri departe 
de satul Lişava. Această ultimă etapă a călătoriei urma să fie 
parcursă cu o căruţă solidă, de munte, în care, de pe acum se 
întrebau toţi cu îngrijorare cum aveau să încapă sacii de 
călătorie, cuferele şi valizele. Cât despre călătoria cu trenul 
până la Caransebeş n-ar fi cine ştie ce lucruri deosebite de 
povestit. Nu se întâmplă nimic demn de semnalat. La amiază 
au prânzit în vagonul-restaurant, şi la cafea cei doi fraţi — 
astronomul şi colonelul — au început să fumeze câte-o ţigară. 
Observându-l pe Emil şi crezând că-i face un serviciu, Ţucurel 
spuse cu aerul cel mai serios din lume: 

— Tată, îi dai voie şi lui Emil să fumeze o ţigară? 

Tatăl său îşi întoarse privirea spre Emil şi-l întrebă 
surprins: 

— Chiar vrei să fumezi? 

— Nu, tată, nu fumez. Vreau să am plămâni buni la 
bătrâneţe. 

— Piloții de pe supersonice şi cosmonauţii nu trebuie să 
fumeze, zise Ţucurel, tocmai în clipa când mamă-sa şi mătuşă- 
sa se ridicară să plece din vagonul-restaurant, spunându-i să 
vină şi el în compartiment. În restaurant continuară să mai 
rămână tatăl său, unchiul Costi şi Emil. 

— Noi, bărbaţii, mai rămânem niţel, zise unchiul Costi, 
nebănuind că Ţucurel se simţi dintr-o dată jignit în amorul său 
propriu de această neaşteptată discriminare. Îl duru şi mai 
mult faptul că Emil nu insistase să rămână şi el cu ei, ca şi 
privirea rece, indiferentă, cu care îl lăsase să plece spre 
compartiment. Ţucurel se gândi în urmă ca mai sunt destule 


lucruri nepotrivite pe lumea asta, dar că în fruntea lor stă 
lipsa de recunoştinţă. "La urma urmei eu l-am sfătuit să se facă 
pilot militar şi pe urmă cosmonaut. Eu m-am bucurat cel mai 
mult că am un frate elev la Liceul militar, eu am fost cel mai 
mândru că a luat examenul de bacalaureat cu nota zece pe 
toată linia. Nu-i nimic, dacă aşa înţelege el prietenia, se va 
convinge într-o zi că nu ştie să fie recunoscător. Oh, dacă aş 
avea un frate mai mic, de vreo şase ani! M-aş purta altfel. Aş 
şti cum să mă port". 

Ajuns în compartiment, Ţucurel uită repede mica şi 
proaspăta-i mâhnire, deoarece mamă-sa şi mătuşa începură să 
vorbească despre viitorul lui Emil. Ţucurel se lăsă în gând 
subjugat de acest subiect. Privind pe fereastra 
compartimentului la alergarea furtunoasă a stâlpilor de 
telegraf, îşi închipui uşor că se afla în cabina unei nave 
cosmice şi că se uita prin hubloul deschis. "Degeaba mai 
vorbiţi, se gândea Ţucurel, fiindcă l-am convins de mult pe 
Emil să se facă întâi pilot pe «supersonice» şi apoi cosmonaut". 

Mamă-sa îl trezi din gânduri, întrebându-l pe 
neaşteptate, ca şi cum abia atunci ar fi descoperit că se află şi 
el acolo: 

— Ascultă, Ţucurel, ce-ai pus în rucsacul tău, de-i aşa de 
greu? Am băgat de seamă că abia l-ai aburcat în spinare. 

— Am luat plumb şi greutăţi de cântare, zise Ţucurel cu 
un aer glumeţ şi cele două femei se uitară la el surprinse de 
acest răspuns. 

— Nu e nici ăsta mititel, spuse mamă-sa către cumnată, 
cu un glas uşor posomorât de faptul că nici Ţucurel nu mai 
voia să pară copil. 

Mătuşa lui Ţucurel zise: 

— Când era la grădiniţă l-am întrebat odată "Ce-i mai 
greu: un kilogram de plumb sau un kilogram de fulgi?" El mi-a 
răspuns că un kilogram de plumb e mai greu... 

— Eram copil, zise Ţucurel. Ce ştiam eu pe-atunci? 
Educatoarea ne învăţa numai "Căţeluş cu părul creţ..." 

— Ei da, şi ce era greşit în asta? Toate lucrurile trebuie 
să urmeze la vremea lor... Chiar şi piloţii avioanelor 


supersonice, când erau copii, declamau şi ei tot "Căţeluş cu 
părul creț". 

— Chiar şi tata? întrebă Ţucurel uimit, uitându-se la 
mătuşă-sa cu privirea unui om care nu crede în astfel de 
basme. Apoi continuă: Eu nu vreau să mai fiu socotit un 
copilaş pe care toţi să-l ducă de mână şi să-l dădăcească. 

— Nu sta aplecat la fereastră, zise mătuşă-sa. 

— Ştiu, spuse Ţucurel, aşa-i spunea mamiţa lui domnul 
Goe. 

— Îţi intră vreun fir de cărbune în ochi, zise mamă-sa. 
Nu trebuie să râzi de aceste sfaturi. 

— Nu râd de ele, dar avem locomotivă Diesel... Astea nu 
merg cu cărbuni. 

— Are spirit de observaţie băieţaşul ăsta, spuse mătuşă- 
sa pe un ton admirativ. 


CAPITOLUL II 
Sosirea Vităneştilor la Lişava şi prima 
apariţie a farfuriei zburătoare 


După ce petrecură o noapte în singurul hotel din 
Caransebeş, în zorii zilei următoare continuară călătoria, cu 
trenul, pe Valea Bistrei. Priviră de departe culmea domoală a 
Muntelui Mic, profilul de piatră al turnului medieval de 
observaţie, înălţat cine ştie când în coasta muntelui, admirară 
din goana trenului halele uzinelor "Oţelul Roşu", apoi tâlvele 
împădurite şi după o oră ajunseră în gara Zăvoi. De aci, urcați 
în trenul forestier, porniră mai departe, într-un urcuş greu, şi 
sufocant pentru arhaica şi liliputana locomotivă cu aburi, spre 
Lişava. Uitând parcă de propria-i lunetă, pe care-o purta ca pe 
o ţeavă de mitralieră învelită într-o husă de piele, unchiul 


Costi făcea mereu semne de încântare şi surpriză arătând cu 
braţul întins spre pârâul cu apa limpede care curgea paralel cu 
linia ferată: 

— Ia uitaţi-vă cum scânteiează păstrăvii! l-aţi văzut ce 
salturi grozave fac ca să înhaţe insectele? Primul lucru pe care 
am să-l fac când ajung la Lişava, este să plec la pescuit. 

— Dar ţi-ai luat lanseta? 

— Am o lansetă şi pentru unchiul Costi! strigă Ţucurel 
fericit şi mândru că tot el se gândise prevăzător la toate. 
Stăteau pe platforma deschisă a unui vagon. Trenul nu avea 
vagoane de călători şi, în acest fel, privirea îţi putea alerga în 
voie în toate direcţiile. La vale trenul aducea trunchiuri de 
brad şi molid legate cu lanţuri, iar în amonte mergea gol, dar 
aroma de răşină se perpetua şi te simţeai grozav de bine 
trecând cu o viteză de 20-12 km la oră spre munte, pe sub un 
nesfârşit tunel de frunziş, însoţit de volbura apei care curge; în 
vecinătate şi de cântecul păsăretului ascuns în copaci. Ici-colo, 
luminişuri pline de lumina soare lui se iveau, dar treceau 
repede. Pe dealuri se vedeau turme de oi albind în leneşa lor 
mişcare, păşunile verzi şi păcurarii făceau semne cu mâna 
înspre călătorii din tren. 

"Parc-am fi într-o junglă", se gândi Ţucurel, uşor înfiorat 
şi se aşeză mai bine pe rucsacul său. 

Unul dintre ţăranii care călătoreau pe aceeaşi platformă 
arătă cu braţul întins un loc de unde pornea un grohotiş şi 
zise: 

— Aci a dat ursul peste vitele unui om şi le-a sfârtecat. 
Nici până azi, iată sunt două săptămâni de-atunci, vânătorii n- 
au putut da de urma ursului şi să-l răpună. 

Țăranul vorbea despre întâmplarea aceea cu un glas 
cumplit, trist şi înverşunat. Era un ţăran puternic, osos, lat în 
spate şi lui Ţucurel nu i se păru nimic exagerat în lauda 
ţăranului că ar fi în stare să ucidă ursul fără armă de 
vânătoare, numai cu securea, sau cu un şiş. Ascultând 
istorisirea ţăranului, Ţucurel se apropie de Emil şi-i spuse în 
şoaptă: 

— Va trebui să purtăm la noi cuţitele de vânătoare. 


EI îl lovi uşor peste spate şi-i spuse: 

— Hei voinicule, unde-ţi zboară gândul? Crezi că Moş 
Martin se aventurează chiar până la Lişava? 

Lui Ţucurel îi păru dintr-o dată rău că-i spusese lui Emil 
despre cuţitele de vânătoare şi, revenind la locul său, tăcu o 
vreme, mulţumindu-se să privească desişul pădurii cu coada 
ochiului. 

După-amiază, pe la orele trei, trenul ajunse la Lişava şi 
opri în dreptul unor mari rampe pe care trunchiuri de brad 
stăteau în stive înfricoşătoare. În apropierea rampelor, la 
umbra unui nuc bătrân, îi aştepta căruţa cu doi cai negri, pe 
loitra căreia stătea în picioare, ca să-i vadă de departe, 
unchiul Victor. Le făcu semne cu braţele ridicate, sări din 
căruţă şi veni repede în întâmpinarea lor. Probabil, cel mai 
bine dintre toţi cunoştea locurile Ţucurel, deoarece el venise 
aci în fiecare vară să-şi petreacă vacanța mare, dar acum 
prezenţa lui se pierdea în gălăgia veselă a saluturilor şi 
îmbrăţişărilor. Unchiul Victor nu îmbătrânise de loc, în ciuda 
părului sur care-i împodobea capul. Avea cincizeci de ani, dar 
se mişca vioi ca un stegar dintr-un batalion de vânători de 
munte. Avea la el o ploscă din lemn încrustat, petrecută după 
gât cu o cureluşă subţire şi o întinse spre Sergiu şi spre Costi, 
spunându-le vesel: 

— Haideţi şi gustaţi din apa asta tare, de munte! Fiţi 
bineveniţi la vatra părintească! 

Abia după câteva minute, după ce-l strânse în braţe, 
rotindu-l pe Emil, admirându-i cât de mare s-a făcut, un 
adevărat bărbat, unchiul Victor îşi aminti şi de Ţucurel, 
observându-l copleşit sub greutatea rucsacului: 

— Ia te uită, prâslea cel voinic! Aici erai? Măi, ce 
contingent eşti? Vezi? Dacă vii în fiecare vară la noi la Lişava 
creşti repede, mai repede decât flăcăiaşul din poveste! 

Lui Ţucurel îi trecu într-o clipă amărăciunea. Ştia ce o să 
se întâmple: unchiul Victor îl va lăsa pe el la hăţuri, să 
conducă perechea de cai, mamă-sa îi va spune la fiecare pas: 
"să nu ne răstorni în prăpastie", tatăl său va interveni calm: "fii 
liniştită, nu se întâmplă nimic primejdios", iar unchiul Victor, 


împărţindu-şi atenţia în o mie de părţi, va găsi totuşi mereu 
câteva secunde de grijă şi dragoste pentru el: "te-ai făcut 
mare! Măi ce moţ grozav ai, dar să ştii că aici eu sunt frizer. 
Îţi fac o tunsoare ca a lui Decebal! Mi-ai adus — aşa cum te- 
am rugat — cartea stuparului? Mi-ai adus-o? Dar aţă nailon 
pentru undiţe? Cât? O sută de metri? Aoleo, păi ce să fac cu 
atâta aţă?" 

În clipa aceea, Ţucurel îşi aduse aminte de unchiul Vasile 
şi întrebă: 

— Unchiul Vasi n-a venit? 

— Psst! făcu Victor, ducând degetul arătător la buze, 
apoi continuă în şoaptă: Ţie pot să-ţi spun. E aici, dar vrea să 
vă facă o surpriză... 

TȚucurel nu înţelese mare lucru din tonul tainic în care-i 
vorbise unchiul Victor, şi îşi întoarse privirea spre grupul care 
înainta în şir indian pe o potecă paralelă cu şoseaua, în urma 
căruţei încărcate de bagaje. Soarele apusese, alunecând 
dincolo de culmea împădurită a Tâlvei Mari şi acum umbrele 
amurgului se întindeau ca faldurile uşoare ale unui voal. În 
fruntea şirului mergea tanti Mica, soţia astronomului. După ea 
venea mama lui Ţucurel. Şirul îl încheia Emil. Unchiul Victor 
vorbea cu ei peste umăr, cu glas mare şi, dintre toţi, numai lui 
Ţucurel i se păru că el urmărea ceva, parcă pregătea lucrurile, 
împingându-le într-o direcţie misterioasă. 

— Aţi auzit ce ne fac urşii pe-aici? întrebă Victor cu 
glasul său puternic. 

— Un ţăran povestea ceva în trenul forestier, dar n-am 
prea fost atent, zise tatăl lui Ţucurel. 

— Ne omoară vitele... Va trebui să ieşim şi noi la 
vânătoare, adaose Victor şi-l înghionti pe Ţucurel cu cotul. 

La câteva minute după aceea se auzi un mormăit în 
viroagă de la marginea şoselei. Era un glas gros, răguşit şi 
puternic, care făcea "morrr! morrr!..." 

— Tu să nu te sperii, îi spuse unchiul Victor lui Ţucurel, 
şi sări din căruţă strigând: Asta trebuie să fie un urs! 

Din pricina amurgului începuse a nu se mai desluşi bine 
lucrurile. Victor coborî viroaga, făcând să alunece o dată cu el 


un şir de pietre. Femeile dădură țipăt uşor, dar Victor strigă 
din adâncul viroagei: 

— Treceţi cu toţii lângă căruţă! 

Apoi se auziră bufnituri surde, mormăitul gros al ursului, 
zgomote ciudate, ca şi când un uriaş călcase peste o grămadă 
de crengi uscate şi în sfârşit se auzi iar glasul lui Victor urcând 
din adâncul viroagei: 

— L-am dat gata, oameni buni! I-am venit de hac! Aoleo, 
ce urs mare am ucis! 

Inima lui Ţucurel se făcuse cât un purice. Cât despre 
inimile celor două femei să nu mai vorbim. Ele băteau ca nişte 
tobe pioniereşti la un foc de tabără. Apoi se ivi şi Victor la 
marginea viroagei, aburcând din greu o namilă neagră, ale 
cărei contururi abia se distingeau în înserarea calmă şi 
răcoroasă. 

— Am ucis un urs, zise Victor, venind, cu namila în 
spinare, spre căruță. Ia faceţi-mi loc să-l prăvălim în căruţă. 
Păzea, fraţilor, că-i cald încă! Abia şi-a dat ultima suflare! 

Cu o uşurinţă uimitoare răsturnă ursul în căruţă şi 
valizele trosniră sub greutatea namilei. Mama lui Ţucurel zise 
cu un glas înspăimântat: 

— Ai să ne umpli de sânge valizele. Victoraş, trebuia să 
fi întins dedesubt o pătură! 

— Lasă că nu-i nimic, zise Victor, apoi continuă cu un 
glas vesel: să vezi c-o să iau premiu o armă de vânătoare. 

— S-a pus vreun premiu pe pielea ursului? întrebă tanti 
Mica. 

— Evident, zise Victor. Ia te uită prin ce ne fu dat să 
trecem! 

— Unchiule, zise Ţucurel, am o lanternă în rucsac. Pot s- 
o aprind ca să văd cum arată ursul? 

— Vai de mine, de asta ne arde nouă acum? Dă bice 
cailor, dragul meu nepot, să ajungem degrabă acasă şi să 
jupuim fiara! 

— Vreau să mă uit la urs cu lanterna! se încăpăţână 
Ţucurel, dar Victor se aplecă spre urechea lui şi-i spuse: 

— Dacă mă iubeşti, te rog să laşi la o parte lanterna... Ai 


să vezi tu acasă ce haz o să facem noi cu ursul ăsta! 

Porniră mai departe şi scurt timp după aceea de la 
cotitura şoselei, văzură scânteind în noapte luminile Lişavei. 
Ajunseră în dreptul casei lui Victor şi acesta strigă în întuneric 
cuiva, să deschidă larg porţile. Se auziră paşi dupăind repede, 
se auzi scârţâitul de lemn uscat al porţii şi căruţa intră în 
ogradă. În tinda luminată de un bec ce se clătina uşor în 
adierea vântului se ivi figura soţiei lui Victor. 

— Am făcut de petrecanie unui urs! îi strigă Victor cu 
glas ciudat de vesel şi orgolios. 

— Nu te laşi de glume, bărbate? întrebă tanti Elena. 
Sperii lumea de pomană! 

Victor n-o luă în seamă şi aburcă namila în spinare, 
tocmai în clipa când ursul începu ca prin farmec să mormăie 
din nou, înfundat. 

— 'Ţucurel, vin' la mama! strigă un glas de femeie, 
speriată de-a binelea, dar Victor fără să o ia în seamă, şugubăţ 
în felul său copilăresc şi prăpăstios, ceru ajutorul celor doi 
fraţi ai săi, colonelul aviator şi astronomul: 

— Ce-aţi înlemnit aşa? Daţi-mi şi voi o mână de ajutor, 
că nu vă mănâncă! 

Cei doi se apropiară, încercând să-l ajute pe Victor. 
Puseră şi ei mâinile, dar băgară de seamă în aceeaşi clipă că 
ursul era încălțat în cizme. Abia acum căpătară şi ei glas, 
ruşinaţi de întâmplare: 

— Ia te uită, ursul are cizme! 

Ursul începu să facă şi mai tare "morr", "morr" — şi se 
porni un râs general. Victor era cel mai vesel. Râdea cu 
hohote mari, se lovea cu palmele peste genunchi şi se 
văicărea: 

— Vai, nu mai pot... Uite, mi-au dat lacrimile. 

Ţucurel aprinse lanterna şi, îndreptând fasciculul de 
lumină spre namila mormăitoare, dădu cu ochii peste unchiul 
Vasi, care făcea încercări desperate să iasă cu bine şi repede 
din pielea ursului. 

— E unchiul Vasi? strigă Ţucurel şi se repezi în braţele 
ofițerului. 


— Numai ţie nu ţi-a fost teamă, îi spuse acesta, 
lăudându-i curajul. 

— Cui i-a folosit această înscenare? întrebă soţia lui 
Victor cu un consternat şi dojenitor glas, dar zâmbi şi ea de 
reuşita glumei. 

— Oameni mari şi se copilăresc într-un asemenea hal! 
zise tanti Mica. 

— L-am imitat bine pe Moş Martin? nu încetă unchiul 
Vasi să întrebe. Apoi se trezi cu plosca de şliboviţă în mână şi 
trase o duşcă zdravănă, mormăind ca ursul pentru ultima 
oară. 

Râzând în continuare, deşertară de bagaje căruţa, Victor 
cu 'Ţucurel deshămară caii şi-i duseră în grajd, legându-i la 
stănoagă, şi se pregătiră apoi de cină. În tinda largă, mărginită 
cu stâlpi de lemn sculptat, îi aştepta o masă întinsă ca pentru 
un praznic  pantagruelic. Oboseala călătoriei, veselia 
neaşteptată a ultimei părți din drum, ca şi faptul că după 
câţiva ani se adunaseră cu toţii într-o vacanţă care începea 
atât de copilăreşte, frumos, îi făcură pe toţii să dea, plini de 
poftă, ocol mesei încărcate cu bunătăţi. Erau acolo tartine cu 
ciuperci, friptură de pasăre cu mujdei, caş dulce cu ceapă 
verde, pâine de casă, coaptă în test, ca la ţară, pastramă de 
batal, dar, din bucătărie venea şi aroma unui ştrudel cu cireşe 
oltane, aburii de mămăligă bolborosind într-un ceaun de tuci 
şi mirosul unei oale de sarmale în foi de varză. 

Unchiul Victor dovedea a fi o gazdă excepţională. Pentru 
fiecare avea câte-o surpriză, cunoscându-le tuturora pasiunile 
gastronomice, anunţându-le pe tonul unui bucătar de la un 
mare hotel turistic. Păţania cu ursul continuă să rămână 
subiectul principal de discuţie. Unchiul Vasi se văita că 
primise câţiva pumni cam prea tari pe sub coaste, în vreme ce 
Victor se plângea că abia l-a putut purta în spinare din fundul 
viroagei până la căruţă. 

Cina dură aproape două ore. Fu nevoie să se mai prepare 
o cană de mujdei şi să se mai toarne pe fundul de lemn, 
ţărăneşte, încă o mămăliguţă vârtoasă, pe care Victor o tăie cu 
aţa spre hazul bucureştenilor. Ţucurel bău câteva pahare cu 


mied rece ca gheaţa, în vreme ce bărbaţii nu încetau să laude 
buchetul vinului din care sorbeau plescăind din limbă. Era un 
vin adus de unchiul Victor de la Buziaş, din podgoria 
Silagiului şi, băut aci, în creierul munţilor, fu pomenit numele 
lui Burebista  nimicitorul faimoaselor podgorii dacice. 
Adresându-se lui Sergiu, Victor zise: 

— Părerea mea este că dintre toate istoriile, cea mai 
grozavă este arheologia vinurilor. Avem soiuri vechi cel puţin 
de două milenii: crâmpoşia şi busuioaca, iată numai două din 
aceste soiuri care au biruit veacurile cu aroma şi dulceaţa lor 
neîntrecută. 

Obosite de drum, femeile se duseră la culcare, în timp ce 
bărbaţii rămaseră în continuare la masă. Ţucurel nu vru să se 
despartă de ei, gândindu-se că o vacanţă ca asta nu mai 
avusese nicicând până atunci. 

Poate că sporovăielile bărbaţilor ar fi luat sfârşit prin 
starea aceea de dulce toropeală în care alunecă de obicei 
discuţiile prelungite, dacă unchiul Costi n-ar fi sărit la un 
moment dat — ca ars — de la masă. Alergă în casă, cotrobăi 
în bagaje şi reveni de-acolo cu mica lui lunetă portabilă. 
Desfăcu trepiedul metalic, scoase luneta din husa ei şi o fixă 
pe trepied. 

— Uitaţi-vă, zise el, arătând un punct luminos care se 
mişca pe bolta cerului. Probabil e un satelit! 

Priviră cu toţii în direcţia arătată, aşezaţi în şir, de-a 
lungul pălimarului tindei. 

Costi îi lăsă să privească prin lunetă şi pe încetul 
astronomia cuceri atenţia tuturor. Costi era în al nouălea cer, 
începând să vorbească în termeni astronomici, în acele 
expresii care sună pentru necunoscători atât de straniu şi 
neobişnuit: 

— Observaţi? întrebă el copleşit de emoție. Punctul 
luminos s-a desprins parcă din Părul Berenicei, alunecă uşor 
înspre Constelaţia Câinilor de vânătoare şi pare că se 
îndreaptă spre Ursa Mică. Ia te uită! Acum s-a oprit. Ei, drăcie, 
chiar s-a oprit! Stă fixat ca un nasture diamantin în faldurile 
unei pelerine de catifea neagră! Oh, presimt că n-am să mai 


dorm în noaptea asta. Ţucurel, dragul meu, adă-mi repede un 
carnet de schiţe şi un creion, ca să notez cele văzute! Repede, 
scumpul meu! 

Ţucurel țâșni de la masă şi reveni în goană cu un carnet 
de schiţe. Costi execută cu mişcări febrile şi sigure acest 
desen: 

În timp ce desena, urmărind cu intermitente evoluția 
punctului luminos de pe cer, Costi păru cuprins de o uimire 
crescândă şi în sfârşit îl trimise pe Țucurel după busolă. 
Observară cu toții că acul magnetizat al busolei în loc să arate 
nordul, aşa cum era firesc, se agita zănatic în toate direcțiile, 
ca şi cum ar fi fost cuprins subit de-o nelinişte 
nemaipomenită. Astronomul îşi împărțea acum atenția între 
punctul luminos de pe cer şi acul busolei. Agitaţia acului 
magnetic se vedea că îl tulbură tot atât de mult ca şi fixitatea 
neaşteptată a punctului luminos. El spuse: 

— Dacă ar fi vorba de un simplu satelit, de un vehicul 


cosmic obişnuit, el ar trebui să se deplaseze pe traiectoria sa 
cu o viteză egală, uşor de observat chiar şi cu ochiul liber. 
Dar, vedeţi şi voi, punctul luminos s-a oprit dincolo de Ursa 
Mică. Stă în acelaşi punct, de aproape zece minute. Emil, te 
rog să cronometrezi exact timpul. E foarte important să ştim 
acest amănunt. 

Timp de alte câteva minute punctul luminos nu se clinti 
din locul său, apoi îşi continuă zborul, însă — ciudat — reveni 
îndărăt, trecând din nou prin dreptul constelaţiilor Ursa Mare, 
Câinii de Vânătoare şi Părul Berenicei. În acest ultim moment 
al evoluţiei sale deveni de câteva ori mai luminos, ca şi cum 
ar fi slobozit un jet de gaze incandescente şi se lăsă spre 
pământ cu o viteză vertiginoasă, dispărând dincolo de 
versantul muntelui Ponorel. Fruntea lui Costi era acum plină 
de sudoare. Broboane mari începură să-i curgă pe tâmple. Toţi 
ceilalţi îl priveau într-o tăcere gravă şi plină de curiozitate. Se 
vedea că aşteptau explicaţiile omului de ştiinţă într-o tensiune 
sufletească neobişnuită. Văzuseră cu toţii fenomenul şi nu 
încăpea nici o îndoială că era un fenomen real, nu o 
imaginaţie halucinantă. Cum stăteau astfel, aşteptând ca 
astronomul să dea o explicaţie oarecare fenomenului, liniştea 
nopţii fu întreruptă deodată de un zgomot surd şi profund, ca 
şi cum ar fi răsunat ecoul unei explozii îndepărtate, sau al 
unui tunet teribil. Cerul însă era limpede, înstelat, şi nicăieri 
nu se vedea pata neagră a vreunui nor, aşa încât cu toţii îşi 
dădură seama că zgomotul nu putea fi al unui tunet. 

— S-a prăbuşit! exclamă Emil cu vocea gâtuită de 
emoție. 

— Asta a fost precis un disc zburător, zise Ţucurel şi 
unchiul Costi îşi întoarse spre el privirea caldă şi plină de 
simpatie. 

— Vedeţi? zise el. Ţucurel a emis tocmai ipoteza la care 
m-am gândit şi eu în aceste clipe. 

— Ia fugi de-aci! spuse unchiul Vasi. Am citit undeva că 
farfuriile zburătoare nu sunt altceva decât rodul unei 
imaginaţii exagerate. 

— Ba să am iertare, zise tatăl lui Ţucurel. Eu sunt 


aviator, şi nu mă grăbesc să şterg din lista ipotezelor pe aceea 
a discurilor zburătoare. S-au înregistrat enorm de multe 
mărturii de netăgăduit. lată una dintre cele mai vechi în ziua 
de 7 ianuarie 1948, baza aeriană americană "Godman" din 
apropiere de Fort Knox, a fost pusă în stare de alarmă. Ce se 
întâmplase? Serviciile de observaţie şi urmărire radar 
semnalaseră la circa 150 kilometri de baza "Godman", în 
spaţiul aerian al statului Indiana, un corp ciudat, care evolua 
în modul cel mai straniu, la mare înălţime. De îndată, trei 
avioane de vânătoare decolară de pe aerodromul bazei 
"Godman" şi porniră în urmărirea obiectului cosmic 
neidentificat, care, între timp se apropiase mult de baza 
aeriană. Escadrila celor trei avioane era condusă de căpitanul 
Thomas E. Mantell şi avea misiunea de a repera obiectul 
zburător, de a-l fotografia şi eventual de a-l sili să coboare pe 
pământ, păstrând — bineînţeles — în tot acest timp cea mai 
strictă legătură prin radio cu comandamentul bazei aeriene. 
— Asta sună ca un roman de aventură, zise cu suspiciune 
maiorul de vânători, dar fraţii săi, ca şi cei doi nepoți, îl 
ţintuiră în aceeaşi clipă cu nişte priviri mustrătoare care-l 
făcură să tacă şi să asculte în tăcere relatarea acelei întâmplări 
senzaţionale. Aviatorul îşi continuă liniştit şi grav povestirea: 
— Scurt timp după decolare, comandantul escadrilei 
comunică prin radio că a reperat obiectul zburător care se 
prezenta sub forma unui disc uriaş. Discul avea în partea 
superioară o construcţie ciudată, cu înfăţişarea unui con. În 
vârful acestui con se zărea o pată de culoare rubinie, 
incandescentă şi care se aprindea şi se stingea, ca şi când ar fi 
constituit o emisiune de natură misterioasă. Apoi, căpitanul 
Mantell conduse avionul, în aşa fel încât ajunse cu aparatul 
său sub discul zburător, la o distanţă de câteva sute de metri. 
El anunţă în continuare baza că discul avea dimensiuni de-a 
dreptul înfricoşătoare şi că acest ciudat obiect emite un 
zgomot teribil, de forma unui tunel fără sfârşit. "Încerc — 
spuse el — să mă apropii şi mai mult de disc. Viteza discului e 
mai mică decât a avionului meu." Urmărirea discului nu mai 
putu fi continuată, deoarece el luă înălțime cu o viteză 


vertiginoasă, ajungând în câteva secunde la peste 7.000 de 
metri înălțime, dar căpitanul Mantell transmise bazei planul 
său de a urmări pe cât era posibil discul zburător. Încă era în 
contact radiofonic cu baza aeriană când, în toiul comunicării 
sale se auzi o explozie formidabilă şi legătura radio fu astfel 
întreruptă subit. Cercetările efectuate imediat au dus la 
descoperirea rămăşiţelor metalice ale avionului pilotat de 
Mantell. Avionul fusese literalmente pulverizat de forţa 
extraordinară a unei explozii inexplicabile. Era un avion de tip 
Mustang F51 şi resturile sale fură găsite împrăştiate pe o rază 
de mai mulţi kilometri. 

— Exact ca într-un roman de tip "Fantomas", zise din nou 
suspicios unchiul Vasi. Un om de ştiinţă trebuie să fie realist, 
dar văd că nu numai astronomii au început să privească 
Universul cu ochii unor romancieri înflăcăraţi de imaginaţie, 
dar chiar aviatorii. 

— Mă rog, eşti liber să crezi sau să nu crezi ceea ce vă 
povestesc, zise în continuare aviatorul, dar cert este că această 
întâmplare ca şi altele nenumărate, au fost observate concret 
şi au constituit obiectul unor anchete vaste şi serioase. Aş mai 
aminti de încă un fapt şi anume de explozia enigmatică, în 
ziua de 2 mai 1953, a unui avion de tip Conet în zona 
Calcuttei. Cu puţine minute înainte de explozie, turnul de 
control al aerodromului din Calcutta recepţionase un mesaj 
radio transmis de pe bordul avionului, prin care echipajul 
anunţa că în apropiere se afla un obiect de forma unui disc. 
Îndată după aceea avionul a explodat şi în acea catastrofă 
aeriană şi-au găsit moartea 43 de oameni. Din 1947 până azi, 
literatura de specialitate a consemnat circa 9.000 de apariţii 
enigmatice ale discurilor zburătoare. Probabil că o bună parte 
din aceste apariţii semnalate să fi fost simple iluzii optice, 
reflectarea unor fascicule luminoase în ecranul alcătuit de 
nori, sau fenomene electrostatice în aerul puternic ionizat de 
razele cosmice, dar sunt convins că farfuriile zburătoare pot 
avea o existenţă reală. Ele nu sunt altceva decât nişte aerodine 
de formă lenticulară, de mari dimensiuni. Chiar un inventator 
român, savantul Henri Coandă, a emis ipoteza, perfect 


valabilă din punct de vedere teoretic şi tehnic, construirii unor 
aerodine lenticulare, de proporţii de-a dreptul ciclopice, care, 
folosind energia razelor cosmice, ar putea zbura cu viteze 
fantastice, creând un câmp local de forjă, reglabilă şi 
orientabilă, după dorinţa echipajului instalat în aerodină. 

— Dar dacă ar fi vorba de nişte fiinţe de pe alte planete? 
întrebă Ţucurel cu vocea tremurândă de emotie. 

Costi îşi privi nepotul cu bunăvoință şi zise, încântat de 
ideea lui: 

— Se pare că Ţucurel emite, dintre noi toţi, cele mai 
îndrăzneţe ipoteze. 

— Basme de adormit copiii, zise maiorul de vânători şi 
îşi turnă vin în paharul gol, de care până atunci uitase cu 
desăvârşire. 

Urmară câteva clipe de tăcere şi Ţucurel se uită pe rând 
la toţi comesenii, cu o privire curioasă şi nerăbdătoare dorind 
ca discuţia asupra farfuriilor zburătoare să reînceapă. Şi 
tocmai de teamă ca ea să nu alunece spre alte subiecte, 
Țucurel îl întrebă pe Costi: 

— Unchiule, cu o lunetă ca asta se poate urmări un 
obiect în zbor? 

Costi aţinti asupra copilului o privire plină de mulţumire 
şi recunoştinţă, apoi ca şi cum numai acel îndemn i-ar mai fi 
lipsit, începu să vorbească în fapte şi exemple: 

— De bună seamă că există aparate speciale de urmărit 
traiectoria obiectelor în zbor, a sateliților, a fragmentelor de 
rachete sau chiar a corpurilor neidentificate, dar, în lipsă de 
altceva mai bun merge şi modesta mea lunetă. Tatăl tău, care- 
i ofiţer de aviaţie, ştie mai bine decât mine. La urma urmelor 
farfurii zburătoare au văzut, în condiţii de perfectă 
obiectivitate, sute şi mii de oameni. Dacă voi toţi v-aţi fi dus 
la culcare, zăbovind eu singur în cerdac şi aş fi văzut ceea ce 
de fapt aţi văzut şi voi, poate că nu mă credeaţi. Dar mai 
puteţi să vă îndoiţi, de vreme ce voi înşivă aţi văzut acel 
ciudat obiect zburător? 

— Şi zici că nu poate fi vorba de un satelit? întrebă 
Victor. 


— Exclus. Sateliții se comportă cu totul altfel. Ei nu 
evoluează, ca să stea apoi pe loc şi iar să pornească mai 
departe, ei nu fac mişcări aparent dezordonate, nu se întorc 
din drum, nu se abat de pe traiectorie în unghiuri atât de 
decise. Şi apoi cum vă explicaţi faptul că acul busolei noastre 
a manifestat acea febră paradoxală? 

— Poate că în vreunul din munţii apropiaţi există 
minereuri de fier şi atunci ar fi vorba de o anomalie 
magnetică perfect explicabilă, zise unchiul Vasi. De multe ori 
în aplicaţiile militare la care am luat parte, nu m-am putut 
folosi de busolă tocmai pentru că acul ei avea un joc, parcă ar 
fi înnebunit pe neaşteptate. 

— Uite ce idee poate fi luată în considerare, zise 
astronomul. Bineînţeles, ea se află deocamdată în stadiul unei 
supoziţii şi numai viitorul o va putea confirma sau infirma. E 
posibil ca aceste obiecte deocamdată misterioase şi 
neidentificate să fie vehicule trimise de pe o altă planetă a 
cărei populaţie se află la un stadiu de civilizaţie superior 
nouă. De ce să refuzăm ideea că planeta noastră nu e pusă sub 
observaţia ştiinţifică a unor fiinţe extraterestre? E posibil ca în 
interiorul acestor ciudate aparate de zbor să nu fie oameni, ci 
nişte roboţi care acţionează în virtutea unei programări 
stabilite de câţiva ani înainte. 

— Ce i-ar interesa? întrebă Victor pe un ton uşor 
neîncrezător şi ironic. 

— Contactul între două lumi nu este de fel simplu. Poate 
că fiinţele extraterestre ne studiază deocamdată după metode 
şi cu aparate ce ne sunt total necunoscute. Poate că aceste 
fiinţe extraterestre de care vorbim sunt astfel constituite încât 
efectuarea unui contact să fie extrem de dificil dacă nu chiar 
imposibil. 

— Nu mai înţeleg nimic, exclamă Victor. 

— Gândeşte-te în primul rând la acel limbaj comun, 
inteligibil în mod egal celor două părţi şi întreabă-te cum 
poate fi realizat? Dar, în afară de asta, s-ar putea ca structura 
atomică a fiinţelor extraterestre să fie deosebită de a noastră, 
viaţa pe planeta lor să se fi organizat pe o schemă chimică 


necunoscută nouă. 

— Unchiule Costi, există antimaterie? întrebă deodată 
Țucurel şi toţi întoarseră ochii spre el, ca şi cum nici nu l-ar fi 
observat până atunci. 

— Da, zise astronomul cu un aer gânditor. E posibil să 
existe lumi în care materia să fie organizată şi în sensul 
întrebării lui Ţucurel. 

— Dar tu de ce nu mergi la culcare? îl întrebă subit 
mirat tatăl său pe Ţucurel. Ştii cât e ora? 

— Nu mi-e somn, zise copilul, deşi se vedea limpede că 
numai convorbirea aceea atât de interesantă îl ţinea treaz şi 
atent. 

— Te rog să spui "noapte bună" şi să mergi la culcare, 
spuse tatăl său şi Ţucurel se ridică de la masă cu o faţă 
posomorâtă dintr-o dată. 

Băiatul intră în casă. Odaia unde trebuia să doarmă era 
chiar lângă cerdac, dar fereastra mare, larg deschisă, îi oferea 
prilejul să asculte convorbirea în continuare. Se dezbrăcă, se 
vârî în pat, îşi trecu mâinile sub ceafă, şi, oftând de plăcere că 
putea fi şi mai departe martor nevăzut la convorbirea celor 
din cerdac, îşi propuse s-o asculte până la capăt. Apoi simţi 
pleoapele grele şi îşi repetă cu o încăpățânare copilărească: 
"nu vreau să adorm, nu vreau să adorm, nu vreau să adorm..." 


CAPITOLUL III 
Două fiinţe extraterestre întâlnesc 
un locuitor al Pământului 


A doua zi dimineaţa, Ţucurel se trezi, i se păru lui, cel 
dintâi în toată casa şi, dându-se jos din pat, ieşi în tinda 


luminată bogat de razele soarelui. Luneta era acolo, pe 
trepiedul cel subţire dar solid, îndreptată înspre acel colţ de 
cer unde aseară văzuseră discul zburător. Pe masă se afla şi 
carnetul de schiţe, cu creionul mecanic aşezat peste imaginea 
desenului executat de unchiul Costi. Dar, cineva care se trezise 
mai devreme, ridicase numeroasele farfurii, pahare şi 
tacâmuri, lăsând masa curată. În mijlocul ei trona acum o 
vază cu flori de câmp, nişte crăiţe cu petalele în culori vii Şi 
frumoase. 

TȚucurel se aşeză la masă şi, fie că nu avea ce face, fie că 
acest lucru îl interesa în chip deosebit, se apucă să deseneze 
pe carnetul de schiţe o hartă care cuprindea, cu o exactitate 
aproximativă, gara Zăvoi, linia ferată forestieră, comuna 
Lişava, cătunele care ţineau de Lişava şi cele mai importante 
amănunte de peisaj. Iată harta lui Ţucurel: 

Pentru un neprevenit, harta reprodusă aici poate apărea 
un lucru greu de crezut să fi ieşit din mâna unui copil de 
vârsta lui Ţucurel, dar această îndoială trebuie să dispară, 
amintind cu o întârziere de care ne cerem iertare, că Țucurel 
manifesta o adevărată vocație pentru desen şi chiar pentru 


pictură. Între numeroasele lucruri grămădite în rucsacul său se 
afla şi o trusă de pictură în ulei. Dintre toţi cei prezenţi în 
vacanţa ce aveau s-o petreacă la Lişava, numai Ţucurel era un 
obişnuit al locurilor, deoarece în ultimii şase ani el îşi 
petrecea în acest sat de munte toate vacanţele de vară. Îi erau 
— aşadar — atât de cunoscute şi de familiare comuna şi 
împrejurimile ei, încât, chiar la Bucureşti fiind, de câte ori 
vedea o ilustrată, un obiect de artă populară, un covor 
țărănesc, sau auzea la radio o melodie populară cântată cu 
taragotul, exclama: "Asta-i ca la noi la Lişava'. Era pur şi 
simplu îndrăgostit de acest sat şi trebuie să recunoaştem că 
sentimentul său era temeinic şi perfect îndreptăţit. Rareori se 
pot vedea, chiar şi de către călătorii cei mai umblaţi, locuri 
atât de fermecător aşezate, într-un peisaj atât de superb şi 
sălbatic frumos cum sunt valea şi munţii, pădurile şi pâraiele 
acestui colţ de ţară. Faptul că Ţucurel se apucase chiar din 
prima dimineaţă să deseneze harta reprodusă mai sus, ar 
putea să pară, chiar şi în această împrejurare, ciudat, dar, ca 
să explicăm pe deplin acest lucru, amintim că în sufletul său 
se manifesta orgoliul de a deveni în faţa tuturor celorlalţi 
ghidul întregii vacanțe, călăuza şirului de excursii pe care el 
însuşi le dorea cu ardoare. Ştia cele mai bune locuri de pescuit 
păstrăvi, cunoştea acele colțuri de pădure unde puteau afla 
cantităţi grozave de ciuperci cu carnea fragedă şi gustoasă, 
ştia luminişurile cu afine, ba cunoştea şi o livadă de cireşi 
oltani unde cireşele se pârguiau abia în luna august, atunci 
când nicăieri în ţară n-ai mai fi găsit cireşe, chiar dacă te-ai fi 
dat de trei ori peste cap. Pomenind despre aceste câteva 
amănunte, n-am amintit de fapt decât începutul unei liste de 
lucruri surprinzătoare, al căror secret îl deţinea acest copil 
iscoditor şi inteligent. 

Unchiul Victor în primul rând, dar şi tanti Lenuţa care, 
doctoriţă fiind, îl purtase cu docarul dispensarului până în cel 
mai depărtat cătun, îi arătase o mulţime de lucruri 
interesante, pline de farmec. Împreună cu unchiul Victor 
fusese la Tăul Zăului, la acest iezer alpin cu apa limpede ca 
sticla şi despre care tradiţia spune că ar fi fost folosit ca un lac 


tămăduitor de către Zamolxis, după cum tot împreună cu 
unchiul Victor vizitase cele câteva stâne, unde se înfruptase cu 
balmoş, caş, urdă şi cu miel fript haiduceşte, în spuză. Nu mai 
vorbim de gura de exploatare forestieră, adică de acel loc 
unde se termină calea ferată îngustă în inima unui grozav 
codru de molid, după cum nu mai vorbim nici despre ruinele 
cetăţii dacice de la Grădiştea-Ponorel unde el însuşi a găsit o 
seceră străveche şi o sabie dacică, îndoită. Urcase chiar şi pe 
muntele Scorila, unde văzuse (fără să pătrundă prea mult în 
interiorul ei) o peşteră de înălțimea unei case cu două etaje. 

Acum se trezise în el, cu totul firesc, orgoliul omului 
umblat şi cunoscător, vrând să arate celorlalţi tot ceea ce el 
însuşi ştia, întocmai ca o excelentă şi o neobosită călăuză 
turistică. Iată de ce se grăbi în dimineaţa aceea să întocmească 
harta locurilor, socotind, cu acea grabă simpatică şi atât de 
caracteristică vârstei, că nu trebuie irosită nici o clipă şi să 
pornească la drum în numeroasele excursii râvnite şi 
aşteptate, chiar din dimineaţa aceea. 

Tocmai haşura ultima porţiune a căii ferate forestiere în 
clipa când, ieşind din bucătăria de vară, tanti Lenuţa îl zări şi 
veni la el cu faţa numai zâmbet: 

— Ia te uită, cine-i cel mai harnic dintre oaspeţii noştri 
scumpi! zise ea, sărutându-l pe frunte şi privind atentă mica 
operă cartografică a nepotului. Apoi îi spuse: Îl mai ţii minte 
pe Agăsin? 

— Agăsin? Cum să nu-l ţin minte? Vizitiul dispensarului! 

— A întrebat cu noaptea-n cap de tine. 

— Ştiu. I-am făgăduit un briceag de excursie, care să 
aibă cuţitaş, lingură, furculiţă şi tirbuşon. 

— Şi l-ai adus? 

— Sigur că da. Dar unde-i Agăsin? 

— A plecat la izlaz. A dus caii la izlaz şi stă acolo până la 
prânz. 

— Mă duc după el, zise Ţucurel şi, sărind peste 
pălimarul de lemn, o luă la goană spre poartă. 

Izlazul era departe de sat, cam la doi kilometri Şi drumul 
ducea prin dreptul taberei de pionieri. Acum va trebui să 


zâmbim la păţania prin care a trecut Ţucurel îndată după 
aceea şi să luăm lucrurile, chiar şi cele caraghioase, aşa cum 
sunt. În drum spre izlaz, în imediata vecinătate a taberei de 
pionieri, acolo unde şoseaua trece printr-o vale întunecată de 
pădure, Ţucurel se trezi pe neaşteptate somat de către doi 
necunoscuţi să se oprească. Partea surprinzătoare a 
întâmplării este însă că acei necunoscuţi erau îmbrăcaţi într- 
un echipament neobişnuit: aveau căşti care păreau a fi 
confecţionate dintr-un material plastic, de culoare albă, şi care 
le acoperea feţele în întregime. În partea de sus, căştile aveau 
câte-o antenă subţire. Înmănuşat şi îmbrăcaţi în bluze ca de 
cosmonauţi, cei doi necunoscuţi îi ieşiră pe neaşteptate 
înainte. Erau înarmaţi cu... pistoale automate. Îl somară să se 
oprească şi să ridice mâinile. Avu loc apoi acest dialog: 

— Cine eşti? 

— Sunt băiatul colonelului-aviator Sergiu Vitănescu, zise 
Țucurel, stupefiat de această apariţie. 

— Nu ştii undeva o staţie de benzină? 

— E una, dar e departe, tocmai la gară. 

— Cunoşti drumul? 

— Îl cunosc. 

— Nu ştii, are suficientă benzină pentru cosmonava 
noastră? 

— N-am de unde să ştiu acest lucru. 

— Nu-i nimic. Te vom lua ostatic. 

Ca să fim drepţi, în primele secunde, luat fiind prin 
surprindere, Ţucurel schiţase un gest de spaimă. Acest lucru 
nu trebuie să ne mire, deoarece cosmonauţii nu sunt încă nişte 
apariţii obişnuite în lumea noastră. Dar, după ce trecu prima 
clipă de spaimă şi nedumerire, Ţucurel observă capetele 
cravatelor de pioneri, băgă de seamă că pistoalele celor doi 
erau de fapt nişte jucării cu totul inofensive şi lucrul cel mai 
important fu întrebarea simplă pe care şi-o puse singur, cu o 
rapiditate de maşină cibernetică: "de unde ştiu ăştia 
româneşte, dacă ar fi cu adevărat cosmonauţi de pe altă 
planetă?" 

— Sunteţi de la tabăra de pionieri, zise Ţucurel zâmbind 


cu bunăvoință, dar şi cu oarecare superioritate. 

— De unde deduci acest lucru, locuitor al Pământului? 

— Lăsaţi expresiile astea, că nu mă convingeti! 

În clipa aceea unul dintre "cosmonauţi” scoase din 
buzunarul de la piept un obiect care era de bună seamă un 
microfon şi începu să vorbească ţinându-l apropiat de gură: 

— Alo, aici Terra unu! Aici Terra unu! Am făcut 
prizonier un locuitor al Pământului! Rog dispuneţi cum să 
procedăm. 

Abia atunci observă Ţucurel că într-adevăr unul din cei 
doi necunoscuţi purta în spate un aparat de radioemisie şi 
recepţie şi că antena din partea superioară a căştii de material 
plastic putea să fie, sau chiar era, o antenă adevărată. 
Stupefiat, auzi el însuşi mesajul de răspuns: 

— Aduceţi-l la cosmonavă! Aduceţi-l la cosmonavă! 

Spaima din primele clipe îi trecuse cu desăvârşire, deşi 
încă îi mai tremurau foarte uşor genunchii, dar acest lucru nu 
se observa, cu atât mai mult că Ţucurel, el însuşi cucerit de 
neprevăzutul întâmplării, se lăsa acum purtat cu o bunăvoință 
gata să ducă până la capăt gluma aceea. Ceea ce îl impresiona 
era faptul că aparatul de radioemisie şi recepţie, la care 
începuse a se uita atent, părea să fie nu de fabricaţie 
industrială, ci opera vreunui cerc de radioamatori, fie din 
tabăra de pionieri, fie de la vreo casă a pionierilor din ţară. 

Pe drum spre locul unde era condus (era sigur că îl 
duceau în tabără) Ţucurel încercă să capete lămuriri, dar cei 
doi nu-i dădură nici o informaţie. 

— Voi aţi construit aparatul de radioemisie şi recepţie? 

— Secret! 

— Hai, c-am observat cravatele de pionieri! Degeaba 
faceţi pe misterioşii cu mine! Şi eu sunt pionier. Sunt 
bucureştean şi am venit aici la rude. 

— Nu ne interesează! 

— Jocul vostru îmi place şi nu mă supăr de fel. 

— De la ce şcoală sunteţi? Din ce oraş? Poate că sunteţi 
şi voi bucureşteni... 

— Suntem marţieni... 


— Marţieni?!... Am un unchi astronom, lucrează la 
Observatorul Astronomic din Bucureşti, E şi el în Lişava. 
Facem vacanţa împreună... Să vă spună el dacă există sau nu 
marţieni! 

— Cum îl cheamă? 

— Constantin Vitănescu. E profesor-doctor şi membru 
corespondent al Academiei. 

— Ţi-e unchi? Cu ce ne dovedeşti? 

— Am să-l aduc la voi în tabără. 

— Pe tine cum te cheamă? 

— Petre Vitănescu, dar mi se spune Ţucurel. 

— Poţi să laşi braţele în jos. 

— Îmi plăcea să merg şi cu mâinile ridicate. 

— Hai, lasă gluma. Va să zică tovarăşul astronom 
Vitănescu îţi este unchi de-adevărat? 

— De-adevăratelea. A adus cu el şi-o lunetă. 

— O lunetă?! 

— Da, o lunetă portabilă. Am urmărit aseară farfuria 
zburătoare. 

— Ai văzut-o şi tu? 

— Unchiul mi-a arătat-o. 

— Am urmărit-o şi noi, dar n-avem lunetă în tabără. 

— Pot să-i spun unchiului meu s-o aducă şi la voi într-o 
seară. 

— Crezi că ar veni cu luneta? 

— De ce nu? 

— Dacă l-am invita oficial ar veni la noi? Eu sunt 
responsabilul cercului de astronomie şi cosmonautică. Mă 
numesc Valentin... 

— Pe mine mă cheamă Costel. 

— Marţienii au nume ca şi la noi, observă Ţucurel 
zâmbind. 

— Acuma nu mai glumim. 

— Dar văd că sunt în continuare ostatic. 

— Nu mai eşti ostatic. Eşti un oaspete. 

— Şi ce să caut în tabără? Eu mergeam spre izlaz să mă 
întâlnesc cu vizitiul dispensarului. 


— Mergem să vorbim cu conducerea taberei şi să 
aranjăm vizita tovarăşului profesor Vitănescu. Nu ne-ai 
făgăduit acest lucru? 

— Ba da. 

Ajunseră la intrarea în tabără. La poartă era de pază un 
pionier echipat şi el în costum de cosmonaut. 

— Toţi sunteţi cosmonauţi în această tabără? întrebă 
Ţucurel surprins. 

— Azi toată ziua ne jucăm de-a cosmonauţii, chiar şi 
mâncarea ce ni se va servi la prânz şi la cină va fi o mâncare 
specială. Acesta-i jocul. Iar aseară organizăm un foc de tabără. 
Aşa că înţelegi şi tu, ce bine e că s-a nimerit aşa, ca să fie şi 
unchiul tău între noi. Dacă ar veni şi cu luneta, ar fi grozav! 

Pionierul de la poartă îşi făcu datoria şi îl legitimă — aşa 
cum se pricepu — pe Ţucurel. 

— Ai vreo legitimaţie? 

— N-am decât permisul de pescuit. Buletin încă n-am, 
fiindcă sunt prea mic. A, uite am pe mânecă numărul de la 
Şcoala 124 din Bucureşti. 

— Lasă-l că e cu noi, zise unul dintre cei doi cosmonauţi 
care-l aduseseră până aici. 

În sfârşit, pionierul de pază îi dădu drumul să intre. 

— E frumos la voi, constată Ţucurel, cucerit chiar şi de 
formalitatea intrării în incinta taberei. 

— Te ducem la tovarăşul profesor Marinoiu. El profesor 
de educaţie fizică. Trebuie să discutăm cu el despre tatăl tău. 

— De acord. 

Peste câteva minute [ucurel se găsea în biroul 
profesorului  Marinoiu. Pionierul care purta aparatul de 
radioemisie şi recepţie făcu apelul celuilalt post şi spuse: 

— Alo, alo, aici Terra unu! Ne aflăm în biroul 
tovarăşului profesor Marinoiu. Vino şi tu aici. Urgent! 

Înroşindu-se de plăcere, Ţucurel auzi acest răspuns: 

— Alo, Terra unu! De ce-aţi întrerupt acţiunea? Era 
vorba că aţi descoperit un locuitor al Pământului şi că-l 
aduceţi la cosmonavă! Ce s-a întâmplat? Ce s-a întâmplat? 

Zâmbind şi el, dar mai ales mândru de ceea ce 


descoperise, pionierul răspunse: 

—  Locuitorul Pământului este nepotul tovarăşului 
Constantin Vitănescu. 

—  Astronomul? Alo! Alo! Ai spus "profesorul 
Vitănescu'?! 

— Da! 

— Directorul "Sectorului Sateliţi” de la Observatorul 
Astronomic din Bucureşti?! 

— Exact! 

— Ascultă, Valentine, tu glumeşti? Joaca e joacă, dar te 
rog să nu glumeşti. Ori ne jucăm serios, ori terminăm! Spui că 
te afli în biroul tovarăşului profesor Marinoiu? 

— Da. 

— 'Tovarăşe profesor, mă auziţi? 

— Da, te aud. 

— Vă rog să-mi spuneţi adevărul şi vin imediat. 

— Acesta-i adevărul curat. Te rog să pofteşti urgent aici. 

Ca să nu mai lungim vorba, trebuie doar să spunem că 
lucrurile s-au aranjat cât se poate de uşor şi de repede. 
Ţucurel s-a angajat să-i transmită unchiului Costi invitaţia 
conducerii taberei de pionieri, de a veni în aceeaşi seară, 
împreună cu luneta, la focul de tabără, dar nu înainte de a-şi 
exprima temerea că s-ar putea să vină toată familia, şi fratele 
său Emil, proaspăt absolvent al Liceului Militar din 
Câmpulung Moldovenesc şi tatăl său, colonelul-aviator Sergiu 
Vitănescu, şi unchiul său, Victor, învăţător în sat şi tanti 
Elena, doctoriţă la dispensarul din Lişava, şi unchiul Vasi, 
geolog în Maramureş, maior la vânători de munte. 

— Suntem mulţi — zise Ţucurel pe un ton prevăzător. 

— Nu-i nimic. Veniţi cu toţii! Vom organiza cel mai 
frumos foc de tabără din viaţa noastră! 

Plecând din tabăra de pionieri, ca să ajungă în sfârşit la 
Agăsin, pe izlaz, Ţucurel se gândi mândru că unchiul Costi o 
să se bucure să vorbească despre pasiunea sa şi va fi mulţumit 
să vadă o tabăra întreagă de pionieri pasionaţi de a descoperi 
tainele Universului. 

Cu aceste gânduri în minte, Ţucurel ajunse după o oră de 


mers, pe izlaz şi-l zări de departe pe Agăsin. Izlazul era de fapt 
un platou întins pe o mare suprafaţă, acoperit ici-colo cu tufe 
de ferigă, Agăsin îl zări şi el şi, urcându-se repede în spatele 
unuia din cei doi cai, veni în galop spre vechiul său prieten. 
Agăsin era un ţăran în vârstă de optsprezece ani şi, ceea ce-l 
atrăgea pe Ţucurel la acest tânăr erau plăcerea acestuia de a 
participa la jocurile sale, arta de a ciopli cu şişul cele mai 
neaşteptate figuri din lemn, priceperea sa nemaipomenită la 
pescuit lostriţe, la prins păsări şi la o sumedenie de alte 
lucruri. El l-a învăţat pe Ţucurel să meargă călare, să se ţină 
bine şi să nu alunece de pe cal chiar dacă nu avea şa şi tot el l- 
a învăţat să cânte din fluier, să aprindă focul cu amnarul şi să 
prindă păsări cu laţul. 

Ajungând în dreptul lui Ţucurel, Agăsin sări de pe cal, 
dându-se o dată peste cap, în aer, ca artiştii de circ şi asta îi 
făcu plăcere lui Țucurel care-l întrebă imediat: 

— Ai învăţat să faci salturi mortale? 

— Anul trecut nu m-ai văzut sărind peste cap? 

— Parcă nu. Am uitat. Uite, Agăsine, ţi-am adus 
briceagul făgăduit. 

— Ohoho! Ce cuţit grozav! se minună Agăsin, şi, luându- 
l în braţe pe Ţucurel, se roti cu el de câteva ori. 

Apoi se aşezară pe iarbă şi începură să vorbească. Agăsin 
îi spuse: 

— Am vorbit cu tovarăşul maior, unchiul tău, să fac şi eu 
armata la vânătorii de munte. 

— Şi ce-a zis? 

— A zis că mă ia la vânători, fiindcă un om de la munte 
musai să facă stagiul militar la vânători. 

— A venit şi tata. Poate că te convinge să faci armata la 
aviaţie. 

— Ce-i drept, mi-ar plăcea şi la aviaţie... 

— Ia spune, Agăsine, ai mai prins păstrăvi? 

— Oho! Dar au rămas destui şi pentru tine! 

— Am adus o lansetă grozavă. 

— Lanternă ai adus? 

— Da. 


— Atunci o să pescuim seara, la lumina lanternei, cu 
furculiţa. 

— Se poate şi aşa? 

— Se poate. Braconierii pescuiesc cu furculiţa. 

— Nene Agăsine, acum aş sta cu tine, dar am ceva foarte 
important să-i dau de ştire unchiului Costi. 

Faţa lui Agăsin se posomori uşor. El credea că Ţucurel 
venise pe izlaz ca să stea toată dimineaţa acolo şi era 
nedumerit acum de graba copilului. 

TȚucurel plecă spre casă şi Agăsin îl petrecu până departe 
cu privirea. Ajuns acasă, Ţucurel îl căută pe unchiul Costi şi îi 
spuse cu un glas fericit şi plin de mândrie: 

— Deseară la tabăra de pionieri, trebuie să ţii o 
conferinţă despre astronomie şi eşti aşteptat să vii şi cu 
luneta... 

— Ce tot vorbeşti tu acolo? îl întrebă Costi mirat. 

— Ceea ce am spus. Nimic mai mult şi nimic mai puţin, 
zise Ţucurel. Există aci un cerc de astronomie şi de 
cosmonautică... 

Fiindcă unchiul Costi tăcea acum, îngândurat, tatăl lui 
Țucurel interveni pe un ton de dojană: 

— Tu ai vorbit cu ei? 

— Am vorbit cu conducerea taberei. De altfel, la amiază 
o să vină acasă la noi o întreagă delegaţie pionierească. 

— Poate că unchiul Costi nu e de acord, continuă Sergiu 
pe acelaşi ton dojenitor, şi trebuia să te înţelegi întâi cu el. 

— Ba nu-i adevărat! izbucni Costi. Merg deseară la focul 
de tabără! Am hotărât acest lucru, şi nu-mi calc cuvântul! 

Nu-şi amintea nimeni ca unchiul Costi să se fi hotărât 
pentru a vizita tabăra de pionieri dar, astfel stând lucrurile, 
discuţia se sfârşi brusc. 


CAPITOLUL IV 
Focul de tabără şi planul propus de Lili 


În ciuda faptului că unchiul Costi s-a înfăţişat în tabără 
cu mica lui lunetă portativă poate că n-am avea de spus nimic 
deosebit. Fără îndoială, este departe de noi gândul de a 
micşora meritele deosebite ale conferinţei ţinută de el la focul 
de tabără. Ea a trezit interesul tuturora, ba chiar a avut şi un 
pronunţat caracter senzaţional, dacă luăm în consideraţie 
ipotezele şi datele ştiinţifice prezentate, privitoare la 
cosmogonia Universului şi la posibilitatea vieţii pe alte corpuri 
cereşti. Trei sute de pionieri s-au perindat apoi prin faţa 
lunetei privind cerul înstelat şi dacă ar fi fost după ei, focul de 
tabără n-ar fi fost stins decât în zorii zilei următoare. Ceea ce 
ne face totuşi să insistăm asupra acelei seri a fost prezenţa lui 
Emil, întâmplarea fericită care i-a scos-o în faţă pe Lili, fata 
profesorului de educaţie fizică. Lili era studentă, absolventă a 
anului întâi la Facultatea de Ştiinţe naturale. Visul ei era să 
devină speolog şi părea atât de absentă la tot ceea ce se 
petrecea în seara aceea în jurul ei, încât suntem gata să 
afirmăm că nici nu-l remarcase pe Emil. 

Venind la focul de tabără, împreună cu toată familia, de 
altminteri numeroasă ca o caravană; Emil descoperi, cu 
uimirea pe care ţi-o dă totdeauna surpriza, prezenţa 
domnişoarei Lili. Ea făcu onorurile de gazdă cu gingăşie şi 
îndatorare, atentă ca toate amănuntele ospitalităţii să fie bine 
puse la punct. Dar, din grabă sau pur şi simplu că acest lucru 
fusese uitat, ea ştia că va sosi în tabără doar astronomul 
Vitănescu, nu şi liota numeroasă a rubedeniilor sale. Urmarea 
a fost că nu s-au găsit atâtea jilţuri de nuiele pentru toţi 
oaspeţii, trebuind — în sfârşit — să se întindă lângă foc un 
pled de lână. S-a mai nimerit ca Lili să stea lângă Emil, de fapt 
între Emil şi Țucurel. Dacă Emil nu prea avea glas, nici să 
întrebe, dar nici să răspundă la întrebările puse, în schimb 
Ţucurel păru gata să treacă peste orice prejudecată cu acea 
candoare care îi face pe copii atât de simpatici şi de prietenoşi 
în orice împrejurare. 


— Pe tine te cheamă Lili? o întrebă Ţucurel. 

— Exact. 

— Tăticul tău e cel mai mare în tabără? 

— Se pare că da. 

— Aparatele astea de radioemisie şi recepţie le-au 
construit pionierii de-aici? 

— Au venit cu ele construite gata, de la Bucureşti. 

— De la Palatul pionierilor? 

— Da. 

— Şi câte aveţi? 

— Mi se pare că trei bucăţi. 

— Sunt destule. 

— Dar de ce te interesează? 

— Întreb şi eu aşa. Au crezut că mă sperie... 

— Aha, ti-au ieşit în cale cosmonauţii noştri? 

— Echipamentul de cosmonauţi nu e cine ştie ce. În 
primul rând că nu-i etanș... 

— Nici nu e nevoie. Totul nu-i decât o joacă. 

— Atunci cum au crezut că mă sperie? 

— N-au crezut nimic. S-au jucat. 

— Singurul lucru grozav este aparatura de radioemisie şi 
recepţie... 

— Da, este uimitor ce bine realizate sunt aceste aparate, 
zise Lili. 

În acest timp Emil păru că nu dă nici o atenţie 
convorbirii dintre Ţucurel şi Lili, dialog care se purta cu glasul 
scăzut: 

— La ce facultate eşti studentă? 

— La Ştiinţele naturale. 

— Vrei să ajungi profesoară? 

— Mă fac speolog. Ştii ce-i asta? îl întrebă Lili total 
amuzată de felul în care se purta discuţia lor. 

— Cred că da. E ceva în legătură cu peşterile. Ai mai fost 
vreodată la Lişava. 

— Nu, dar de ce întrebi? 

— Voiam să ştiu dacă ai vizitat peştera de lângă Tăul 
Zăului. 


— Sunt abia de trei zile aici şi încă n-am aflat nimic 
despre această peşteră. E departe? 

— La vreo trei kilometri departe de sat. 

— Tu ai vizitat-o? 

— O singură dată am fost acolo, anul trecut. 

— Singur te-ai dus? 

— Nu, cu un prieten de-al meu, cu Agăsin. 

— Şi aţi intrat în peşteră? 

— N-am avut lanternă, că am fi intrat mai adânc. Se zice 
că asta era peştera lui Zamolxis, pe vremea dacilor. 

Lili deveni şi mai atentă decât până atunci şi întrebă: 

— Asta a spus-o Agăsin? 

— Da, aşa-i legenda. E şi o apă subterană, un râu care 
iese la lumină tocmai în cealaltă parte a muntelui şi se varsă 
în Tăul Zăului. Ştii ce înseamnă Zău? 

— Nu prea înţeleg acest cuvânt. 

— E cuvântul Zeu. Şi tău înseamnă lac. Sunt cuvinte 
foarte vechi, aşa zice unchiul Victor. 

— Vrei să vorbeşti cu Agăsin şi să mergem mâine la 
peştera asta? 

— Vreau, de ce nu? Dar ştii că peştera-i plină de lilieci 
— zise Ţucurel, convins că ea va renunţa să mai viziteze 
peştera. 

— Oh, lilieci?! exclamă Lili bucuroasă, ca şi cum n-ar fi 
existat pe lume fiinţe mai drăgălaşe decât liliecii. 

— Va trebui să te legi la cap cu o basma, fiindcă liliecii 
intră şi se încurcă în părul femeilor, zise Ţucurel pe un ton 
foarte serios, dar Lili surâse spunându-i: 

— N-avea grijă. Astea-s poveşti. 

În clipa aceea, Ţucurel îşi aminti de Emil şi întrebă cu un 
ton mâhnit, fiindcă uitase de el: 

— Pot să-l iau şi pe Emil cu mine? 

— Cine-i Emil? întrebă Lili? 

— Fratele meu. Uite-l, acesta este, şi-l arăta cu degetul 
pe Emil care stătea cu spatele spre ei, la câţiva paşi mai 
departe. 

— E student? 


— A terminat Liceul militar. Se va face pilot pe 
supersonice şi, după ideea mea, se va face şi cosmonaut. 

— Fratele tău a mai fost la peştera lui Zamolxis? 

— Numai eu şi cu Agăsin am fost acolo. 

— Va trebui să pornim de dimineaţă. 

— Plecăm cu noaptea-n cap, zise Ţucurel. 

Rămaseră înţeleşi să se întâlnească a doua zi de 
dimineaţă la orele şapte, la tabăra de pionieri. Ţucurel scoase 
carnetul de însemnări şi notă în el ceea ce, după spusele 
studentei, mai pricepută decât toţi în speologie, nu trebuia să 
lipsească din bagajul unei expediţii într-o peşteră de mărimea 
şi vechimea celei pe care urmau s-o exploreze a doua zi. 

În primele clipe Ţucurel fu uimit de ideea studentei de-a 
lua cu ei o funie sau o coardă de nailon din soiul celor folosite 
de către alpinişti, dar îşi păstră uimirea pentru sine, socotind 
că dacă şi-ar mărturisi-o s-ar face de ruşine. În continuare 
însă, fu din ce în ce mai încântat de lista obiectelor pe care 
studenta le socotea de nelipsit: lanterne electrice de buzunar, 
busolă, echipament (hanoracuri din pânză impregnată, 
împotriva ploii şi a umezelii), un târnăcop, o lopată, apoi 
echipament pentru înotul sub apă. La acest articol, Ţucurel 
spuse că nu are decât propriul său echipament compus dintr- 
un tub de oxigen, cască şi încălțăminte-lopeţi, dar pe care nu 
vede cum le-ar putea folosi într-o peşteră. Lili spuse că la 
tabără mai există un astfel de echipament şi rămase surprinsă 
că Ţucurel nu-l observase la întâlnirea cu... marţienii ... 

— Puteai să-l recunoşti uşor, zise ea. Unul dintre pionieri 
purta un astfel de echipament. 

— Mi-a scăpat din vedere, spuse Ţucurel cu un glas decis 
să treacă peste acest amănunt. 

Lili zise în continuare: 

— Lucrul cel mai important rămâne aparatul de 
radioemisie şi recepţie. Îl voi aduce eu, dar cred că posesorul 
şi constructorul lui va insista să vină cu noi. Aveţi ceva 
împotrivă? 

— Eu personal sunt de acord, zise Ţucurel, în vreme ce 
Emil părea că începuse să privească lucrurile cu oarecare 


superioritate şi neîncredere. De fapt Emil se gândea că 
înşirarea unei liste atât de pretenţioase era cu totul exagerată 
pentru simpla vizitare a unei peşteri în interiorul căreia 
întâlnirea cu liliecii şi păianjenii cavernicoli părea să fie lucrul 
cel mai senzaţional. Ţinându-şi însă această idee pentru el, 
Emil continuă să-i asculte în tăcere, gândindu-se că totul nu 
va fi până la urmă decât o mică şi nevinovată plimbare. 

În încheiere, spre surprinderea lui Emil, Lili ceru cu un 
aer foarte serios să nu spună nimănui nimic despre expediţia 
proiectată. Lui Ţucurel îi plăcu de îndată secretul solicitat să-l 
păstreze, dar Emil, fără a se împotrivi, se gândi că studenta 
asta se copilăreşte mai rău chiar decât Ţucurel, dorind să dea 
unei excursii banale şi total neprimejdioase, caracterul unei 
acţiuni de-o temeritate cu totul exagerată. Emil încercă şi 
părerea de rău de a se fi angajat să participe la o joacă 
infantilă, în loc să stea acasă şi să înveţe pentru concursul de 
admitere la Şcoala de pilotaj. 

Lili observă aerul său uşor ironic şi, întristată pe 
neaşteptate, îi spuse că dacă nu vrea să vină cu ei, e liber să se 
retragă, ba chiar adăugă pe un ton grav, ca şi cum ea ştia de 
pe acum ce pericole aveau să întâmpine. 

— Deocamdată mergem numai noi, iar în caz că vom 
descoperi lucruri importante, îi vom aduce şi pe ceilalţi. 
Doresc însă ca meritul descoperirii să fie al nostru. 

Emil primi, în sfârşit, fără să mai murmure, ceea ce el 
considera că rămâne o regulă absurdă şi copilăroasă a jocului. 

Focul de tabără fu stins târziu, către orele unsprezece 
seara. Vităneştii plecară spre casă şi, tot timpul, pe drum, ca şi 
în cursul cinei, în jurul mesei din cerdac, vorbiră despre 
surprizele acelei zile, despre farfurii zburătoare, ca şi despre 
programul focului de tabără. 

— Aţi observat — nu înceta Costi să întrebe — cât de 
interesaţi şi de pasionaţi sunt pionierii pentru marile întrebări 
la care astronomia e chemată în primul rând, înaintea altor 
ştiinţe, să dea răspunsuri cu privire la originea Universului şi a 
vieţii? 

Ţucurel găsi momentul potrivit să-i ceară mătuşii 


Elenuţa docarul pentru a doua zi. 

— Eu şi Emil dorim să mergem undeva cu docarul. ÎI laşi 
şi pe vizitiu să ne însoţească? 

Tanti Elena încercă să afle mai precis locul unde voiau să 
plece cu docarul şi Ţucurel sfârşi prin a spune o minciună: 

— Mergem la pescuit de păstrăvi. 

Tanti Elena zâmbi şi îi spuse: 

— Să vă luaţi merinde, deoarece păstrăvii nu se lasă 
păcăliţi chiar atât de uşor cum cred bucureştenii care au adus 
la Lişava lansete şi muşte artificiale. 

Ţucurel se gândi — binecuvântând clipa — că în lista 
făcută uitase să treacă merindea şi, ca să nu mai piardă timpul 
atât de preţios a doua zi dimineaţa, pregăti de pe acum sacul 
său de merinde în care puse un termos cu ceai, o pâine, ardei 
graşi, roşii, o felie de brânză, o bucată de slănină şi două 
batoane de ciocolată. Emil, care îl surprinse în toiul acestor 
pregătiri, nu se putu opri să nu-i spună cu o ironie fără 
margini: 

— Pentru cine încarci atâtea merinde? La amiază vom fi 
fără doar şi poate acasă. 

Înainte de-a adormi, Ţucurel recapitulă totul, mulţumit 
să observe că n-a uitat nici un amănunt din lista propusă de 
Lili. Era gata să aţipească, nerăbdător să treacă repede şi uşor 
noaptea, când Emil îi spuse în şoaptă, abia ţinându-şi râsul: 

— Ce-ar fi să descoperim vreo şopârlă uriaşă? 

Ţucurel nu băgă de seamă că Emil îl ironiza în clipa 
aceea şi, cu ochii împăienjeniţi de somn, se gândi că va trebui 
să ia şi cuțitul de vânătoare cu el. 


CAPITOLUL V 
Peştera Zeului nu pare să ascundă nimic interesant dar... 


Se treziră la ora cuvenită şi se îmbrăcară cu mişcările 
febrile ale oamenilor care nu vor să-şi piardă vremea. 
Uitându-se prin fereastră îl zări pe Agăsin care tocmai înhăma 
caii la docar şi Ţucurel îi spuse lui Emil: 


— Azi avem o zi bună. E cerul senin ca lacrima. 

— Ia te uită, lacrima e senină? întrebă Emil surprins şi 
acum de limbajul metaforic al lui Ţucurel. 

— De ce te miri? Eram de faţă anul trecut când unchiul 
Victor a cules de la un cioban o doină care sună cam aşa: 


peste toate satele 
e senin ca laptele 


Vrei să spui că laptele e într-adevăr senin? 

Emil nu mai răspunse nimic, deoarece mătuşa Elenuţa 
intră în camera lor, aducându-le prima veste tristă din 
dimineaţa aceea: 

— Aseară am făgăduit să-l las pe Agăsin cu voi, dar nu se 
mai poate. Trebuie să mă duc cu docarul până la un bolnav 
din cătunul vecin, la Voreţ. Asta durează vreo două ore. Nu 
vreţi să amânaţi excursia voastră după-amiază? 

TŢucurel rămase perplex. Faţa i se posomorî dintr-o dată 
şi abia putu să îngăimeze câteva silabe de neînțeles şi un oftat. 
Emil păru gata să renunţe la ideea excursiei, chiar schiţă 
gestul de a-şi scoate hanoracul pe care tocmai îl îmbrăcase, 
dar Ţucurel sări ca ars: 

— Ce vrei să faci? Aşa de repede renunţi? Ştii că ne 
aşteaptă cineva? Haide repede s-o luăm pe jos până la tabără! 

Mătuşa Elenuţa, căreia îi părea sincer rău că le strica 
astfel planurile zilei, se oferi totuşi să-i ducă până la tabără şi 
să-i lase acolo. Ţucurel înşfăcă rucsacul, Emil luă colacul 
funiei de nailon şi ieşiră câteşitrei în ograda casei. Agăsin, 
care probabil aflase pe neaşteptate schimbarea programului, 
stătea acum posomorât pe capra docarului cu hăţurile şi biciul 
în mână. Îi spuse lui Ţucurel cu un glas abătut: 

— Trebuie să merg la Voreţ. 

— Am aflat. 

Mătuşa Elenuţa mai zăbovi câteva minute în bucătărie, 
aşteptând să fiarbă cutiuţa de metal eloxat a seringii. Probabil 
că se opărise niţel la degete, fiindcă ieşind în pridvorul casei 
îşi suflă uşor în mâini, zâmbind către cei care o aşteptau 


urcați în docar. Era în vârstă de aproape cincizeci de ani, dar 
părea zveltă ca o domnişoară şi numai părul cărunt îi trăda 
vârsta. Iute şi uşoară în mişcări se urcă în docar şi atingându-l 
cu palma ei mică pe spate, îi spuse lui Agăsin cu glas 
binevoitor: 

— Gata, Agăsine, putem pleca. 

Pe drum, deoarece Emil şi 'Țucurel tăceau, privind munţii 
vineţi cu ochii visători, mătuşa Elenuţa curmă tăcerea, 
adresându-se din nou lui 

Agăsin: 

— Nu ştiu ce program aveţi astăzi, dar mâine vă rog eu 
frumos, pe tine, Agăsine, în special te rog, că ştii cele mai 
grozave bulboane, să prinzi nişte păstrăvi. Oaspeţii noştri 
dragi doresc să mănânce păstrăvi. Nu-i aşa, Ţucurel? 

— Am trecut eu cu Agăsin şi asta în plan. Nu ştiu dacă 
mâine va fi, dar vom aduce şi păstrăvi. Ia te uită! exclamă 
Ţucurel uimit, arătând în aceeaşi secundă cu braţul întins spre 
culmea unei înălţimi. Anul trecut abia începuse construcţia şi 
acum se pare că-i terminată! Vedeţi? 

— Da, zise Emil, nu atât de uimit ca fratele său. E o 
staţie de teleferic. 

Tanti Elenuţa părea foarte mândră şi zise: 

— A intrat şi Lişava noastră în rândul lumii. N-aţi văzut 
ce Roentgen avem şi la dispensar, şi câte televizoare sunt în 
sat? 

Toţi păreau acum că se gândesc la aparatul Roentgen şi 
la televizor, dar dintre ei numai Ţucurel se gândea cu 
amărăciune la faptul că, reţinându-l pe Agăsin, tanti Elenuţa 
le stricase toate socotelile. Agăsin cunoştea cel mai bine 
peştera, el îl dusese anul trecut acolo pe Ţucurel, el fusese la 
peşteră de nenumărate ori şi iată că acum tocmai el era nevoit 
să lipsească, văduvind mica expediţie de ghidul cel mai 
potrivit. 

După câteva minute docarul se apropie de tabără şi, 
ridicat pe neaşteptat în picioare. Ţucurel îi dădu de ştire lui 
Emil: 

— Lili e în poarta taberei. Ne aşteaptă. Am întârziat 


niţel. 

Tanti Elenuţa îl privi cu coada ochiului pe Emil, căutând 
să surprindă pe faţa acestuia reacţia produsă de vestea 
comunicată de Ţucurel, dar Emil primise ştirea fără nici o 
tresărire. Agăsin opri docarul în faţa porţii taberei. Emil şi 
Ţucurel se dădură jos, din docar, şi tanti Elenuţa îi spuse 
domnişoarei: 

— Draga mea, se pare că vă supăr, dar n-am avut 
încotro. Am nevoie de docar vreo două ore, apoi e la 
dispoziţia voastră. 

— Vom merge pe jos, zise Ţucurel grăbit de teamă că Lili 
se va răzgândi. 

— Mergem şi pe jos. Nu-i aşa? spuse Lili, dar cu faţa nu 
spre Ţucurel, ci spre Emil. 

Tanti Elenuţa porni mai departe cu docarul, iar cei trei 
mai stătură locului câteva momente, părând că vor să pună la 
punct itinerariul expediției. Lili adusese unul dintre cele trei 
aparate portabile de emisie şi recepţie radio, dar ţinea 
aparatul în mâini cu vădită strâmtorare: 

— Eu l-am luat, dar nu mă pricep de fel la năzbâtii de- 
astea tehnice şi nici nu cred că ne va folosi la ceva, zise ea. 

Emil, dimpotrivă, păru foarte încântat de aparat şi-l luă, 
cercetându-l atent şi plin de curiozitate. Era expert în 
radiofonie, el însuşi concepuse şi construise un astfel de 
aparat la Liceul militar şi acum îl privea cu uşoară 
surprindere, poate chiar şi cu invidie. Zise, după ce-l cercetă 
îndelung: 

— E o construcţie bună şi simplă, dar, după forţa 
bateriilor de alimentare, nu cred să aibă o rază de emisie mai 
mare de câteva sute de metri. 

— Cinci sute de metri, zise Lili, amintind că acest 
amănunt tehnic îl aflase de la pionierii care construiseră 
aparatul. 

— Bate destul, zise Ţucurel, mai mult ca să-şi semnaleze 
prezența oarecum ignorată până atunci. 

— Eu sunt de părere să-l lăsăm aici, spuse Emil. De ce să 
ne mai încărcăm şi cu el? 


— Dar de ce? ripostă cu încăpățânare Ţucurel. 

— Tu ţii neapărat să-l luăm? întreba Lili şi fratele lui 
Emil dădu repede afirmativ din cap. 

— Ei bine, atunci să-l luăm, hotărî Lili. 

În clipa următoare observă că băieţii n-au adus nici 
măcar un târnăcop. 

— Era greu fără docar, zise Ţucurel. Un târnăcop nu-i un 
tranzistor, să-l ţii agăţat după gât. Dar am adus această 
lopăţică de tip militar. Se numeşte "lopată Linemann'" şi o 
folosesc soldaţii în vreme de război, când sapă tranşee. Uite ce 
mititică este, aproape că nici n-ai observat-o. 

— Ce să săpăm cu ea într-o peşteră? întrebă Emil, care 
părea că abia atunci observase lopata aceea cu mânerul scurt 
şi cu muchiile drepte. 

— Asta a fost ideea mea, zise Lili şi porniră la drum. 

Ţucurel nu vru să dea jos rucsacul de pe umeri, ca să-l 
ducă fratele său şi nu se despărţi nici de "lopata Linemann'. 
Băiatul dorea să-şi demonstreze forţa, spiritul de temeritate şi 
rezistenţă la greutăţi şi Emil găsi de prisos să mai insiste, el 
mulțumindu-se să ducă frânghia şi micul aparat de 
radioemisie şi recepţie. Lili ducea, agăţat de umărul drept, un 
sac de merinde, dar în care nici Emil şi nici fratele său, cu 
toate că aruncaseră priviri, spre el, nu ştiau ce putea să 
cuprindă. Lili era îmbrăcată în pantaloni de doc gri, tigheliţi şi 
cu buzunarele fixate în ţinte. În picioare era încălţată ca şi ei, 
cu nişte pantofi uşori, de baschet, cu talpă antiderapantă, de 
cauciuc. Bluza tot din doc, în care era îmbrăcată, avea o 
croială bărbătească şi, privind-o aşa cum arăta, Emil îşi zicea 
că "studenta asta vrea să-şi dea aere de băieţoi", Ţucurel, care 
o privise şi el cu destulă atenţie, observă că Lili nu-şi legase în 
nici un fel părul şi se gândi, nu fără ironie, ce mutră speriată o 
să facă atunci când, intrând în peşteră, îşi va da seama cât de 
numeroşi erau acolo liliecii. 

Dintre ei trei numai Ţucurel cunoştea drumul şi de aceea 
se aşeză, nu fără orgoliu şi demnitate, în frunte. Trecuseră de 
fabrica de cherestea, luând-o pe poteca îngustă care urca pe 
coasta împădurită a muntelui. Acesta era un drum mai scurt. 


Dacă ar fi mers cu docarul, ar fi luat-o pe altă parte, pe 
drumul umblat de camioanele basculante care transportau 
minereu. 

Şoseaua rămase astfel jos, unde se vedea acum şerpuind 
albă şi plină de praf, lângă albia râului Lostriţa. Poteca pe care 
urcau se strecura printr-un bătrân codru de conifere şi aerul 
limpede al dimineţii, în care se simţea roua aburind călduţ, 
era încărcat de parfumul rășinii. Din când în când, veveriţe cu 
ochii ca nişte mărgele de sticlă colorată, îşi fluturau cozile 
stufoase ca nişte bidinele de zugravi goniţi cu lucrul, sărind 
dintr-un molid în altul, scuturând zada, făcând să tremure 
crengile subţiri sub salturile lor vertiginoase. După o oră de 
mers ajunseră pe neaşteptate într-un vast luminiş încărcat de 
lumina strălucitoare a soarelui. Ţucurel ştia că ajunseseră în 
apropierea peşterii. Mai rămânea dincolo de luminiş o bucată 
din pădurea de molid, după care urma platoul alpin, mărginit 
într-o parte de stâncile golaşe, înnegrite de vreme şi de 
intemperiile mileniilor. 

În mijlocul acestui platou era aşezat şi Tăul Zăului, un 
lac alpin mare doar de câteva hectare, rotund aproape ca o 
lentilă şi cu o apă limpede şi rece ca gheaţa. Un pârâiaş care 
îşi săpase o albie subpământeană în peşteră, ieşea din stâncă 
printr-o cascadă destul de mare şi mergea apoi leneş spre lac. 
În partea cealaltă a lacului, un fir de apă curgea în continuare, 
coborând în treptele câtorva mici cascade, şi se vărsa în râul 
Lostriţa. 

Locul unde râul ieşea la lumină, la capătul porțiunii sale 
subterane, se afla mai jos cu vreo sută de metri sub 
deschizătura grotei. Din acel loc gura peşterii nu se zărea 
decât cu oarecare greutate şi, în orice caz un drumeţ 
neprevenit nu şi-ar fi dat seama că se găsea în vecinătatea 
unei peşteri de dimensiuni atât de mari. Până la intrarea 
peșterii ducea o potecă îngustă şi plină de meandre, acoperită 
cu muşchi şi licheni, fapt care dovedea că era foarte rar şi 
puţin umblată. După vreun sfert de oră cei trei drumeţi 
încărcaţi cu un bagaj atât de bizar ajunseră la intrarea în 
peşteră şi se opriră. 


Intrarea în cavernă era înaltă de aproape cinci metri şi 
aducea foarte mult cu ogiva unei mari ferestre gotice, formând 
un unghi ascuţit la extremitatea de sus. Porticul de la intrare, 
deşi monumental, nu însemna nimic față de sala neaşteptat de 
largă şi înaltă care se deschidea în interior, la capătul unui 
culoar lung de vreo zece metri. Pătrunzând în această sală de 
proporţii atât de mari, Lili scoase o exclamaţie de uimire şi 
bucurie. Lăsând bagajul pe duşumeaua de pământ îşi rotiră 
toţi trei privirile în jur, luminând spaţiul negru şi pereţii boitei 
cu lanternele electrice. Cei trei se găseau de fapt, fără să 
bănuiască măcar, la începutul unor fantastice şi neaşteptate 
aventuri. 

Pereţii uriaşei încăperi subterane, dar cu deosebire 
plafonul ei, păreau să fie foarte afumaţi, acoperiţi cu un strat 
de funingine pietrificată, impregnată puternic în rocă, dându-i 
acesteia înfăţişarea stranie a unei şamote sub bolta căreia au 
ars vreme îndelungată focuri numeroase. Încolo, pe 
duşumeaua de pământ foarte bine bătătorit se puteau distinge 
porţiuni rotunde mai întunecate, ca şi cum ar fi fost urmele 
unei vetre străvechi. Pământul însă, suna ciudat sub paşii lor 
şi făcea impresia că este un pământ neobişnuit, mai uşor decât 
ar fi fost normal să fie, ca şi cum era vorba de un strat cu o 
structură spongioasă. Sărind cu piciorul în pământ şi 
ascultând rezonanţa înfundată a acestuia, Lili zise: 

— Dacă am fi avut cu noi măcar un târnăcop, sau un 
hârleţ, am fi putut face un sondaj în acest teren. 

— Ce-am putea găsi aici? întrebă Ţucurel. 

— O grămadă de oase, zise Lili. Cel puţin un sac de oase, 
apoi silexuri şi topoare de piatră... 

— Oase de ursus pelsus, adeveri Emil cu părere de rău că 
nu luaseră măcar un hârleţ, dar apoi se posomori subit şi 
continuă: — câţi cercetători n-or fi fost înaintea noastră pe- 
aici!... Nu cred că ne vor fi lăsat ceva şi nouă... 

— Vizitiul dispensarului spune că peştera n-a fost încă 
explorată de nici o expediţie, interveni Ţucurel. 

— Atunci n-avem de ce să ne plângem, zise Emil cu un 
glas mulţumit şi liniştit. 


— Putem săpa cu "lopata Linemann", zise Ţucurel, dar 
nici Emil şi nici Lili nu păreau hotărâți să treacă la săpături 
chiar din momentul acela, preferând să cerceteze grota măcar 
până la primul obstacol. Înaintară la lumina lanternelor de 
buzunar. Imensa încăpere subterană se îngusta pe încetul în 
porţiunea ei extremă, până când, galeria se reduse la 
dimensiunile unui tunel cu un diametru de cel puţin şaizeci de 
centimetri. Aci, fură nevoiţi să se târască pe brânci, o bună 
bucată de drum şi, după evaluarea făcută de Emil parcurseseră 
prin tunel aproape treizeci de metri, într-un plan înclinat la 
circa treizeci de grade. Tunelul avea pereţii uzi, din ei picurau 
stropi reci ca gheaţa şi îmbrăcămintea celor trei se îmbibă de 
apă ca un burete de şters tabla. Tunelul se termina într-o sală 
de mari dimensiuni şi în care domnea o tăcere atât de 
profundă, încât zgomotul făcut de cei trei provocă spre 
mirarea lor un ecou de o amploare surprinzătoare. La lumina 
încrucişată a lămpilor electrice de buzunar observară uimiţi 
arhitectura fantastică a zeci de coloane translucide. Pe jos era 
aşternut un strat de argilă roşiatică, amestecată cu pietriş 
mărunt. În jurul lor se auzea un fâşâit uşor, dar insistent 
repetat, însoţit în dese răstimpuri de ţiuituri ascuţite. 

— liliecii! zise Ţucurel înmărmurit de propria sa 
observaţie, dar încă neliniștit şi nesigur dacă erau liliecii sau 
alte fiinţe necunoscute pentru el. 

Lili râse uşor şi adeveri observaţia lui Ţucurel. 

— Fii liniştit! Sunt liliecii! 

Dar ea era acum preocupată de o descoperire proprie, 
deoarece se aplecase şi culese cu penseta, depunându-le apoi 
într-o cutie de aluminiu, câteva insecte cu o înfăţişare ciudată. 
Erau nişte gândaci de mici dimensiuni şi de bună seamă orbi, 
care se mişcau cu o uimitoare repeziciune pe stratul umed de 
argilă. 

— Vai ce frumoşi şi interesanţi sunt! exclamă Lili, dar 
Ţucurel şi Emil, deşi nu-şi manifestară în nici un fel repulsia 
faţă de gângăniile acelea minuscule, băgară de seamă că nu 
erau de fel nici frumoşi, nici interesanti. 

— Ştiţi cum se numesc asemenea insecte? întrebă Lili, 


mândră de neaşteptata ei descoperire. 

— N-am învăţat încă, răspunse Ţucurel şi adăugă 
imediat: poate Emil să ştie. E bacalaureat. 

Lili îndreptă fasciculul de lumină al lanternei sale spre 
faţa lui Emil, ca şi cum aştepta răspunsul la întrebarea sa, dar 
Emil răspunse simplu, fără pic de interes şi de orgoliu ca şi 
cum era în firea lucrurilor să cunoască numele ştiinţific al 
acelor gângănii anodine: 

— Pholeuon proserpinae glaciale... Apoi continuă cu un 
glas liniştit: trebuie să fie un ghețar în această peşteră. 

— Ai dreptate, zise Lili şi ceru lopata lui Ţucurel. 

Scurmă stratul de argilă şi dădu de gheaţă la vreo zece 
centimetri adâncime. Argila ascundea aşadar sub o haină 
superficială planşeul unui ghețar care părea să fie enorm. Se 
apropiară de marginea uriaşei încăperi boltite şi, îndreptând 
lanterna în direcţia unde credea că va da de un perete ca un 
ecran solid, Lili scoase un țipăt de uimire: 

— Atenţie, aici este o "rimaye"! 

"Ce-o mai fi şi asta?" se întrebă Ţucurel, dar nu îndrăzni 
să rostească întrebarea cu glas tare. 

— Emil, zise Lili, vrei să vedem ce se afla acolo jos? Adă 
câteva pietricele! 

Emil şi Ţucurel aduseră câteva pietricele şi Lili, 
apropiată cu prevedere până la marginea "rimayei", lăsă prima 
piatră să cadă în gol. După câteva secunde de tăcere se auzi 
zgomotul pe care-l făcu piatra în cădere şi Lili spuse pe un ton 
de expert: 

— Cred că sunt cel mult treizeci de metri până la nivelul 
inferior. Vreau să cobor pe frânghia de plastic. Unde-i colacul 
de frânghie? 

Acesta era în rucsacul lui Ţucurel care îl şi scoase cu 
mişcări repezi. Legară frânghia de o stâncă apropiată, de 
forma unei ciuperci solide, sau, mai bine zis, de forma unui 
cabestan, cum observă Ţucurel cu spiritul său asociativ. Totuşi 
Emil se împotrivi ca Lili să coboare prima şi ceru ca acest 
lucru să-l facă el. 

— Bine, dar eu sunt speolog şi cunosc mai bine ce 


primejdii sunt legate de o astfel de lansare în abis. 

— Ce-are a face? zise Emil. Pentru nimic în lume nu te 
las să cobori prima. 

Interveni 'Ţucurel cu o idee ce i se păru foarte judicioasă: 

— În definitiv, aici nu-i vorba de o competiţie sportivă, 
ci de o expediţie în grup. Eu sunt de părere ca Emil să coboare 
cel dintâi şi apoi, dacă ne semnalizează că nu există nici o 
primejdie, venim şi noi. E clar? 

Pusă astfel în minoritate, Lili trebui să se supună 
disciplinei şi lăsă întâietatea lui Emil. Acesta controlă încă o 
dată soliditatea stâncii în formă de cabestan, ca şi trăinicia 
nodului "corsar" pe care-l făcuse la capătul frânghiei, apoi, 
agățându-şi lanterna la piept, îşi trase mănuşile de piele şi 
începu să coboare, încet, pipăind cu tălpile pantofilor de 
baschet peretele vertical ce se întindea în abis sub cornişa de 
gheaţă. 

Emil avea în spate rucsacul său, dar frânghia de nailon 
era puternică, deşi se vedea cum vibrează, întinsă la extrem. 
Minutele trecură foarte încet, până când Emil semnală că a 
ajuns cu bine la nivelul inferior. Dar, ceea ce descoperi Emil 
acolo, rămase un secret proaspăt şi uimitor, până în momentul 
când, lăsându-se pe frânghie, sosiră şi Lili cu Ţucurel. Era 
vorba de o sală înaltă de vreo zece metri, lărgită la dreapta 
ghețarului. Un pârâiaş curgea şopotind la vale, pierzându-se 
într-un orificiu de grosimea unui trunchi secular de brad, iar 
acolo, întocmai ca în galeria de fugă a unei turbine electrice, 
căpătând prin cădere o forţă neaşteptată, şuvoiul de apă făcea 
un zgomot teribil, ca şi cum punea în mişcare paletele unui 
puternic agregat hidroelectric. 

TŢucurel coborâse ultimul şi drumul său în jos era 
luminat de fasciculul strălucitor al lanternelor lui Emil şi Lili. 
Încărcat cum era cu rucsacul său, cu "lopata Linemann" şi cu 
încă un colac de frânghie, petrecut pe după gât, împreună cu 
micul aparat de radioemisie şi recepţie, Ţucurel aducea, privit 
de jos, cu o fiinţă neobişnuită. Privindu-l, lui Emil îi veni să 
râdă, dar tocmai când Ţucurel mai avea vreo patru metri până 
să ajungă lângă Emil, cu picioarele pe pământ ferm şi sigur, 


crezând că poate da drumul frânghiei, Ţucurel căzu ca un 
fruct copt dintr-un pom cu crengile legănate de vânt. Lili 
scoase un țipăt şi Emil se aplecă spre fratele său, ca să-l ridice 
în braţe. Ţucurel căzuse în picioare, sprijinit într-o oarecare 
măsură pe rucsac, dar nu păţise nimic rău, deoarece în 
secunda următoare zise dezolat şi cu umorul său obişnuit: 

— Era să cad! 

— Oh! dar chiar ai venit de-a berbeleacul! zise Emil cu 
un glas furios şi nemulțumit. 

— Mi se pare că am spart termosul cu ceai, observă apoi 
Ţucurel şi îşi scoase rucsacul din spate, cu mişcări febrile, gata 
să controleze dacă într-adevăr termosul se spărsese. 

— Mai bine vezi dacă nu ţi-ai scrântit vreun picior! îi 
spuse Emil, dar Ţucurel răspunse: 

— Sunt ca o pisică şi cad totdeauna în picioare. N-am 
păţit nimic. 

Emil controlă încă o dată frânghia de nailon şi constată 
că totul era în ordine. 


CAPITOLUL VI 
Izolaţi în fundul pământului, cei trei descoperă 
un mesaj extraterestru... 


Cu lopata Linemann în mână, Lili ciocăni în peretele de-a 
lungul căruia coborâseră în abis şi constată că era vorba de un 
bloc enorm de gheaţă, Merse apoi la baza lui vreo şaizeci de 
metri şi, revenind lângă Emil, îl întrebă, uimită de propria-i 
descoperire: 

— Ştii ce volum are acest ghețar? 

— Nu. 

— Are cel puţin cincizeci de mii de metri cubi! 

— Brrr! făcu Ţucurel, ca şi când abia atunci ar fi înţeles 
de ce îi era atât de frig. Acesta zic şi eu că-i un frigider pe 
cinste! 

Dar nimănui nu-i ardea de glume. Lili şi Emil începură să 
cerceteze dacă sala ghețarului mai avea şi altă ieşire decât 
aceea prin care pârâiaşul curgea făcând undeva mai jos un 
zgomot tipic de cascadă şi descoperiră la douăzeci de paşi în 
stânga o nouă galerie, strâmtă, cu o deschidere de aproape un 
metru. Fie că-şi pierduse niţel din liniştea suverană de până 
atunci, fie că devenise de două ori mai prevăzător. Emil le 
spuse că pe noua galerie va intra deocamdată singur, iar ei să- 
l aştepte fără să dea semne de nerăbdare. 

Intră în galerie şi înaintă greu, târându-se în coate şi-n 
genunchi. Se umplu astfel repede de nămol şi apă. După ce 
străbătu vreo treizeci de metri în galeria înclinată în sensul de 
mers, Emil ajunse pe neaşteptate într-o nouă sală. La început 


nu-şi dădu seama de uriaşele ei dimensiuni, dar când lumină 
în jurul său cu lanterna de buzunar, scoase un strigăt de 
uimire. Sala se dovedea a fi de proporţii uluitoare şi Emil avu 
senzaţia că se află sub cupola unui circ, sau într-un hangar de 
aviaţie. Însăşi arhitectura sălii i se păru ciudată. Trei din 
pereţii laterali erau de o perfectă verticalitate, constituind 
împreună cu plafonul şi cu pardoseala un paralelipiped de 
proporţii neobişnuite. Pardoseala era făcută din dale mari de 
piatră, cu muchiile bine sudate şi, datorită acestui amănunt, 
Emil avu impresia că descoperise sala unui palat misterios şi 
necunoscut. Ceea ce era însă ciudat, era faptul că unul din cei 
patru pereţi ai uriaşei săli părea să fie dislocat, fie din cauza 
unui seism, fie că se prăbuşise din cauza unei presiuni 
formidabile. Se observa însă, clar, că acel perete fusese 
alcătuit din blocuri enorme de piatră cu muchiile perfect 
tăiate, aşadar peretele fusese un zid construit de oameni şi nu 
săpat în stâncă, aşa cum se dovedeau a fi ceilalţi trei pereţi. În 
spatele acestui zid se prăbuşise probabil şi o porţiune din 
masa teribilă a muntelui, fiindcă drumul era închis cu 
desăvârşire. 

Aici era o linişte mormântală şi fiecare pas isca un ecou 
grozav, dovedind că uriaşa sală avea o rezonanţă în stare să 
amplifice chiar şi cea mai uşoară mişcare. Emil observă în 
sfârşit că zece dale de piatră din pardoseala sălii erau de 
culoare roşiatică şi dispuse circular. În centrul acestui cerc se 
afla o masă de piatră, perfect rotundă. Raza cercului de la 
masă până la dalele colorate, era de cel puţin 10 metri şi Emil 
se gândi că această geometrie stranie reprezenta probabil un 
calendar astronomic. 

Emoţionat de ceea ce descoperise, uitase cu desăvârşire 
de Lili şi de fratele său, continuând să cerceteze atent 
încăperea. Evaluă înălţimea ei la circa douăzeci de metri şi, 
făcând paşi egali, luminându-şi drumul cu lanterna, începu să 
măsoare lungimea şi lăţimea sălii. Constată că sala avea 
cincizeci de paşi în lungime şi şaizeci de paşi în lăţime. Dar 
abia după ce efectuă această măsurătoare sumară, îndreptând 
lanterna spre unul din pereţi şi plimbând-o pe suprafaţa 


peretelui, de jos în sus, făcu o nouă descoperire. Scoase un 
strigăt de uimire şi merse de-a-ndăratelea, până se lipi cu 
spatele de celălalt perete. Apoi alergă spre gura galeriei şi, 
târându-se iar în coate şi-n genunchi, reveni la locul unde îl 
aşteptau Lili şi fratele său. Le spuse cu glasul sugrumat de 
emoție: 

— Înapoi! Repede! 

— Dar ce s-a întâmplat? întrebă Lili. 

— Trebuie neapărat să-i dăm de ştire unchiului Costi. 
Oh, mi se pare că am descoperit ceva epocal! 

— Nu ne spui şi nouă ce-ai descoperit? întrebă Ţucurel, 
dar Emil se şi apropiase acum de frânghia de nailon şi o apucă 
în mâini, încercându-i rezistenţa, decis după toate aparențele 
să dea semnalul întoarcerii la lumină. 

În clipa aceea însă coarda de nailon se rupse şi cu un 
zgomot sec, ca un fâşâit, căzu peste umerii şi pieptul lui Emil. 

— Ce-a fost asta? întrebă Ţucurel. 

— S-a rupt frânghia! strigă înspăimântată Lili, 
constatând ceea ce de fapt văzură şi ceilalţi doi. 

— i-am spus să mă laşi pe mine să fac nodul, zise 
Ţucurel. 

Emil controlă capătul frânghiei şi zise dezolat: 

— Uitaţi-vă, aici a cedat coarda. Probabil a fost erodată 
de muchia cornişei de gheaţă care a acţionat ca un cuţit bine 
ascuţit. 

— Poţi să-mi spui cum mai ieşim de-aici? întrebă 
Ţucurel şi Emil îndreptă lanterna spre ochii fratelui său. 

Lumina tremura uşor, semn că mâna lui Emil tremura şi 
ea. În clipa aceea Emil ar fi dorit să se întâmple orice 
catastrofă, numai fratele său să nu fie de față. Dacă ar fi fost 
singur, şi-ar fi asumat orice risc, ar fi suportat orice 
întâmplare, cât de desperată, numai să fie singur. Luminând 
ochii lui Ţucurel voia să vadă, îngrijorat, dacă fratele său îşi 
dădea seama de subita primejdie în care intraseră atât de 
neaşteptat gândindu-se instinctiv că lucrul cel mai important 
era acum acela de a-l linişti pe fratele său şi de a-l face să nu 
simtă ce primejdie cumplită plana asupra lor. De aceea, având 


impresia că ochii lui Ţucurel exprimau o groază incipientă, 
spuse cu aerul cel mai liniştit din lume: 

— Nu e nimic grav. Vom găsi imediat o soluţie de a ieşi 
din peşteră. 

În clipa următoare Ţucurel îi spuse neîncrezător, cu un 
glas tot atât de liniştit, deşi niţel ironic: 

— Aş vrea să văd cum ne căţărăm pe acest perete de 
gheaţă!... Ar trebui să ne transformăm în păianjeni sau în nişte 
lilieci. 

Emil îi aruncă o privire uimită, observând că măcar 
deocamdată fratele său nu dădea nici un semn de nelinişte. 
Aceasta îl bucură, dar îi produse şi un subit sentiment de 
contrarietate, deoarece îşi dădu seama că nu-l cunoscuse în 
acest fel pe Ţucurel. Apoi oftă şi gândi: "Oh, mare şi sfântă 
candoare copilărească!", dar Ţucurel n-avea de unde să ştie că 
Emil se gândea la el ca la un copil total inconştient de 
primejdiile ce planau în jurul lor atât de ameninţător. Desigur, 
Ţucurel era curajos în felul infantil care nesocoteşte de obicei 
amploarea şi gravitatea celor mai acute primejdii, dar 
amănuntul minuscul şi dificil de remarcat în care Emil se 
înşela era faptul că fratele său era realmente un caracter 
temerar dacă nu prin altceva măcar prin dorinţa puternică şi 
neşovăitoare de a semăna cu nenumăraţii eroi cutezători 
despre faptele cărora citise cu pasiune un raft întreg de cărţi. 
Aşa că, în clipa când Emil întrebă dacă în bagajul lor există 
măcar un sac de dormit, Ţucurel răspunse cu un ton înţelept: 

— Vedeţi, tot în mine sireacul e nădejdea. Avem doi saci 
de dormit. Unul e în rucsacul meu şi celălalt l-am îndesat în 
rucsacul tău. 

— Sper să-mi daţi ascultare, le spuse atunci Emil cu un 
glas posomorât şi aspru, glas din al cărui timbru se înţelegea 
limpede că fratele său şi Lili îi datorau de aci încolo o 
ascultare oarbă, o disciplină de fier. Apoi continuă: Primul 
lucru pe care-l avem de făcut este să încercăm escaladarea 
acestui perete de gheaţă. 

— Ne-ar trebui nişte gheare de pisică, zise Ţucurel, cu un 
aer matur. Se vedea limpede că şi el lăsase acum orice glumă 


la o parte, fie că îşi dădea seama de gravitatea situaţiei în care 
se aflau, fie că îl impresionase tonul aspru şi decis cu care 
vorbea Emil. Acesta stabili hotărât următoarele cerinţe 
obligatorii şi elementare: 

— Va trebui să nu irosim energia electrică a lanternelor 
de buzunar. Numai eu am dreptul să stabilesc momentul când 
puteţi aprinde lanternele. Nu faceţi decât ceea ce vă spun eu, 
orice efort poate să ducă la slăbirea puterii noastre de 
rezistență. Merindea pe care o avem în rucsacuri va fi 
raţionalizată, deoarece nu ştim cât timp va trebui să stăm aici. 
Vom începe cu încercarea de escaladare a peretelui de gheaţă 
şi veţi fi de acord că această încercare îmi revine mie. 

Ţucurel îl ascultă pe Emil cu atenţie şi mândrie, 
gândindu-se orgolios că fratele său era (nici el nu ştiuse până 
atunci) un temerar. Conveni în gând că era firesc ca Emil să 
preia conducerea micului grup, deşi socoti că nici el însuşi nu 
ar fi fost cu nimic mai prejos de-o asemenea sarcină grea şi de 
onoare. Perspectiva eroismului, gândul că tot ceea ce li se 
întâmpla era un fapt neobişnuit şi primejdios, îi aţâţa 
imaginaţia în aşa fel, încât dacă i-ar fi putut citi gândurile. 
Emil s-ar fi liniştit cu desăvârşire şi nu şi-ar mai fi făcut griji 
în legătură cu starea sufletească a fratelui său, care era şi cel 
mai mic din grup. 

Emil trecu la încercarea de escaladare a "rimayei" de 
gheaţă, dar, după câteva tentative istovitoare îşi dădu seama 
că acest drum de-o înspăimântătoare verticalitate îi era cu 
desăvârşire inaccesibil. Îşi pusese colacul de frânghie în jurul 
gâtului, cu gândul că odată ajuns sus, pe cornișă, va lăsa 
coarda de nailon să alunece în abis şi să-i aducă simplu, uşor 
şi pe ceilalți doi la lumină. Acum era dezolat că această cale 
de a se salva se dovedise practic inaccesibilă şi, tăcut, cu 
fruntea încruntată, evaluă situaţia devenită brusc şi mai 
desperată. 

Aci, la baza "rimayei" era un frig umed şi pe neaşteptate 
simţi că dinţii îi clănţăneau în gură. 

— Ţi-e frică? îl întrebă fratele său auzind clănţănitul 
acela ciudat. 


— Pui o întrebare de copil, zise Emil. Cum îţi închipui că 
mi-ar fi teamă? 

TŢucurel tăcu, gândindu-se că orice sentiment l-ar îi 
încercat pe Emil, acesta tot n-ar fi recunoscut nimic, deoarece 
Lili era lângă el. "Ce caraghios — se gândi el — ar fi ca un 
băiat să-şi arate laşitatea în prezenţa unei fete!" Bineînţeles lui 
Emil nici nu-i trecea prin cap aşa ceva, dar tăcerea lui crispată 
venea de la gândul dureros de a găsi o nouă cale de salvare. 

Frigul umed şi bezna groasă măreau starea de tensiune şi 
în clipa aceea Emil îşi aminti de sala uriaşă în care pătrunsese 
adineauri de unul singur. 

— Va trebui să părăsim acest loc umed, hotărî Emil. 
Veniţi după mine. 

Intrară pe galerie, împingând rucsacurile cu palmele, ca 
pe nişte sănii informe. Într-adevăr, sala în care intrară era 
uscata, aerul era mai cald, dar marele şi noul inconvenient 
stătea în faptul că acum se aflau şi mai departe de ieşirea din 
peşteră. 

TŢucurel părea să ignore acest amănunt, deoarece abia 
sosiți în sală întrebă: 

— Emil, ce-ai descoperit aici atât de epocal? 

Emil aprinse lanterna şi o îndreptă spre unul din pereţi. 
Plimbată uşor şi lent, lumina dezvălui conturul unui desen a 
cărui culoare roşiatică se detaşa limpede pe peretele alb. 
Ţucurel îşi exprimă dorinţa de a-l desena, scoase repede din 
buzunarul hanoracului un carnet, un pix şi trase pe prima filă 
conturul acelui desen. 

În timp ce desenă acest contur straniu, Ţucurel nu încetă 
să spună în extaz: 

— Ce interesant! Unchiul Costi va scrie un studiu şi va 
pomeni de noi că l-am descoperit. Asta-i cea dintâi pictură 
rupestră din România. E clar că aici e reprezentat un 
cosmonaut! Emil! Nici nu-ţi închipui cât de fericit sunt! 

Emil însă continuă să tacă. Aproape că nici nu-l auzea 
vorbind pe Ţucurel. Descoperirea acelui desen rupestru era 
într-adevăr straniu, dar pe Emil îl tortura acum ideea ieşirii cu 
orice preţ din peşteră şi din ce se gândea mai mult la acest 


lucru îşi dădea seama că singura variantă o constituie numai 
escaladarea "rimayei". 

Ţucurel dăduse însă cu ochii de masa circulară de piatră 
şi de cele zece lespezi colorate, dispuse în cerc perfect. 
Întrebă: 

— Dar astea ce-or mai fi? 

Pe Emil începură să-l sâcâie întrebările şi uimirea 
fratelui său, aşa că nu-l mai învrednici cu nici un răspuns, 
continuând să rămână tăcut şi îngândurat, crispat în ideea de 
a găsi modalitatea rapidă şi sigură a salvării. Ciudat însă, cu 
cât se gândea mai mult şi profund la acest lucru, cu atât îşi 
dădea seama că dacă nu intervenea pur şi simplu un miracol, 
aveau toate şansele să rămână claustraţi de vii în peştera care, 
în închipuirea lui, începu să semene cu un cavou uriaş. 

Lili stătea tăcută. Se aşezase pe marginea masivei mese 
de piatră şi tăcea într-un fel ce putea exprima şi împăcare cu 
soarta şi descurajarea, dar şi cu o atitudine înţeleaptă de 
raţionament asupra situaţiei-limită în care se găseau. Numai 
Ţucurel îl implora pe Emil să nu stingă încă lanterna, numai el 
vorbea extaziat şi cuvintele sale, deşi rostite pe un ton normal, 
aduceau ca nişte explozii acustice, datorită rezonanței 
remarcabile a sălii. 

El nu înceta să exclame: 

— Precis că aici au fost cândva nişte cosmonauti, nişte 
fiinţe extraterestre... Observaţi conturul rotund al căştii 
etanşe? Observaţi antena? Oh, de ce nu-i şi unchiul Costi cu 
noi?! 

Au trecut astfel şapte sau opt ore. Ţucurel păruse în tot 
acest timp singurul dintre ei care nu-şi făcea încă nici o grijă. 
Vorbise, chiar şi cântase două sau trei melodii, încântat de 
acustica formidabilă şi profundă a sălii subterane, spunând 
despre rezonanţa ei că aduce extraordinar cu tonalitatea orgii 
electronice. 

Emil părăsise în acest timp sala de trei ori, întorcându-se 
la baza "rimayei" aflată dincolo de galerie şi făcuse probabil 
noi şi desperate încercări de escaladare a grozavului perete de 
gheaţă, dar, de fiecare dată, revenit în "sala cosmonauţilor”, 


cum o numise Ţucurel, găsi potrivit să-şi încurajeze tovarăşii, 
afirmând că mai are puţin de lucru şi va reuşi în temerara sa 
acţiune de escaladare. Luase "lopata Linemann" cu el şi dădu 
de înţeles că săpa cu ea trepte în peretele ghețarului, minţind 
că izbutise să sape vreo douăzeci de trepte adânci. Adoptase 
un ton încrezător şi optimist, deşi lui, cel dintâi, i se păru că 
acel ton se demasca uşor printr-o imperceptibilă notă 
descurajantă şi mincinoasă. Dacă Ţucurel nu era atent la 
înşelătoarea încredere a acelui ton exagerat, Lili îşi dădu 
seama că încercările lui Emil nu fuseseră fructuoase nici 
măcar cât negru sub unghie, dar se feri să-şi arate această 
temere. 

În sfârşit, epuizat de eforturile făcute, Emil veni cu ideea 
de a mânca din merinde şi Ţucurel aprobă acest lucru cu un 
strigăt victorios: 

— În sfârşit, ai spus şi tu un lucru înţelept! Sunt leşinat 
de foame. 

De altfel, tot el fu singurul care dovedi o grozavă poftă 
de mâncare. Lili şi Emil abia se atinseră de bunătăţile pe care 
prevederea lui Ţucurel le grămădise în rucsacul său. Deşi ar fi 
putut să înfulece mult mai mult (îi era într-adevăr foame). 
TŢucurel dădu dovadă de măsură. Lăudă gustul slăninii, se 
prefăcu de-a dreptul încântat de suculența mesei, totuşi, la 
sfârşitul ei, Emil observă în tăcere că Ţucurel mâncase de fapt 
extrem de puţin. Ca şi cum abia atunci ar fi descoperit 
minunatele tainiţe sufleteşti ale fratelui său, Emil conchise în 
tăcere că Ţucurel se comporta numai aparent copilăreşte şi că 
de fapt el era un omuleţ înzestrat de timpuriu cu simţul 
maturității. În schimb Ţucurel nu-şi făcea nici o problemă din 
toate astea. Ştia că merindea era pe terminate şi că trebuia 
folosită cu mare grijă. Simţea că era dator să-l asculte orbeşte 
pe Emil, şi, în tăcere, fără să arate acest lucru, se căznea poate 
tot atât de mult ca şi Emil, deşi mai puţin pregătit, să găsească 
o portiţă de salvare. 

Îşi aducea aminte, ruşinat, că în urmă cu câţiva ani încă 
îi mai era teamă să stea singur într-o cameră pe întuneric şi, 
fără să-şi dea seama, simţea cum creşte în el ameţitoarea 


mândrie că se putea comporta întocmai ca un om mare. 

Acum, de pildă, i se făcuse somn, sau numai afirma că îi 
era somn şi, desfăcând sacul de dormit, se vâri în el. Aşezase 
sacul pe enorma masă de piatră şi îi pofti şi pe ceilalţi doi să 
facă la fel, dar nici Lili, nici Emil nu voiră să se culce. Emil 
minţi, cu glasul său atât de ciudat încrezător, că are de lucru 
la treptele din peretele "rimayei", dar Ţucurel înţelese 
instinctiv că aceasta era doar o vorbă amăgitoare spusă pentru 
el. Stând în sacul de dormit, cu ochii deschişi, neputând să 
aţipească, Ţucurel îşi aminti că tanti Elenuţa îl învățase anul 
trecut o metodă grozav de simplă şi eficace. "Numără, spusese 
ea, până la o sută şi-ai să vezi că adormi ca prin farmec". 
Băiatul procedă la acest sistem de autosugestie şi adormi în 
minte cu imaginea desenului ciudat pe care Emil tocmai îl 
luminase din nou, proiectând fasciculul lanternei spre peretele 
alb ca un ecran de cinematograf panoramic... 


CAPITOLUL VII 
Surprinzătorul atac al farfuriei zburătoare 


Agăsin înhăma caii la docarul dispensarului când 
Ţucurel se ivi pe treptele cerdacului. Agăsin păru să fie cel 
dintâi care se trezise, cum avea el însuşi obiceiul să spună, "cu 
noaptea-n cap". Îndată ce dădu cu ochii de el, Agăsin îl 
întrebă: 

— Mergi şi tu cu noi? 

— Unde să merg? 

— La pescuit de păstrăvi. 

— Dar cine mai merge? întrebă Ţucurel. 

— Fratele tău Emil, tovarăşul maior Vasi, tovarăşul 
profesor Costi şi tatăl tău, tovarăşul colonel... 

— Ia te uită! Nu mi-a spus nimeni nimic, se arătă 
Ţucurel surprins ca de-o descoperire neaşteptată şi 
întristătoare. 

— Mai e loc şi pentru tine, zise Agăsin. Am să te ţin pe 


genunchi. 

În aceeaşi clipă ieşiră şi ceilalţi din casă, gata de drum. 
Nu se arătă nimeni mirat de prezenţa lui Ţucurel. Totul era 
parcă în firea cea mai obişnuită a lucrurilor şi singura 
observaţie o făcu doar unchiul Costi în momentul când, 
grămădindu-se în docar, acesta scârţâi din toate încheieturile. 

— Numai să nu se dărâme sub greutatea noastră! 

Agăsin le dădu liniştit asigurarea că docarul este o 
construcţie solidă şi că singura problemă este înghesuiala: 

— N-o să stăm chiar ca într-un vagon de clasa întâi, dar 
docarul ne ţine pe toţi. N-are locuri numerotate. 

— Ai făcut armata? îl întrebă unchiul Vasi. 

— La toamnă mă încorporez, zise Agăsin. 

— Să te ceri la vânători de munte, spuse Vasi şi Agăsin îl 
privi cu un aer plin de mândrie şi recunoştinţă. 

Erau pe punctul de a porni, când în cerdac apăru tanti 
Elenuţa, strigându-i: 

— Dar cum plecaţi pe drum fără mâncare? 

— Păi nu avem păstrăvi destui în râu? întrebă vesel 
unchiul Vasi. 

— Păstrăvi, ciuperci, afine şi apă de izvor completă 
unchiul Costi lista proviziilor posibile. 

— Dar pâine? De pâine nu mai aveţi nevoie? întrebă 
tanti Elenuţa şi coborând treptele cerdacului veni spre ei cu o 
pâine mare învelită într-un ştergar țărănesc. 

— Mai bine ne-ai fi adus şi-o sticlă de şliboviţă, zise Vasi 
cu poftă şi părere de rău. 

— Nu-i mai atrage atenţia, zise Costi în şoaptă, fiindcă 
am luat eu o sticlă. 

Tanti Elenuţa spuse pe un ton prevăzător: 

— Nu vă trebuie şliboviţă acolo unde mergeţi, să nu vi se 
întâmple ceva! 

— Are dreptate Elenuţa, zise Costi clipind ştrengăreşte 
din ochi. 

— La ce oră vă întoarceţi? întrebă Elenuţa. 

— La amiază. Pe la ora două, sau la trei, zise Costi. 

— Învoieşte-l, scumpă cumnată, şi pe Victor să vină după 


noi, spuse Vasi. 

— Dacă vrea, n-are decât, răspunse Elenuţa şi urcă 
treptele cerdacului intrând în casă. 

— După tonul folosit, n-aş prea crede să-i dea învoire, 
observă Vasi, apoi se întoarse spre Emil şi spuse: 

— Dacă vrei să ajungi un pilot adevărat, un as, să nu te 
însori niciodată. 

Emil zâmbi stingherit şi Țucurel răspunse în locul lui: 

— Am să mă însor eu înaintea lui. 

Izbucniră hohote de râs şi, dând bice cailor, Agăsin 
conduse docarul încărcat spre poarta larg deschisă. 

În cerdac se ivi în ultimul moment mama lui Ţucurel, şi 
privind îngrijorată cât de încărcat era docarul, strigă plină de 
nelinişte: 

— De ce l-aţi luat şi pe Ţucurel? 

— Lasă-l, că doar e bărbat! îi strigă Sergiu, şi-l lovi uşor 
pe Ţucurel cu palma peste ceafă, întrebându-l ocrotitor şi plin 
de bunăvoință: nu-i aşa? 

Ţucurel îşi întoarse privirea spre cerdacul care rămânea 
în urmă învăluit în răcoarea dimineţii, apoi se lipi cu spatele 
de Agăsin şi acesta îi spuse binevoitor: 

— Hei, nu-mi iei hăţurile din mâini? 

— Ba da, spuse Ţucurel şi în secunda următoare deveni 
vizitiu aprig. 

— Să nu ne răstorni, copile, zise tatăl său, dar unchiul 
Costi îi luă apărarea: 

— Păi n-ai zis că-i un bărbat în toată firea? 

— Nu toţi ştim să ţinem hăţurile pe capra unu! docar, 
explică Sergiu. 

— Am impresia că băiatul ăsta a învăţat câte ceva în 
vacanţele de vară, constată Costi şi Ţucurel simţi cum se 
îmbujorează. 

Trecură astfel de-a lungul întregului sat, pe uliţa 
principală. Docarul se hurduca serios, deoarece şoseaua era 
aşternută proaspăt cu pietriş şi macadamul nu era încă tasat. 

Ţucurel stătea cel mai bine, pe genunchii lui Agăsin. În 
stânga era tatăl său, iar în dreapta unchiul Costi. În spate 


stăteau unchiul Vasi şi Emil. Docarul înainta greu şi cei doi cai 
de munte se încordau la mers, îndemnați de strigătele lui 
Ţucurel şi de plesnetele făcute în aer de şfichiul subţire al 
biciului. "Mi-e milă de cai şi nu dau în ei", se gândi Ţucurel şi 
exact în aceeaşi clipă i se păru că amândoi caii, pricepându-i 
gândul, se uitară spre el cu ochii lor blânzi şi recunoscători. 
Cu un an în urmă pe caii aceia huţuli învățase Ţucurel să 
călărească, ţinându-se cu degetele încleştate de coama lor 
lungă şi care flutura atât de frumos în bătaia vântului. Îşi 
aminti că la început îi fusese teamă, chiar şi numai la trapul 
calului, dar pe urmă se dedase cu gustul aţâţător al goanei în 
galop şi ţipa de plăcere, lovind cu călcâiele în burta calului, ca 
să alerge şi mai repede, din ce în ce mai iute. Odată căzuse, 
fiindcă nu se ţinuse cu mâinile destul de bine de coama 
calului, dar rămase uimit când băgă de seamă că animalul se 
oprise fulgerător în loc, începând să-l adulmece cu botul său 
catifelat şi umed. Agăsin, care galopa în urma lui, se opri şi, 
dându-se jos de pe cal, îi spuse: 

— De ce ţi-a fost teamă? Calul este animalul cel mai 
inteligent şi îşi iubeşte stăpânul. Vezi cum te adulmecă? 

— Vrea să vadă dacă sunt teafăr? întrebase Ţucurel 
uimit de grija calului şi ridicându-se în coate scosese o 
bucăţică de zahăr din buzunar şi, ţinând-o în palmă, i-o 
întinse. 

Amintindu-şi de întâmplarea aceea, Ţucurel îl întrebă pe 
Vasi: 

— Unchiule, când am să devin mare, pot face armata la 
cavalerie? 

Unchiul Vasi îi spuse zâmbind: 

— Dragul meu, cavaleria nu mai există. Va trebui să vii 
la vânători de munte. 

— Ce păcat! oftă Ţucurel. 

Vasi îi spuse, ca să-l îmbuneze: 

— Cel mai grozav e la noi, la vânătorii de munte. 

Între timp docarul pătrunse pe un platou înalt şi neted 
ca-n palmă, dar drumul pe care înainta se afla la marginea 
acelui uriaş loc deschis, străjuit din trei părţi de munţi şi 


dintr-o parte de un codru de brazi seculari. Pe acest platou se 
afla cimitirul comunei Lişava, înconjurat cu ziduri de piatră, 
iar de la zidurile cimitirului încolo, izlazul comunal. Platoul 
acela neobişnuit de neted pentru nişte locuri situate la o astfel 
de înălţime avea vreo douăzeci de kilometri pătraţi. Munţii 
Scorila şi Gugu izbucneau semeţi în sus, pornind de la 
extremitatea platoului, dar în acel loc versanţii lor erau atât 
de abrupți, încât ascensiunea pe ei cerea eforturi teribile, 
corzi, pitoane şi o dexteritate deosebită. Dintre toţi câţi se 
găseau în docar în dimineaţa aceea, numai Vasi escaladase 
munţii pe acest versant şi acum se uita la uriaşele metereze de 
piatră cu o privire nostalgică. 

În clipa aceea Agăsin arătă cu mâna întinsă spre un loc 
din centrul platoului învăluit într-o ceaţă uriaşă, ca un fum. 
Dimineaţa era limpede, peste tot aerul era străveziu şi curat, 
numai locul arătat de Agăsin părea învăluit în mod ciudat de 
un nor albicios, de-o materialitate înşelătoare. Părea a fi un 
altar de mari dimensiuni din lespezile căruia se înălța norul 
unui fum de tămâie. 

— Să mergem acolo, să vedem ce este, zise Emil şi 
Ţucurel se uită la fratele său cu o privire caldă, parcă ar fi 
ţinut să-i mulţumească de îndată pentru o idee atât de bună. 

— Ce să căutăm acolo? întrebă Sergiu. Arde vreo 
platformă de gunoi... Nu-i nimic interesant. 

— Dar explozia teribilă de-aseară? Nu era nici un nor pe 
cer şi totuşi a răsunat tunetul acela grozav, zise Costi. Aş vrea 
să văd locul. Din câte îmi dau seama, tocmai din direcţia 
aceasta s-a auzit tunetul. 

— Şi ce crezi? O fi căzut vreun meteorit? întrebă Sergiu. 

— Deocamdată nu spun nimic. Vreau doar să cercetăm 
locul. 

Ţucurel nu mai aşteptă încuviințarea nimănui, şi 
cârmind docarul, părăsi drumul luând-o spre centrul platoului. 
Roţile docarului nu se mai hurducau atât de zgomotos şi 
puternic cum o făcuseră până atunci pe pietrele şoselei, ci 
mergeau pe pământul acoperit cu un covor moale şi mătăsos 
de iarbă. Caii fornăiau pe nări, ca şi cum se temeau să 


înainteze mai departe pe platou şi Ţucurel trebui să-i îndemne 
la mers şi să plesnească biciul deasupra spinărilor lor 
încordate. 

Până la locul din care se ridica fumegând un fuior de 
ceaţă, ca un văl de borangic, erau peste doi kilometri. În zece 
minute au ajuns acolo şi, din ce se apropiau, tot ceea ce 
vedeau li se părea ciudat. Acum se vedea limpede că nu era 
vorba de nici o platformă de gunoi fumegând, ci de un crater 
adânc de vreo patruzeci de metri şi având un diametru de 
aproape o sută de metri. Săriră repede din docar şi se aliniară 
pe marginea craterului. Fumul albăstrui, cu nuanțe 
neobişnuite şi reflexe metalice, mergând de la albul argintos 
până la galbenul solar, se înălța vălurat din adâncimea 
craterului. După toate semnele fumul ieşea astfel de multe ore, 
cu o forță egală, mocnită şi misterioasă. Cel dintâi care rupse 
tăcerea subită şi plină de uimire ce se aşternuse în mijlocul 
grupului, fu Agăsin: 

— Gropanul ăsta a apărut azi noapte. Ieri am ţinut caii la 
păscut pe aici şi nu l-am văzut! Ce-o mai fi şi minunea asta? 
sfârşi Agăsin vorbele, ducându-şi palma la gură, cum fac unii 
oameni care nu pot să-şi ascundă uimirea. 

— V-am spus eu că a fost ceva cu tunetul de aseară? 
întrebă triumfător Costi şi se aplecă, luând de jos ceva ce 
părea a fi un fragment dintr-un metal translucid. 

— E simplu ca lumina zilei, conchise rapid Sergiu. A 
căzut un meteorit de mari dimensiuni. Numai aşa se explică 
tunetul şi cutremurul neaşteptat pe care l-am simţit aseară 
când stăteam şi vorbeam pe cerdac. 

— Aici te afli în domeniul meu, răspunse Costi şi te rog 
să nu te pripeşti cu concluziile. Vezi ce am în mână? 

— Asta-i o tectită. Nici o analiză din lume până azi n-a 
putut stabili natura acestor obiecte stranii, Pe pământ nu 
există nici un minereu cu această structură. Nici geologii, nici 
chimiştii, nici fizicienii n-au putut stabili ce metale sunt 
constituite în tectite şi tabelul lui Mendeleev nu le-a catalogat 
şi nici măcar nu le-a prevăzut. 

— Aşadar, nu crezi că e vorba de un meteorit? întrebă 


Sergiu. 

— Nu! zise Costi. Aici s-a prăbuşit cu totul altceva decât 
un meteorit. 

— Ce altceva? 

— Cred că aici s-a prăbuşit un obiect neidentificat, ceva 
din categoria aerodinelor, a farfuriilor zburătoare... 

— Vrei să susţii că e vorba de-o navă extraterestră? 

— Deocamdată ridic un semn de întrebare. 

În clipa aceea, deşi nu se auzea absolut nici un zgomot 
de motoare rachetă, cu toţii simţiră un puternic curent de aer, 
ca şi când aerul era trimis în jeturi de-o forţă extraordinară, 
de elicea unui avion gigantic. Întoarseră capetele în direcţia 
din care venea jetul de aer şi zăriră cel mai straniu aparat de 
zbor pe care şi-l putuseră imagina vreodată. Caii o luară din 
loc, trăgând docarul după ei, răsturnându-l la oarecare 
depărtare şi rupând hăţurile. Eliberaţi astfel, se pierdură 
galopând înspre pădurea de sub muntele Gugu. Cei din grup, 
oricât de repede ar fi luat-o la goană, tot nu s-ar fi putut 
depărta cu atâta iuţeală încât să iasă din raza atât de subit 
primejdioasă a  ciudatului vehicul aerian. Astfel, din 
arzătoarea uimire de a vedea pe neaşteptate un aparat atât de 
neobişnuit, toţi cei din grup rămaseră locului. Ţucurel se lipi 
involuntar de tatăl său şi acesta îşi încleştă braţele de copil 
într-un gest ocrotitor şi desperat. După primele secunde de 
stupefacţie, Costi fu cel dintâi care-şi reveni în fire şi strigă 
spre Sergiu, comunicându-i ceea ce de fapt vedea şi acesta: 

— Observi, Sergiule, iată în sfârşit cum arată o farfurie 
zburătoare! 

Strigătul său era inutil, deoarece cu toţii putură evalua 
liniile acelui uriaş aparat de zbor. Avea o formă lenticulară, 
dintr-un material aproape străveziu, sau, care în orice caz 
părea translucid. Diametrul său era de cel puţin cincizeci de 
metri, Deasupra uriaşei lentile se afla o cabină de dimensiunea 
unei clădiri cu trei etaje, rotundă, dotată cu hublouri şi cu 
ecrane pătrate, dispuse la distante egale de jur împrejur. 
Dedesubtul aerodinei, o construcţie asemănătoare celei de sus 
şi având aproximativ aceleaşi proporţii, era terminată la 


extremitatea bazei cu un număr mare de duze. Din câteva 
ieşeau cu o viteză fantastică jeturi luminoase, dar nu era o 
lumină incandescentă, ci o lumina stranie, rece, deşi părea să 
aibă o forţă înfricoşătoare. Aerodina ateriză pe platou la circa 
două sute de metri de crater şi de grupul alcătuit din Costi, 
Sergiu, Vasi, Emil, Ţucurel şi Agăsin. Dar, chiar înainte de a 
ateriza, atunci când farfuria zburătoare se afla la trei sau 
patru sute de metri înălţime, printr-unul din hublourile ei 
țţâşniră afară patru fiinţe ce păreau că zboară cu ajutorul unor 
minuscule aparate autonome. Repeziciunea cu care se 
deplasau în spaţiul aerian, apropiindu-se în volute strânse de 
grupul oprit la marginea craterului, cu planul evident de a-i 
înconjura şi de-ai face inofensivi, îi făcu pe Costi şi pe Sergiu, 
în primul rând, să nu înţeleagă aproape nimic din ceea ce se 
petrecea şi mai ales nimic din modalitatea lor tehnică de a 
zbura cu o uşurinţă atât de mare şi de evidentă. 

Probabil ca să-i convingă de inutilitatea oricărei 
încercări de a opune rezistenţă, unul din cei care, apropiindu- 
se în zbor ajunsese cel dintâi pe pământ, întinse un obiect ce 
părea să fie un pistol, spre docarul răsturnat şi după gestul de 
ochire, deşi nu se auzi nici o detunătură, ţâşni o lumină ca de 
fulger, o lumină subţire ca un fir incandescent şi de-o viteză 
uluitoare şi în secunda următoare docarul luă foc. 

Vasi le spuse celorlalţi din grup: 

— Asta pare să fie un avertisment pentru noi, la ce ne-ar 
aştepta dacă opunem rezistenţă. 

Costi, care îşi regăsise subit cea mai perfectă linişte şi 
stăpânire de sine, zise cu un ton firesc: 

— Nici nu mă gândesc să mă lupt cu aceste fiinţe. Sunt 
astronom şi sunt cel dintâi om de pe pământ convins că şi alte 
planete sunt locuite. Iată dovada! Pentru descoperirea aceasta 
epocală sunt gata să-mi dau chiar şi viaţa! 

— Oh, zise Sergiu privindu-l pe Emil şi Ţucurel. De ce nu 
v-am lăsat acasă?!... 

— Tată, dar e foarte interesant ce se petrece cu noi, 
izbucni Ţucurel cu o voioşie care dovedea clar că nu-şi dădea 
seama prin ce aventură primejdioasă treceau. 


Între timp cele patru fiinţe, ieşite prin hublou din 
aerodină, aterizară pe platou şi, venind din patru direcţii spre 
grup, tăindu-le astfel orice posibilitate de retragere, le strigară 
cu glasuri subţiri şi metalice, să se considere prizonieri. 

— Oh, dar ăştia ştiu româneşte! strigă Ţucurel. 

Aerodina aterizase şi ea între timp şi acum se oprise 
dintr-o dată puternicul jet de aer care venise din direcţia ei. 
Cele patru fiinţe, deşi se apropiaseră de grup la mai puţin de 
douăzeci de metri, şi cu toate că trupurile lor prezentau 
ciudăţenia de a părea translucide, putură fi observate cu 
suficientă precizie. Erau foarte scunzi de statură şi nu măsurau 
mai mult de un metru douăzeci în înălțime. 

Ţucurel care era cel mai mic din grup, era cu aproape un 
cap mai înalt decât oricare din cele patru fiinţe. Costumele 
etanşe aveau fixate la spate câte un aparat uşor şi de o 
construcţie extrem de simplă, terminat la extremităţi cu câte 
două duze rotunde şi de grosimea unui braţ. Din carcasa 
fiecărei căşti ieşea în sus o antenă de circa douăzeci de 
centimetri, antene mai mici terminate cu un fel de cutiuţă, 
fiind plasate şi în dreptul urechilor sau, mai bine zis în locul 
unde pământenii au urechile, aceste fiinţe dovedeau o 
excepţională uşurinţă în mişcări. Aveau, după toate 
aparențele, un mecanism care-i făcea să învingă forţa de 
gravitație a pământului într-o măsură care aproape că o anula. 
Paşii lor erau uşori, aproape că nu atingeau pământul şi 
puteau face salturi spectaculoase cu agilitatea şi perfecțiunea 
unui artist de circ. Ceea ce era, însă, uluitor în gradul cel mai 
înalt, era glasul lor cu inflexiuni de metal şi tonul înalt al 
sunetelor, ca şi cum cuvintele lor ar fi fost şuierate. 

— Vă rugăm să ne urmaţi în aerodină, spuse unul dintre 
ei, care părea să fie comandant. 

Se îndreptară în grup strâns, fără murmur, spre navă şi 
abia acum observară că aerodina stătea pe pământ sprijinită 
pe patru stâlpi metalici cu suporturi plate şi rotunde la bază. 
Stâlpii aduceau oarecum cu picioarele unui scarabeu uriaş sau 
cu picioarele unui aparat de filmat. Erau înalţi şi subţiri aceşti 
stâlpi şi metalul din care erau fabricaţi părea pe cât de uşor pe 


atât de rezistent, de vreme ce întreaga structură a navei, 
cântărind zeci de tone, se sprijinea pe ei cu o uşurinţă 
uluitoare. Abia acum observară în proporţiile sale reale, 
gigantismul navei. Pe o scară din material plastic care 
spânzura din marginea unui hublou deschis, se urcară în şir 
indian şi pătrunseră cu toţii în interiorul navei. De la faţa 
pământului până la orificiul rotund al hubloului, Costi numără 
o sută cincizeci de trepte şi, făcând o socoteală sumară, 
conchise că înălțimea era de aproape şaizeci de metri. După ce 
intrară cu toţii în interiorul aerodinei, hubloul fu închis 
ermetic. Apoi simţiră o vibraţie uşoară şi Costi, cel dintâi, îşi 
dădu seama că uriaşa navă s-a desprins de pământ. 


CAPITOLUL VIII 
Vorbeşte Fatuma, comandantul aeronavei 


Agăsin era atât de resemnat în legătură cu soarta ce-i 
aştepta, încât privindu-i cu un aer descurajat pe ceilalţi din 
grupul său, rămase contrariat de faptul că nici unul nu părea 
îngrozit văzându-se într-o situaţie atât de desperată. Aerodina 
luase o înălţime de aproape două sute de kilometri în mai 
puţin de câteva secunde şi era mai mult decât sigur că nici un 
om de pe pământ nu ar mai fi zărit-o cu ochiul liber, 
descoperirea ei fiind posibilă numai cu o lunetă specială de 
urmărire a sateliților. Dar, cele mai apropiate observatoare 
astronomice se găseau la Timişoara şi la Cluj şi erau puţine 
speranţe ca vreun aparat ştiinţific de urmărire a sateliților din 
dotarea celor două observatoare amintite mai sus să fie 
îndreptate spre acel solitar punct de pe bolta cerească unde 
aerodina stătea acum într-o perfectă stabilitate, deasupra 
aceloraşi coordonate terestre, viteza ei fiind egală cu mişcarea 
de rotaţie a pământului. Grupul din care făcea parte şi Ţucurel 
respira în voie, întocmai ca pe pământ şi la întrebarea uşor 
alarmată a lui Costi, acela care părea să fie comandantul 
echipajului îi spuse liniştindu-i: 

— Vă rog să aveţi cea mai deplină încredere în noi, în 
intenţiile noastre, ca şi în perfecta instalaţie tehnică a farfuriei 


zburătoare. Aici, în interiorul ei este stabilită cu ajutorul 
mecanismelor speciale, aceeaşi compoziţie a aerului şi aceeaşi 
presiune ca şi pe planeta dumneavoastră. Tocmai din cauza 
aceasta noi continuăm să stăm îmbrăcaţi în costumele etanşe, 
iar dumneavoastră staţi fără nici un costum de protecţie. Dar 
înainte de orice, daţi-mi voie să mă prezint şi să vă povestesc 
cine suntem, de unde venim şi ce anume căutăm în spaţiul 
vostru terestru. Sper că în mod deosebit domnul Constantin 
Vitănescu va fi extrem de mulţumit pentru faptul că se află 
aici şi că stăm atât de amical de vorbă. 

— Mă cunoaşteţi? întrebă surprins Costi. 

— Desigur. Ştim că sunteţi astronom şi sunt bucuros să 
vă confirm cât de multă dreptate aţi avut gândindu-vă la 
ipoteza vizitării pământului de către fiinţe extraterestre. 

— Oh, sunt onorat de această apreciere, deşi, după cum 
vedeţi, până în clipa de faţă n-am avut la dispoziţie decât 
ipoteze, ipoteze şi iar ipoteze. 

— Tocmai de aceea, domnule profesor, vă rog să mă 
ascultați. Eu mă numesc Fatuma, şi sunt conducătorul ştiinţific 
al acestei aerodine. Planeta de pe care venim se află în 
sistemul solar Proxima Centauri, după cum denumiți 
dumneavoastră steaua care se află departe de pământ la 
numai 4,3 ani lumină. Civilizaţia planetei noastre este mai 
veche decât a Pământului, şi noi, ca să zicem aşa, suntem 
martorii dezvoltării vieţii de pe planeta dumneavoastră, 
martori, dar într-un fel chiar şi autorii, sau şi mai bine zis, 
izvoarele unor credinţe şi realităţi terestre. Poate că nu voi 
povesti totul în ordinea firească a lucrurilor, poate că 
numeroasele mele digresiuni vor fi inutile sau numai 
obositoare, totuşi vă cer să mă ascultați cu atenţie, deoarece 
cunoaşterea noastră reciprocă ne va fi tuturora de folos. În 
primul rând, să nu vi se pară ciudat că ştim şi vorbim 
româneşte. În jurul planetei voastre evoluează câteva sute de 
aerodine venite de pe planeta mea şi echipajul fiecărei farfurii 
zburătoare a învăţat la perfecţie limba ţării sau chiar câteva 
limbi ale ţărilor deasupra cărora zboară. Stadiul înaintat de 
civilizaţie în care ne aflăm noi, ne îngăduie să primim şi să 


înmagazinăm cam de-o sută de ori mai multe informaţii decât 
este capabil cel mai evoluat om de pe pământ, savantul sau 
omul de cultură cu pregătirea cea mai profundă şi 
multilaterală. 

Planeta noastră, de altminteri singura locuită din 
sistemul solar Proxima Centauri, se numeşte Zeta. Pe ea există 
un singur stat condus de un guvern unic şi de un preşedinte 
ales pe un termen de două sute de ani. Am trecut şi noi prin 
fazele istorice terestre. Am avut şi noi războaie care au scăldat 
planeta Zeta în râuri de sânge, dar acum cinci mii de ani, 
după ce-am descoperit fuziunea nucleară, s-a ajuns în acea 
stare limită şi fără alternativă care aşezase planeta noastră la 
un pas de distrugere şi autonimicire. Singura salvare a fost 
abolirea războiului şi instaurarea unui stat unic pe principiile 
egalităţii între oameni. 

Primele noastre expediţii extraplanetare le-am făcut în 
interiorul propriului nostru sistem solar. Eram încă la început. 
Rachetele erau încă prea slabe pentru călătorii de lungă 
durată şi numai folosirea rachetelor cu motoare atomice ne-au 
putut aduce pe pământul dumneavoastră acum patru mii cinci 
sute de ani. Da, terasele de la Baalbek nu sunt altceva decât 
rampele de aterizare şi de relansare în spaţiu a primelor 
noastre rachete pe care le-am trimis aici. 

Desenele rupestre (şi sunteţi departe de a le îi descoperit 
pe toate; veţi mai avea surprize în această privinţă), care 
zugrăvesc fiinţe ce par să plutească, fiinţe îmbrăcate în 
costume etanşe, sau chiar în aparate de zbor, nu sunt nişte 
simple desene imaginate de vreun artist oarecare, ci 
reprezintă imagini ale semenilor mei veniţi din sistemul solar 
Proxima Centauri. De două mii de ani savanții noştri au 
inventat motoare fotonice pentru rachetele noastre şi asta, 
bineînţeles, înseamnă că distanţa dintre Zeta şi Pământ am 
redus-o la maximum posibil. Gebeleizis, sau Zamolxis, zeul 
strămoşilor dumneavoastră, a fost de fapt o fiinţă de pe 
planeta Zeta, adică mai exact spus un cosmonaut, singurul 
supravieţuitor al unei catastrofe în urma căreia astronava cu 
care venise pe pământ a fost distrusă... 


Ajuns în acest punct al convorbirii, Costi îşi îngădui să-l 
întrerupă pe Fatuma, întrebându-l direct: 

— Dar de ce faceţi de atâta vreme operaţia asta de 
supraveghere a Pământului? 

Fatuma tresări brusc şi spuse după câteva clipe de tăcere: 

— Mă aşteptam la o astfel de întrebare şi vă răspund 
deschis: cercurile ştiinţifice de însemnătate mondială de pe 
Pământ consideră că existența aerodinelor, sau a farfuriilor 
zburătoare cum sunt ele denumite nu fără un accent peiorativ, 
este pur şi simplu o mistificare. În numeroase rânduri, deşi nu 
noi am provocat acele conflicte, păstrându-ne mereu în cea 
mai strictă rezervă şi expectativă, am fost atacați. De 
numeroase ori am scăpat de catastrofe, numai datorită vitezei 
fotonice pe care aerodinele noastre sunt capabile să le 
dezvolte. 

Dar avem de pe acum numeroase aerodine şi mai 
perfecţionate, dotate cu motoare ce folosesc fantastica energie 
a laserelor. Aerodina în care vă aflaţi, face parte din acest tip 
perfecţionat şi, cu ea drumul dintre Zeta şi Pământ poate fi 
parcurs în mai puţin de trei ore terestre. Singura dificultate 
este aceea că pe Zeta nu avem zăcăminte diamantifere, atât de 
necesare dispozitivelor din sistemul "laser". Nici nu vă daţi 
seama, dar Pământul este una dintre cele mai bogate planete 
în diamante. În Groenlanda, Alaska, în câteva insule dincolo 
de Cercul polar nordic, ca şi în Antarctica, echipaje ale 
aerodinelor noastre procedează după metode extrem de 
sensibile la  prospectarea celor mai bogate zăcăminte 
diamantifere de pe glob. Ca să fiu sincer, prezenţa mea şi a 
echipajului pe care-l conduc, în această zonă a ţării 
dumneavoastră, are şi o rațiune practică. Gebeleizis ne-a adus 
cu două milenii în urmă o hartă în care este consemnată cu o 
precizie maximă, locul unde a fost ascunsă comoara lui 
Decebal, cu câteva ore înainte ca marele rege dac să se fi 
sinucis. Tezaurul n-a putut fi descoperit de Traian şi din carele 
încărcate cu aur în Triumful său de la Roma a lipsit tocmai 
ceea ce era infinit mai valoros. În albia râului Lostriţa şi 
anume în porţiunea ei subterană, din interiorul peşterii lui 


Zamolxis, se găseşte şi azi acest tezaur. Partea lui cea mai 
valoroasă este alcătuită din circa 30 de kilograme de 
diamante. Cele mai multe sunt atât de perfecte ca structură şi 
atât de mari (unele au şi opt sute de carate) încât ele sunt 
pentru industria noastră de motoare "laser" o adevărată mană 
cerească. Proiectanţii noştri năzuiesc să construiască instalaţii 
"laser" capabile să transporte o aerodină până la cel mai 
periferic punct al galaxiei noastre, în aşa fel, încât să fie 
asigurată şi revenirea la start în timp util. În acest sens, pot să 
vă divulg acest secret, se preconizează a fi folosită în afară de 
"laser" însăşi mişcarea de rotaţie a galaxiei. Mersul aerodinei 
urmează a fi axat pe direcţia inversă de rotaţie a masei 
galactice, astfel încât la fantastica viteză a farfuriei zburătoare 
să se adauge (fantastică şi ea) viteza de rotaţie a universului 
galactic. 

Sunt visuri şi planuri măreţe şi la înfăptuirea lor nu 
ignorăm nici posibilitatea unei colaborări reciproc avantajoase 
cu locuitorii Pământului. 

— Domnule Fatuma, zise Costi pe un ton foarte 
respectuos şi îndatorat. Tot ce ne-aţi povestit, deşi pe scurt, 
constituie pentru mine ca astronom cea mai mare revelaţie a 
vieţii mele. Mi-aş îngădui să vă adresez câteva întrebări. 

— Vă rog, domnule profesor. Sunt dispus să răspund la 
orice întrebare pusă de dumneavoastră. 

— Faptul că purtaţi căşti şi costume de protecţie, 
presupune ideea că pentru organismul dumneavoastră 
oxigenul este dăunător. 

— Exact. Noi suntem în realitate fiinţe anaerobe... 

— Nu respiraţi de fel? întrebă Emil îngrozit. 

— În metabolismul nostru foarte lent, oxigenul este 
extrem de dăunător. De altfel planeta Zeta nici nu are 
atmosferă, iar forma ei de viaţă are ca element primordial 
siliciul. Abia în ultimii ani dumneavoastră aţi descoperit 
uluitoarea capacitate de memorizare a siliciului şi industria 
electronicii, a instalaţiilor de calcul nici nu mai este posibilă 
fără tranzistori, fără plăcuţele de siliciu. Dar ceea ce la voi 
este o creaţie artificială, la noi, constituie însăşi principiul 


vital deoarece siliciul este elementul constitutiv de bază al 
organismelor vii. Aşa se şi explică perfect ritmul nostru rapid 
de dezvoltare intelectuală şi psihică. Creierul nostru (avem o 
cutie craniană ca a pământenilor, dar suntem nişte pitici față 
de voi) este — fără să mă laud — un gigant electronic 
condensat la maximum. Aşa se şi explică excepţionala 
capacitate de înmagazinare a informaţiilor în creierul nostru. 
Avem un metabolism atât de lent încât dacă aţi avea 
metabolismul nostru, aţi sta în letargie. Arderile în organismul 
nostru sunt minime şi noi avem o longevitate care pe voi v-ar 
stupefia pur şi simplu. Dacă ar fi să folosim sistemul vostru de 
măsurare a timpului, noi trăim circa trei mii de ani tereştri. N- 
o să mă credeţi, dar eram tânăr, n-aveam decât o mie de ani 
când l-am cunoscut pe Gebeleizis, pe Zamolxis ai dacilor. 

— Îmi mai permiteţi să vă adresez o întrebare? întrebă 


Costi. 

— Evident. 

— La începutul convorbirii noastre aţi afirmat că mă 
cunoaşteţi... 

— Da, şi vreţi să ştiţi în ce fel v-am cunoscut? 

— Exact. 


— Noi am descoperit de foarte multă vreme, respectiv de 
vreo opt mii de ani, o instalaţie de captare a celor mai mici şi 
insesizabile unde ale materiei vii. Un astfel de aparat avem cu 
noi în aerodină şi n-o să preget a vi-l arăta chiar în timpul 
funcţionării sale. Are o putere şi o precizie selectivă fără 
limite, fiind bazat pe principiul că fiecare fiinţă este un post 
emiţător, de unde proprii şi inimitabile. În asta mi se pare că 
stă de fapt ceea ce se cheamă personalitatea umană, fiecare 
om fiind o entitate irepetabilă, un miracol unic. Avem 
înregistrate, bineînţeles nu numai ca pe-o simplă curiozitate, 
ci şi din necesităţi practice, documentare, cantităţi gigantice 
de declaraţii a mii şi mii de personalităţi umane, de la 
strigătele oamenilor de tip Cro-Magnon şi Neanderthal, de la 
convorbirile lui Cezar cu Cleopatra până la ultimele cuvinte 
ale lui Decebal, de la dialogurile lui Platon cu învăţăceii săi 
până la sonetele orale, rămase nescrise, ale lui Shakespeare, 


de la discursurile lui Cicero până la tot ce-a spus Alexandru 
cel Mare... 

— Aţi ascultat poate chiar şi discuţia, noastră de aseară, 
pe cerdacul casei din Lişava? 

— Evident, deşi operaţia noastră de ascultare a trebuit să 
fie întreruptă brusc. 

— De ce? întrebă Emil cu glasul gâtuit de uimire. 

— Fiindcă aerodina pereche, aceea cu care am stat până 
aseară în formaţie, s-a prăbuşit pe platoul de lângă satul 
Lişava. 

— Dar cum s-a prăbuşit? întrebă Costi. 

— S-a produs o defecţiune la ecranul de anulare a forţei 
gravitaționale. 

— Aerodinele au un astfel de ecran? 

— Sigur că da. Aşa se explică enorma lor mobilitate, 
capacitatea lor de a sta suspendate, fără ajutorul motoarelor 
"fotonice" sau cu "laser", la orice înălțime deasupra 
pământului. Ecranul, construit de fapt dintr-o reţea invizibilă 
pentru pământeni, de unde antimagnetice, anihilează complet 
forţa de gravitație terestră, făcând ca aerodina să nu aibă 
practic absolut nici o greutate. 

— Formidabil! exclamă Emil lovindu-se cu palma peste 
frunte. 

— Din fericire, continuă comandantul Fatuma, echipajul 
format din cinci colegi de-ai noştri, s-a salvat la timp prin 
instalaţia de catapultare. Ei sunt acum pe bordul aerodinei 
noastre. 

— În momentul când ne apropiasem cu docarul de locul 
catastrofei, ne-aţi observat şi aţi aterizat anume pentru noi? 
întrebă Costi. 

— Ca să fiu sincer, revenisem pentru a lua un set de 
fotografii de la locul catastrofei. Pierderea unei aerodine nu 
este un lucru oarecare şi incumbă responsabilităţi mari. Întorşi 
pe Zeta, trebuie să dăm explicaţii certe şi documentate. 
Motoarele cu "laser" şi în general tot complexul de instalaţii 
aflat la bordul aerodinei comportă cheltuieli şi o energie fără 
seamăn, mai ales dacă se ţine seama de faptul că pe Zeta 


materia esenţială pentru laser, diamantele, lipsesc cu 
desăvârşire. Pe urmă, mai e ceva, dar n-aş vrea să vă creez în 
mod inutil o stare de nelinişte. 

— Ce anume? întrebă Costi. 

— Trebuie să ne îndreptăm spre Zeta. De fapt am luat 
startul spre planeta Zeta acum un sfert de oră. Peste două ore 
şi patruzeci şi cinci de minute vom fi pe Laduma. 

— Ce-i asta Laduma? întrebă în sfârşit Sergiu, care 
tăcuse tot timpul până atunci. 

— Laduma este cosmodromul capitalei noastre. 

— Aoleu! zise Ţucurel subit îngrijorat. Ce papară o să 
încasez eu de la mama... Ne aşteaptă la prânz şi noi, nicăieri. 

— Peste câteva zile terestre vom fi îndărăt, îi asigură 
Fatuma cu un zâmbet în care se citeau deopotrivă bunăvoința 
şi părerea de rău că era nevoit să-i ţină ostatici fără a le fi 
cerut în prealabil asentimentul. 

Costi se apropie de unul din hublouri şi încerca să vadă 
şi să recunoască platoul pe pământul reavăn pe care doar cu o 
jumătate de oră în urmă încă mai alergau în docar spre 
craterul fumegând. Dar aerodina se afla acum la câteva 
milioane de kilometri depărtare şi chiar cu cel mai puternic 
telescop nu s-ar mai fi putut zări nici măcar semeţul munte 
Gugu, necum platoul pe care se afla izlazul satului Lişava. 
Fatuma veni lângă astronom şi pe un ton de curtoazie îi 
întinse un aparat optic portativ, un obiect ce părea extrem de 
simplu, asemănător unui teleobiectiv de aparat fotografic şi îi 
spuse: 

— Priviţi vă rog prin acest aparat... 

Costi îl puse la ochi, în dreptul hubloului şi, anume, pe 
cerul negru ca smoala apăru soarele, nu mai mare decât un 
nasture de cămaşă, iar în jurul lui ca o salbă de mici 
mărgăritare zări planetele sistemului solar şi între ele 
descoperi Pământul cu micul său satelit natural, Luna. 

Apoi Fatuma ţinu să le facă încă o surpriză de natură 
foarte personală. Puse în stare de funcţiune aparatura de 
ascultare a undelor umane şi după câteva secunde, ceea ce 
dovedea extraordinara forţă şi rapiditate de selectare a 


instalaţiei, în microfonul agregatului răsunară câteva glasuri 
cunoscute şi dragi. Ele veneau de pe cerdacul casei din Lişava. 
Elenuţa vorbea cu Maria şi cu Victor: 

— Unde vrei să pleci, omule. 

— După ceilalți. Habar n-au cum se ţine o lansetă în 
mână, şi au plecat la păstrăvi fără mine. 

— Să nu-l muşte vreun rac pe Ţucurel de picior... 

— Asta-i mama,  tresări Ţucurel, auzindu-i şi 
recunoscându-i glasul. 

— Da, zise Sergiu. Dacă ar şti mămică-ta unde ne aflăm, 
cred că ar leşina de spaimă. 

TȚucurel râse uşor, amintindu-şi că mămică-sa se pierduse 
cu firea, de curând, chiar şi numai la vederea unui şoarece. 

Auzindu-i cât de liniştit vorbesc pasagerii săi pământeni, 
Fatuma nu pierdu prilejul să le aducă un elogiu discret: 

— Mă bucur că vă simţiţi bine şi că această călătorie nu 
vă exasperează. Chiar şi acest băiat pare să fie un temerar. De 
altfel, ţin să vă spun că una dintre cele mai frumoase calităţi 
ale pământenilor este temeritatea. 

Ţucurel se făcu stacojiu în obraji şi tatăl său îl privi cu o 
satisfacţie proaspătă, ca şi cum abia atunci ar fi descoperit ce 
copil minunat are. În clipa aceea Costi se adresă lui Emil, 
surprins că până atunci îl ignorase: 

— Ei, dragul meu nepot, nu-i aşa că astronomia te atrage 
cel mai mult? 

Fatuma păru intrigat de această întrebare în aparenţă 
atât de banală şi se uită cu ochi mari la Costi. Acesta îi 
explică: 

— Să vezi, domnule Fatuma, noi, fraţii Vitănescu, dăm o 
luptă grozavă pentru a-l atrage pe nepotul nostru către cea 
mai frumoasă profesie. Eu sunt astronom, Vasi e ofiţer de 
vânători de munte, Victor e învăţător, iar Sergiu e colonel- 
aviator şi fiecare doreşte să-l vadă optând pentru profesia lui. 
Ei, dar aventura asta uluitoare în care am intrat, se pare că-mi 
va da, în mod definitiv, câştig de cauză. Nu-i aşa, Emil? 

Curios, Emil parcă nici nu-l auzise pe unchiul Costi. Se 
uita cu un aer foarte preocupat şi atent la unul din 


numeroasele tablouri de comandă din faţa căruia, o fată de o 
frumuseţe stranie, urmărea funcţionarea complicatei instalaţii 
cibernetice de pe aerodină. 

— E fata mea, zise cu un uşor orgoliu, Fatuma. Este 
inginer cibernetician. Se numeşte Miruna. Miruna! Vino te rog 
să-ţi prezint un tânăr pământean. 

Emil nu-şi putu ascunde sentimentul de jenă copilărească 
pe care îl încearcă în situaţii asemănătoare absolut toţi 
adolescenţii, din cauza excesului de romantism. Dar, se vede 
că până şi în cel mai depărtat colţ al Universului adolescenţa 
înseamnă romantism, candoare şi puritate, fapt pe care ţinu 
parcă să-l dovedească în modul cel mai discret şi Miruna, 
fiindcă ea se purtă în faţa lui Emil exact ca o elevă de liceu de 
pe planeta noastră. 

Observându-i pe amândoi, Ţucurel se gândi, micşorându- 
şi pleoapele de uimire şi plăcere: "Ce interesant ar fi dacă 
Miruna asta s-ar îndrăgosti de fratele meu. Emil s-ar duce să 
înveţe pilotajul pe planeta Zeta..." 

Emil era absorbit de farmecul Mirunei, dar şi de 
fantastica prezenţă a instalaţiilor cibernetice în faţa cărora 
Miruna se mişca atentă şi graţioasă, cu o gravitate de savant 
precoce. 

Costi, în schimb, nu avea ochi şi urechi decât pentru 
Fatuma. El dovedi o curiozitate atât de ardentă, încât Fatuma 
nu avu încotro şi, ca şi când s-ar fi aflat în faţa unui reporter 
grăbit să pună întrebări şi lacom să afle răspunsuri din 
categoria celor mai senzaţionale şi revelatoare adevăruri, se 
lăsă cu o plăcere orgolioasă atras într-o lungă şi întortocheată 
convorbire cu astronomul. Se dovedi astfel că, într-adevăr 
Fatuma era depozitarul unor informaţii atât de uluitoare, încât 
Costi, care era gata să acorde credit celor mai îndrăzneţe 
ipoteze, se trezi pur şi simplu stupefiat la aflarea acelor fapte 
pe care deşi le bănuise, nu îndrăznise a le împărtăşi nici în 
forurile ştiinţifice frecventate şi nici chiar la cele câteva 
congrese şi conferințe internaţionale unde participase ca 
invitat. 

— Vedeţi, domnule profesor Vitănescu, începu Fatuma 


cu glasul său ciudat, subţire şi cu inflexiuni metalice. Este pur 
şi simplu de necrezut cât de uşor a trecut istoria civilizaţiei 
terestre peste o serie întreagă de date de-a dreptul misterioase. 
Gândiţi-vă la acea surprinzătoare demonstraţie de matematică 
superioară şi de astronomie pe care-o oferă chiar şi numai 
piramida lui Keops! Care era pe atunci stadiul civilizaţiei 
umane? Abia se născocise roata, abia fuseseră puse la punct 
irigaţiile ogoarelor de orez, mai mult dintr-o observaţie 
practică şi îndelung repetată a regimului hidrografic al 
Nilului. Chiar şi Pământul era considerat ca o tipsie, ceea ce 
dovedeşte puţinătatea extremă a datelor ştiinţifice, în schimb, 
iată că egipteni; cunoşteau infinit mai multe lucruri privitoare 
la mecanica planetelor. De unde şi cum? Ei bine, pot să afirm 
că ele au fost transmise de cei pe care numai câţiva savanţi de 
pe pământ, între care şi dumneavoastră, îi numesc 
paleoastronauţi. Ei au sosit pe Pământ mult prea devreme, 
astfel încât, dacă punem deoparte monumentalele construcţii 
egiptene,  peruviene şi cele sumeriene, mesajele 
paleoastronauţilor n-au trezit din păcate decât ecouri şi 
interpretări mistice. Ce ar înţelege băştinaşii ce populează 
Matto-Grosso, zonă complet izolată de factorii civilizatori, 
dacă într-o bună zi ar ateriza în faţa colibelor de trestie o 
aerodină? Ne-ar considera vrăjitori şi zei, fiinţe coborâte din 
cer şi ar crea cele mai fantastice legende cu privire la un astfel 
de fenomen enigmatic. Oricât le-am explica funcţionarea 
motoarelor fotonice, sau a instalaţiilor cibernetice, ei n-ar 
înţelege absolut nimic, aşa cum cu patru şi cu cinci milenii în 
urmă, cu atât mai puţin nu puteau înţelege evenimente 
asemănătoare seminţiile planetei voastre care o populau pe 
atunci. 

Avem în capitala planetei noastre, la Silicuma, un 
gigantic muzeu al lumilor cunoscute de noi. Avem eşantioane 
de roci şi minereuri din peste două sute de planete cercetate 
de cosmonauţii Zetei de-a lungul timpului. O să-mi facă 
nespusă plăcere să vă invit la acest muzeu, să-l vizitaţi, deşi 
cercetarea lui chiar superficială cere un timp egal cu trei-patru 
luni terestre. Am reuşit să stabilim legături radio şi să 


organizăm un vast sistem de transmitere a informaţiilor după 
un cod simplu, prin intermediul laserelor, cu peste douăzeci 
de planete locuite din alte sisteme solare. Am organizat 
croaziere cosmice, schimburi de experienţă, vizite reciproce, 
ba chiar şi acţiuni cu un caracter atât de spectaculos, încât 
povestite, ar părea că ţin de domeniul fanteziei. Să luăm, de 
pildă numai cazul planetei Marte. Am descoperit acolo o 
civilizaţie pe cale de dispariţie din cauza unor condiţii extrem 
de vitrege. De fapt toată populaţia planetei număra doar 
câteva mii de fiinţe ajunse la desperare; ele nici nu erau 
originare de pe Marte, ci veniseră cu un convoi de astronave 
atomice de pe planeta Phaeton. 

— Ah, da, era cândva o planetă între Marte si Jupiter, 
planetă care a explodat lăsând pe traiectoria mişcării sale de 
revoluţie în jurul soarelui un brâu imens de asteroizi... 

— Da, domnule profesor, Phaeton a existat, populaţia ei 
ajunsese chiar la un stadiu înaintat de civilizaţie, dar a 
izbucnit cel mai pustiitor dintre războaie, un război 
termonuclear care a dus la explozia şi pulverizarea planetei. 
Cu puţin timp înainte de declanşarea războiului, un mare grup 
de savanţi atomişti, fizicieni şi constructori de vehicule 
spaţiale, împreună cu familiile lor, au părăsit planeta, 
încercând în desperare de cauză să se salveze. S-au îndreptat 
spre planeta cea mai apropiată, spre Marte, unde au ajuns 
epuizați. I-am descoperit — aş spune — întâmplător, deoarece 
toate informaţiile noastre anterioare atestau că pe Marte nu 
există viață decât într-o formă rudimentară şi pipernicită. 
Lansaseră semnale desperate în spaţiul cosmic şi noi am captat 
semnalele lor, fiind puşi în alertă şi de explozia catastrofală ce 
pulverizase în zona aceea planeta Phaeton. 

I-am transportat pe Zeta, şi urmaşii lor, deşi fac o 
comunitate aparte prin specificul şi caracteristicile lor, s-au 
aclimatizat perfect şi au încetat de multe generaţii a se mai 
socoti phaetoni sau marţieni, considerându-se zetani, ca şi 
noi... 

În clipa aceea, profitând de mica pauză pe care o făcuse 
Fatuma în cele ce povestea, se auzi glasul lui Ţucurel 


întrebător: 

— Pe Zeta există ciocolată? 

Fatuma izbucni într-un hohot de râs şi spuse: 

— Vă asigur că mâncarea nu va constitui o problemă 
pentru dumneavoastră. Nici chiar pentru acest băiat isteţ şi 
curajos pe care-l cheamă Ţucurel şi a cărui nostalgie terestră 
invocă atât de copilăreşte ciocolata. Oh, dar iertaţi-mă, nu mai 
avem timp să mâncăm pe bordul aerodinei, deoarece peste 
cinci minute ne vom afla pe cosmodromul capitalei noastre. 
Vă rog să vă rezervaţi cea mai bună poftă de mâncare pentru 
dineul ce va îi oferit în cinstea dumneavoastră. 

Costi se repezi la hublou şi ceea ce văzu îl făcu să 
exclame de uimire întocmai ca navigatorii care după multe 
săptămâni de singurătate între cer şi ocean, strigaseră plini de 
bucurie şi speranţe: "Pământ! Pământ!" 


CAPITOLUL IX 
Miruna divulgă gândul perfid al tatălui ei 
şi trece la executarea planului de salvare 


În secundele când Ţucurel încerca să rezolve mica 
problemă lingvistică, dacă expresia "aterizare" nu trebuia 
cumva înlocuită cu "azetarizare", aşa cum pentru Lună se 
spune "alunizare", aerodina se lăsă cu enorma ei carcasă pe 
cosmodromul Laduma din vecinătatea capitalei Silicuma. 

Ceea ce nu băgaseră de seamă în nici un moment al 
croazierei cosmice, era faptul că prezenţa lor pe bordul 
aerodinei fusese anunţată celor zece milioane de locuitori ai 
capitalei, astfel încât sosirea lor constitui un eveniment 
comparabil cu o sărbătoare deosebită. În aerogară, ca şi în 
jurul ei, se găseau zeci de mii de zetani, după cum de-a lungul 
autostrăzii de la cosmodrom până în capitală alte mulţimi de 
zetani se înghesuiau ca să-i vadă pe locuitorii planetei 
Pământ. Înainte de a ieşi din interiorul aerodinei, Fatuma îi 


pofti să îmbrace costumele etanşe făcute dintr-un material 
supraelastic în aşa fel încât aceeaşi măsură de costum s-ar fi 
potrivit oricui, mulându-se perfect pe corp. Căştile erau 
rotunde şi atât de uşoare, încât purtătorii lor nici măcar nu le 
simțeau. Li se spusese de la început că rezerva de oxigen, 
comprimat într-o butelie liliputană cât un degetar, şi care era 
introdusă într-un buzunar al combinezonului etanş, le asigura 
respiraţia pentru un an de zile. Astfel echipați, călătorii 
pământeni, în frunte cu Ţucurel, descinseră din farfuria 
zburătoare cu aerul cel mai firesc din lume, ca şi cum n-ar fi 
coborât dintr-o aerodină, ci dintr-un banal tramvai la Podul 
Izvor din Bucureşti. 

Ceea ce îi izbi în primul rând, fu culoarea stranie a 
atmosferei zetane, deşi nu era vorba de atmosferă, ci pur şi 
simplu de culoarea spaţiului dintre obiecte, o culoare 
ultravioletă cu o nuanţă odihnitoare de roz pastelat. Sosirile şi 
plecările din gări sau aeroporturi au totdeauna un aspect 
festiv, dar modul cum fusese organizată primirea grupului de 
pământeni întrecu orice aşteptări. 

În incinta circulară a clădirii cosmodromului, într-o sală 
cu cupolă de plexiglas, care părea să irizeze şi mai mult 
ciudata lumină ultravioletă zetană, grupul oaspeţilor de pe 
pământ fu întâmpinat de primarul capitalei Silicuma care, 
înclinându-se în faţa lor le oferi cheia de siliciu a oraşului, îi 
declară cetăţeni de onoare şi ţinu o cuvântare extrem de 
scurtă şi însufleţită, dar care, tradusă de către Fatuma, se 
dovedi a fi de proporţiile unui discurs enorm. În esenţă, 
primarul Silicumei îşi exprima recunoştinţa pentru onoarea ce 
se făcea măreței şi strălucitei capitale a găzdui câteva zile 
oaspeţi veniţi dintr-un colţ atât de îndepărtat al Universului. 
El pomeni apoi de meritele astronomului Costi Vitănescu, de 
curajul maiorului Vasile Vitănescu, de temeritatea şi sângele 
rece dovedite de colonelul-aviator Sergiu Vitănescu, de 
liniştea şi fermitatea viitorului pilot Emil Vitănescu, de 
sârguinţa la învăţătură a lui Ţucurel, ca şi de caracterul 
integru al lui Agăsin, vizitiul harnic la docarul dispensarului 
din Lişava, meritele lui fiind atât de mult lăudate, încât ai fi 


crezut că vorbea de pilotul unui avion de la "Aviasan', sau de 
un campion paraşutist. 

leşind din monumentala clădire a cosmodromului, 
pământenii începură seria de revelatoare descoperiri în ce 
privea felul de viaţă al zetanilor, natura peisajului zetan, şi 
urbanistica marelui oraş Silicuma. Acesta se afla situat în 
marginea unui ocean ce se pierdea dincolo de linia 
orizontului. Din cauza extraordinarei abundenţe de siliciu, 
uscatul avea o culoare predominantă albă-scânteietoare. 
Vegetaţia, datorită probabil tot siliciului, era de un verde 
mineral, albicios, ca şi cum peste frunze, iarbă şi păduri s-ar fi 
aşternut o pulbere fină. Amănuntele de peisaj îşi pierdeau 
astfel uşor conturul şi totul parcă era privit printr-un imens 
ecran de sticlă givrată. Chiar şi oceanul era de un albastru pal, 
parcă toată acea nesfârşită întindere marină nu era altceva 
decât trupul unui monstru acvatic, astfel încât să i se vadă 
solzii albaştri şi albi, cu largile zvâcnituri ale mareei. 
Metropola, de proporţii ciclopice, se întindea şi în golful 
imens al oceanului, plasat pe piloni, sau pe chesoane dintr-un 
material asemănător betonului. O parte a oraşului era 
submarină, clădirile în ciorchine de dimensiunea unui întreg 
cvartal zărindu-se în apă ca prin vitraliul unui portic de 
catedrală. Zona de oraş zidită pe uscat era de un tip 
monumental. Pe câte un pilon înalt de un kilometru şi gros de 
cincizeci de metri, erau fixate la diverse nivele mari grupuri 
de clădiri din sticlă mată, colorată în toate nuanțele 
curcubeului, sau din siliciu alb, ceea ce clădea peisajului 
citadin un aer fantastic de pădure împietrită într-o geometrie 
de o rară frumuseţe. Metrouri verticale, trenuri aeriene, 
suspendate pe enorme estacade, trotuare, scări monumentale, 
ba chiar străzi şi bulevarde întregi rulante, se deplasau cu 
viteze variabile şi pietonii se mişcau de fapt fără nici un efort 
fizic. Ar fi trebuit să se lase întunericul amurgului şi apoi al 
serii, dar pe neaşteptate, în secunda când soarele trecu de 
orizont, deasupra marelui oraş se aprinse într-o reverberaţie 
de lumini un glob artificial cu un diametru de câţiva 
kilometri, şi suspendat la o înălţime de aproximativ cincizeci 


de kilometri. Zetanii păreau să aibă o inexplicabilă 
idiosincrasie faţă de întuneric şi chiar în gama de culori 
pentru pictură, artă decorativă, construcţii şi industria 
bunurilor de larg consum negrul lipsea, negrul fiind în sensul 
cel mai desăvârşit o culoare necunoscută. Foarte numeroşi 
erau zetanii care se deplasau nu pe jos, pe străzile şi trotuarele 
rulante, ci, plutind la înălţimi variabile cu ajutorul unor 
aparate autonome de zbor. Fixate la spate, ca nişte mici 
rucsacuri, aceste aparate acționau pe principiul motoarelor 
rachetă şi dezvoltau viteze mari. Faptul că pietonii, sau mai 
bine zis zburătorii icarieni nu se izbeau unii de alţii, se datora 
unor fluxuri de unde radar, ale căror surse erau nişte 
minuscule instalaţii de mărimea unor tranzistori, fixate pe 
fruntea zetanilor. Sistemul aducea foarte mult cu acela 
extraordinar de acut şi de fin al liliecilor din peşterile şi 
turnurile părăsite de pe pământ şi pe care îl evoca atât de 
firesc, încât până şi Ţucurel se gândi la această surprinzătoare 
asemănare. Zetanii icarieni se deplasau cu viteze mari, 
mişcările lor păreau deosebit de agitate şi aduceau mult cu 
forfota dintr-un strop de apă aşezată sub ocularul unui 
microscop. 

Până la începerea banchetului oficial, dat în cinstea 
pământenilor, aceştia fură conduşi de către Fatuma la cel mai 
mare hotel din metropola zetană. Lăsaţi singuri să se 
odihnească şi să se pregătească pentru banchet, pământenii 
care pentru prima oară puteau vorbi fără prezenţa lui Fatuma 
sau a altui zetan, îşi împărtăşiră impresiile în voie. Singurul 
care nu manifesta nici cea mai mică îndoială şi suspiciune era 
Costi. Ca astronom, aventuroasa călătorie pe planeta Zeta îi 
oferea cea mai tulburătoare documentare ştiinţifică şi, orbit de 
nepotolita sa curiozitate, nu se gândi în nici un fel la ipoteza 
unei soartă tragice şi definitiv pecetluite. 

Vasi în schimb, devenise extrem de  bănuitor, 
neliniştindu-l în primul rând exagerata curtoazie a lui Fatuma. 

— Prea se poartă frumos cu noi, prea ne dă asigurări că 
ne vom înapoia cu bine pe Pământ, prea îndatorat pare să fie 
faţă de noi şi lucrul cel mai important rămâne faptul că, oricât 


mă străduiesc, nu văd raţiunea pentru enorma şi paradoxala 
călătorie extraterestră făcută atât de intempestiv. Prea 
seamănă cu o răpire, prea suntem înconjurați de o 
binevoitoare atenţie, şi pentru ce toate astea? Convingerea 
mea fermă este ca nu no vom reîntoarce pe Pământ atât de 
curând şi poate că nu vom mai reveni niciodată pe bătrâna 
noastră planetă. 

— Vorbeşti copilării, zise Costi, dar în aceeaşi clipă uşa 
apartamentului ce-l ocupau în hotel se deschise uşor si 
înăuntru pătrunse Miruna.  Apropiindu-se de grupul 
pământenilor, tânăra zetană spuse pe un ton grav şi cu vocea 
scăzută: 

— Am profitat de faptul că Fatuma e ocupat cu 
pregătirile sale presante şi am venit să vă comunic că vă paşte 
cea mai groaznică primejdie. 

— N-am spus eu? zise Vasi triumfător că bănuiala sa se 
adeverea atât de repede. 

— Ce primejdie? întrebă Costi, încă neîncrezător. 

— Aţi fost răpiți de pe Pământ nu doar pentru o simplă 
croazieră. Fatuma o să sfârşească prin a declara că aerodina 
nu mai poate executa drumul de la Zeta la Pământ şi va spune 
că acest lucru se datorează defectării motoarelor "laser". 

— Nu cred! Nu cred! izbucni Costi indignat. 

În loc de răspuns, Miruna se uită spre Emil, apoi spuse: 

— O fac pentru dumneavoastră toţi, dar în primul rând 
pentru Emil. 

"S-a îndrăgostit de Emil" — se gândi Ţucurel şi-l privi pe 
fratele său cu subită admiraţie şi recunoştinţă. 

— Totuşi, îmi vine greu să cred o aberaţie ca asta, zise 
Costi. Ce rost şi ce rațiune ar avea? 

— Am să vă dau această explicaţie, zise Miruna. Vă rog 
să mă ascultați cu cea mai mare atenţie. Eu însămi mă vâr 
într-o primejdie nesăbuită şi dacă ar exista cea mai mică 
bănuială că am divulgat acest secret, mi-aş pierde libertatea şi 
poate chiar viaţa. Fatuma, tatăl meu, trebuie să vă mărturisesc 
acest lucru, face parte dintr-o vastă organizaţie ştiinţifică de 
cercetare a vieţii de pe Pământ. Lucrările se fac pe organisme 


vii. Ele au început cu aducerea pe planeta Zeta a numeroase 
eşantioane şi exemplare vii, de la plancton şi protozoare până 
la cobai, dar munca din laboratoarele şi clinicile noastre de 
cercetări au luat o astfel de dezvoltare, încât în ultima vreme 
a devenit necesară aducerea câtorva fiinţe umane. Înaintea 
dumneavoastră s-a izbutit aducerea doar a doi pământeni, dar 
care au murit imediat. Se preconizează a se face experienţe de 
aclimatizare a pământenilor pe Zeta şi în perspectivă a 
zetanilor pe Pământ. Experiențele vor merge de la încercările 
de modificare a celulelor genetice până la grefarea unor 
organe şi ţesuturi noi. 

— Vrei să ne convingi că nu vom mai fi transportaţi pe 
Pământ? întrebă Costi. 

— Ceea ce pot să afirm deocamdată, este planul lui 
Fatuma de a vă aduce la cunoştinţă că întoarcerea aerodinei 
pe Pământ va suferi o oarecare întârziere. 

— Şi ce-ar trebui să facem noi? întrebă Vasile. 

— Să vă comportaţi ca şi cum nu ştiţi nimic despre o 
eventuală primejdie. La curtoazia lui Fatuma să răspundeţi cu 
o atitudine identică. Restul încerc să-l fac singură... 

Miruna dădu să iasă din apartament, dar în aceeaşi clipă 
uşa se deschise şi în pragul ei se ivi Fatuma. Văzând-o pe 
Miruna acolo, avu o tresărire de surprindere neplăcută şi o 
întrebă cu un glas aspru: 

— Ce-ai căutat aici? 

Miruna nu răspunse şi Fatuma continuă cu o voce 
schimbată pe neaşteptate: 

— De ce nu-i laşi pe oaspeţii noştri în linişte, să se simtă 
ca acasă? Ce rost are să ne ţinem de capul dumnealor, în loc 
să le acordăm odihna dorită şi, desigur, binemeritată? 

Emil interveni: 

— Domnule Fatuma, domnişoara Miruna a venit să-mi 
spună că la banchetul ce se va da în seara asta în onoarea 
noastră doreşte să stau lângă dânsa. 

— N-am nimic împotrivă, zise Fatuma îndreptând totuşi 
o privire rece spre Miruna, semn că spusele sale nu se 
potriveau cu ceea ce de fapt gândea. Apoi continuă: Se pare că 


am îmbătrânit şi nu mai pot înţelege romantismul tinereţii... 
De fapt, îmi amintesc că din cea mai fragedă tinereţe am stat 
aplecat numai deasupra ultramicroscoapelor şi în marile 
biblioteci ştiinţifice. Dragostea şi sentimentalismul sunt cele 
mai puternice piedici în calea activităţii ştiinţifice, deoarece 
suavitatea lor are pur şi simplu o acţiune amenințătoare, 
narcotică. Dar, domnii mei, să lăsăm tinereţii ceea ce i se 
cuvine, vă rog să fiţi gata pentru a merge la banchet. 

Cu toţii ieşiră în urma lui Fatuma şi Ţucurel o auzi pe 
Miruna şoptindu-i lui Emil: 

— Comunică repede celorlalţi, să nu bea nici un strop de 
băutură din paharele galbene. 

Emil clipi din ochi în semn că a înțeles. Acum. ştiind ce 
anume se afla dincolo de exagerata curtoazie a lui Fatuma, 
chiar şi Costi deveni onctuos şi prevăzător, atent în studiul 
comportării acelui zetan perfid şi atât de misterios. 

Banchetul avu loc într-o imensă sală de la parterul 
hotelului. Sala era de-o nemaipomenită somptuozitate, totul 
părând aci să fie rodul unei largi risipe de lux şi bogăţie. 
Stâlpii şi coloanele înalte erau împodobite cu foiţe de aur şi 
platină, plafonul era acoperit pe întreaga lui suprafaţă cu 
porfir, iar pardoseala era alcătuită dintr-un imens covor de 
mozaic multicolor. La banchet participau câteva sute de 
personalităţi zetane, şi luând primul cuvântul după ce toţi se 
rânduiseră la mese enorme aşezate în formă de evantai, 
Fatuma declară cu aerul cel mai serios din lume: 

— Dragii noştri oaspeţi nu vor sta la noi decât câteva 
ore. Aerodina îi aşteaptă pe cosmodrom ca să-i readucă pe 
Pământ. Aşa că îi rog pe reprezentanţii presei, televiziunii, 
radioului şi studiourile de filme să-şi facă datoria, 
consemnând evenimentul memorabil la care suntem martori şi 
părtaşi. Le doresc oaspeţilor noştri cea mai perfectă sănătate şi 
veselie şi îi invit să guste din bunătăţile aranjate pe aceste 
mese îmbelşugate. 

Auzindu-l vorbind în acest fel şi, mai ales, auzindu-l că 
anunţase plecarea aerodinei în următoarele câteva ceasuri, 
Costi reveni la vechea lui linişte nepăsătoare şi, asaltat de 


grupul corespondenţilor de presă, găsi că prilejul este extrem 
de potrivit pentru a-şi manifesta bucuria descoperirii unei 
planete locuite de fiinţe atât de interesante, ca şi mândria că o 
veche ipoteză a sa şi-a găsit pe neaşteptate o ilustrare atât de 
perfectă. În focul toastului, ca şi în vârtejul declaraţiilor ce i le 
solicitară  corespondenţii de presă, cinematografie şi 
radioteleviziune, Costi — dar împreună cu el toți ceilalți — nu 
observară că Miruna dispăruse pe neaşteptate din sala 
banchetului. Emil se aşezase lângă ea, dar scaunul ei era acum 
gol şi, o floare solitară, albă şi delicată, de forma unei 
graţioase stele de mare, stătea uitată pe el. Emil o luă în mână 
şi 'Țucurel care stătea alături, îl surprinse cum o mângâia cu 
un gest aproape inefabil. Poftiţi să guste din băutura turnată 
în paharele galbene, se făcură a bea din licoarea ce împrăştia 
o aromă ciudată, dar Costi gustă cu adevărat şi pe dată 
privirile sale căpătară o lumină aparte, visătoare şi lipsită de 
voinţă. Era ca şi cum şi-ar fi pierdut dintr-o dată orice urmă 
de memorie, acest fapt deveni evident întregului grup, 
deoarece, aplecându-se spre Sergiu, Costi îl întrebă: 

— Spuneţi-mi, domnul meu, ce rang aveţi în societatea 
zetană? 

Sergiu se făcu palid la față şi schimbă o privire 
semnificativă cu Vasi, dându-şi seama că gestul necugetat al 
lui Costi era de natură să compromită planul acţiunii de 
evadare. Dar, subita şi discreta stare de nelinişte oglindită pe 
feţele celor ce nu băuseră din băutura aceea, trecu 
neobservată de Fatuma. Acesta, încrezător acum că ştirea ce-o 
va da nu va mai trezi nici o reacţie în inimile grupului de 
pământeni, se ridică de pe scaun şi zise cu vocea sa metalică: 

— Domnilor, chiar acum câteva clipe am fost anunţat că 
la motoarele "laser" ale aerodinei a fost descoperită o 
neaşteptată defecţiune, astfel încât şederea pământenilor pe 
planeta noastră va suferi o mică prelungire. Sper că sunt în 
asentimentul tuturora exprimându-mi speranţa că pământenii 
se vor simţi bine la noi. În ceea ce ne priveşte, declar solemn 
că vom face tot ce ne stă în putinţă să le oferim o ospitalitate 
demnă de străvechile noastre tradiţii şi că vom purcede de 


îndată la repararea aerodinei. 

Pământenii, în afară de Costi, care părea indiferent la 
auzul acestei ştiri alarmante, se făcură livizi la faţă, dar 
Fatuma se apropie de ei şi le spuse liniştit: 

— Vă rog să nu vă impacientaţi, deoarece în câteva ore, 
cel mult într-o zi, aerodina va fi în stare a-şi lua startul. În tot 
acest timp aveţi libertatea de a vizita capitala, uzinele şi 
institutele noastre de cercetări, sau, dacă vreţi, puteţi sta în 
apartamentul ce vi s-a rezervat la hotel. 

Abia atunci păru că observă ciudata stare a lui Costi şi 
zise pe un ton de grija deosebită: 

— Mi se pare că domnul astronom nu se simte prea bine. 

Făcu un semn imperceptibil şi pe dată se iviră doi zetani 
îmbrăcaţi în halate albe, de medici. 

— Vă rog să-l internaţi pe scumpul nostru oaspete în 
spitalul municipalităţii, la secţia de medicină cosmică si să 
vedeţi ce are. 

— Am înțeles, domnule Fatuma, spuseră cei doi medici 
şi-l luară pe Costi cu ei, spre desperarea şi uimirea celorlalţi 
pământeni. 

Acest incident, ca şi vestea că aerodina suferise o 
defecţiune tehnică, fu de natură a deteriora atmosfera 
banchetului care luă repede sfârşit. În drum spre apartamentul 
lor, Vasi le spuse în şoaptă: 

— Va trebui să-l salvăm pe Costi şi să punem mâna pe 
aerodină. 

Apoi conveniră că deocamdată singurul lucru ce le 
rămânea de făcut era să se retragă şi să delibereze în 
apartamentul lor din hotel. Ajunşi în apartament, se închiseră 
înăuntru şi Vasi le spuse: 

— O singură dată am mai fost într-o situaţie ca asta, 
desperată, dar nici atunci nu mi-am pierdut cumpătul. 

Sergiu îl opri cu un gest şi spuse cu glas plictisit: 

— Pariez că iar vrei să ne istoriseşti cum ai stat izolat în 
aprilie 1945 în Munţii Tatra, într-o cazemată asediată de 
hitlerişti... O ştim de-a fir a păr. 

— Ei bine, n-am s-o mai povestesc. 


Exact în clipa aceea uşa apartamentului se deschise, 
canatul ei dându-se la o parte, ca şi cum o fiinţă nevăzută, 
imaterială intrase în cameră. Întoarseră cu toţii consternaţi 
privirea spre uşă, nu văzură pe nimeni, dar auziră glasul 
subţire al Mirunei care le spuse: 

— Nu vă neliniştiţi! Sunt eu, Miruna. 

— Bine, dar nu te vedem, zise mirat Vasi. 

— Ce minune se petrece cu dumneata, domnişoară? 
întrebă Sergiu. 

— Nici o minune, spuse Miruna. Am folosit un preparat 
care m-a făcut invizibilă pentru câteva ore. Din păcate nu-l 
puteţi folosi, deoarece pentru organismul dumneavoastră nu 
are nici un efect. 

— Înseamnă că şansele noastre de salvare sunt minime, 
zise Sergiu. 

— Ascultaţi planul meu: simulaţi că doriţi să vizitaţi 
capitala. N-o să vă împiedice nimeni, ba chiar o să vi se dea şi 
un ghid. Primul drum să-l faceţi la spitalul municipal. 
Profesorul Costi şi-a revenit şi vă aşteaptă. Va putea părăsi 
spitalul şi e momentul potrivit să-l luaţi cu dumneavoastră, 
deşi din cauza băuturii a ajuns să manifeste psihologia unui 
zetan adevărat. Cereţi ghidului să vă arate Planetariul, pe 
urmă Muzeul cosmic şi, în sfârşit, exprimaţi-vă dorinţa să 
vizitaţi cosmodromul. Acolo am să vă iau în primire. Eu voi fi 
la cosmodrom, pe bordul aerodinei. 

— Şi vom zbura îndărăt pe Pământ? întrebă Sergiu. 

— Cu o singură şi supremă condiţie, spuse Miruna, 
privindu-l pe Emil. La mâna stângă Emil are un inel cu o 
piatră roşie scânteietoare. 

— Da, zise Sergiu. E un rubin. Darul mamei sale pentru 
că a luat cu succes examenul de bacalaureat. 

— Am absolut nevoie de acest inel! zise Miruna cu un 
glas hotărât. 

"Aoleo! se gândi Ţucurel. Asta-i un fel de logodnă!" 

— Nu înţeleg raţiunea acestui dar, zise Sergiu. 

— Rubinul este piesa esenţială a oricărui motor "Laser". 
Tatăl meu a dat ordin ca motoarelor de pe aerodina cu care 


am venit să li se ia pietrele preţioase. Va trebui să remontez 
rubinul de la mâna domnului Emil. 

— Şi-o să-ţi ajungă piatra unui inel atât de modest? 
întrebă Sergiu neîncrezător. 

— Încerc. 

— Am şi eu un inel cu un rubin mai mare decât al lui 
Emil. 

— Oh, ce bine îmi pare! Sunteţi salvaţi! exclamă Miruna 
în clipa când Emil şi Sergiu îi dădură inelele scoase de pe 
degete. 

Apoi Miruna ieşi din încăpere. După câteva clipe ieşiră şi 
pământenii, în grup compact. La parter îl întâlniră pe Fatuma. 

— Oh, domnule Fatuma, bine că te întâlnim, îl 
întâmpină Sergiu cu un aer vesel. Avem o mică dorinţă. Vrem 
să vizităm oraşul. Ne îngăduiţi acest lucru? 

— Bineînţeles că da! răspunse Fatuma şi, făcând semn 
unui zetan care se apropie de îndată, le spuse pământenilor că 
pot purcede la vizitarea oraşului chiar din acel moment şi că 
în acest scop le pune la dispoziţie pe cel mai bun ghid din 
capitala zetanilor. 

Fatuma îi urmări cu o privire veselă şi curtenitoare, 
făcându-le semne prieteneşti cu mâna, într-atât de sigur era că 
pământenii n-aveau să mai scape din mâinile sale pentru 
nimic în lume. 

Vizitarea oraşului se desfăşură în cele mai bune 
condițiuni, exact până în momentul când intrară în rezerva 
spitalului municipal unde stătea Costi. Îşi revenise, dar, ciudat 
lucru, nu mai avea nevoie de combinezon şi cască de protecţie 
cum continuau să poarte ceilalți membri ai grupului. Deşi, în 
afară de acest amănunt, totul părea în ordine, de îndată ce 
Costi deschise gura, începând să vorbească, se dovedi că 
psihologia lui suferise modificări stranii şi profunde. În primul 
rând îşi pierduse memoria terestră. Nu mai recunoscu pe 
nimeni din grup, nici chiar pe Emil, sau pe Ţucurel. Căpătase, 
ca prin farmec acea falsă şi derutantă curtoazie zetană care îl 
caracteriza atât de net pe Fatuma. 

— Cine sunteţi? îi întrebă Costi în momentul când 


pământenii intrară în rezerva unde era internat. 

— Costi, lasă-te de glume! zise Vasi şi-l bătu uşor cu 
palma peste umăr, dar astronomul se arătă dintr-o dată foarte 
jignit de acest gest de o familiaritate nepotrivită între 
persoane ce nu se cunosc. 

— Suntem pământeni, zise Sergiu cu un aer vesel, deşi 
numai de glume nu-i ardea în momentul acela. 

— Da? întrebă Costi transfigurat de uimire. Într-adevăr 
am auzit că au fost aduşi câţiva oameni de pe Pământ pe 
planeta noastră. Va să zică dumneavoastră sunteţi pământeni? 
Daţi-mi voie să mă recomand. Mă numesc Catuna şi sunt 
astronom... 

— Bravo, frăţioare! zise Vasi cu uşoară ironie, iată că ai 
şi un nume nou, ca al zetanilor. Nu te mai cheamă Costi ci 
Catuna!... 

Ca şi când n-ar fi auzit această remarcă ironică, 
astronomul îi întrebă cu o curtenitoare bunăvoință: 

— Cum vă simţiţi pe planeta noastră? 

— Bine, bine, dar vino-ţi în fire, izbucni Vasi stupefiat. 

Sergiu, a cărui faţă se posomorâse pe încetul, îi spuse pe 
un ton îngrijorat şi plin de milă: 

— Spune-mi, dragă Costi, n-ai auzit de un astronom pe 
care-l cheamă Vitănescu? 

— Pe Zeta nici nu există astfel de nume caraghioase, zise 
Costi, continuând să-i privească adânc, dar cu un aer străin şi 
fără pic de căldură. 

Atunci Emil îi spuse, adoptând o atitudine plină de 
respect şi curtoazie: 

— Am dori să vizităm capitala planetei dumneavoastră. 
Ne puteţi da o mână de ajutor? 

— Cu plăcere, zise Costi şi după câteva minute ieşiră din 
clădirea spitalului municipal. 

Ajunseră destul de uşor la cosmodrom, deoarece se 
urcară într-un tren suspendat care porni cu viteză ameţitoare. 
Staţia terminus a acestui tren era situată chiar în faţa intrării 
principale a cosmodromului. Zăriră aerodina şi Emil cel dintâi 
o observă pe Miruna la capătul de jos al scării ce lega pista de 


decolare cu unul din hublourile deschise. 

Apoi se repezi pe scara suspendată şi îi chemă pe toţi s-o 
urmeze. Intrară în aerodină exact în clipa când dinspre oraş se 
auzi un zgomot care se apropia ca un tunet rostogolit printre 
nori negri. Miruna scoase un țipăt de spaimă: 

— Dumnezeule! 

Era prea târziu. Auziră cu toţii glasul lui Fatuma 
izbucnind într-un strigăt aspru şi poruncitor: 

— Dacă decolaţi vă distrug într-o miime de secundă! 
Miruna! Miruna! Eşti fata mea şi nu-ţi îngădui să mă trădezi! 

Folosindu-se de aparatul său de zbor autonom, Fatuma 
se înălță până la nivelul bordului şi faţa sa, urâţită de mânie, 
se ivi în cadrul unuia dintre hublouri. Apoi începu să bată cu 
pumnii în peretele bordului, strigând fără încetare: 

— Miruna! Voi face să explodeze aerodina! Mă auzi, 
Miruna?... 


În clipa aceea Ţucurel se trezi din somn, lac de sudoare. 
Emil îl scutura de umeri şi văzând că în sfârşit deschisese 
ochii, îi spuse: 

— Ce-ai visat, frăţioare, de vorbeai în somn? Cu cine te 
luptai atât de amarnic? 

Țucurel se frecă la ochi şi spuse: 

— Oh, ce bine că totul n-a fost decât un vis. 

Apoi aţinti privirea spre lanterna lui Emil care, aprinsă, 
era îndreptată spre el şi înţelese că deşi se trezise dintr-un vis, 
realitatea nu era de fel încântătoare, întrebă cu glas moale: 

— Câte ore am dormit? 

— N-ai dormit mult. Vreo patru ceasuri. 

Ţucurel închise o clipă ochii, apoi întrebă: 

— Ai mai lucrat la trepte? 

— Da, minţi Emil ca să-l liniştească. 

Ţucurel ieşi din sacul de dormit ca să coboare de pe 
enorma masă circulară de piatră, dar în momentul acela dădu 
cu ochii de micul aparat de radioemisie şi recepţie pe care îl 
luase cu el şi la care, ciudat lucru, nimeni nu se gândise până 


atunci. Ţucurel scoase un strigăt de triumf şi spuse: 

— Mii de bombe şi milioane de pipe! De ce-am mai luat 
acest emiţător radio, dacă ne uităm la el exact ca omul din 
peşteră la o farfurie zburătoare?! 

— la te uită exclamă Lili, tulburată de această 
descoperire simplă. 

În clipa următoare Emil întinse mâna spre micul şi 
delicatul transmiţător radio. Era emoţionat şi simţi că îi 
tremură mâinile. Totuşi găsi putere să se stăpânească şi, 
îmbrăţişându-i pe fratele său, îi spuse: 

— Nici nu-ţi dai seama ce idee grozavă ţi-a venit! Poate 
că tocmai asta ai visat! Vino să te sărut! Lili, sărută-l şi tu pe 
bravul meu frăţior!! 

Lili dădu ascultare acestei porunci simple şi entuziaste şi 
Țucurel îi spuse în şoaptă: 

— Dac-ai şti cât de mult semeni cu Miruna! 

— Cine-i Miruna? întrebă Lili, dar Ţucurel nu-i mai dădu 
nici un răspuns, atent dintr-o dată la mişcările lui Emil care, 
manipulând micul aparat, îl puse pe "transmisie" începând să 
cheme cu un glas plin de bucurie şi de speranţă. 

— Cât e ora? întrebă Ţucurel. 

— Opt şi un sfert, spuse Lili. 

— Seara sau dimineaţa? 

— Seara, spuse Lili după o clipă de gândire. 

— Înseamnă că acum pionierii sunt la cina. Nu cred să 
stea careva dintre ei cu aparatul pus pe recepţie, zise Ţucurel 
şi Lili îl privi cu o mirare binevoitoare, părând să fie din ce în 
ce mai surprinsă de logica atât de precoce maturizată a acestui 
copil. 

În clipa următoare Emil constată cu un glas dezolat: 

— Am impresia că s-a defectat micul nostru aparat de 
emisie. 

Lili înlemni de stupefacţie, dar Ţucurel care părea în 
continuare că nu-şi dă seama de grozăvia primejdiei ce apăsa 
asupra lor, izbucni cu o voce veselă, ba chiar niţel ironică: 

— Electronistule, acum să te vedem ce poţi! 

Exclamaţia îi era adresată lui Emil, dar acesta n-o auzi 


fiindcă în loc de orice alt răspuns ceru o şurubelniţă. 

— De unde să-ţi fac rost de-o şurubelniţă în peştera asta? 
întrebă Ţucurel. A, stai că am ceva mai bun. 

— Ce? întrebă Lili care părea că începuse a-l asculta pe 
fratele lui Emil ca pe un oracol. 

— Am un briceag de excursie. 

— Adă-l încoace! zise Emil poruncitor şi Ţucurel vârî 
mâna în buzunarul de la piept al hanoracului, scoțând de- 
acolo briceagul. Apoi, el şi cu Lili ţinură aprinse lanternele 
deasupra aparatului de radio, pentru ca Emil să aibă un câmp 
bun de lucru. 

După o jumătate de oră Emil termină de reparat şi reluă 
apelul cu un glas îndârjit: 

— Alo! Tabăra de pionieri! Tabăra de pionieri!... 


EPILOG 
Din care se vede că uneori 
şi întâmplarea este salvatoare 


Toţi cei din casă începură a fi îngrijoraţi. Se găseau 
adunaţi la masa de cină, în cerdac şi se mirau că Ţucurel şi 
Emil nu se mai iveau de nicăieri. Din nenorocire Agăsin îşi 
terminase lucrul şi era acasă la el, neştiutor că Ţucurel şi Emil 
nu se întorseseră încă din expediţia lor la peşteră. El singur 
ştia că peştera fusese obiectivul excursiei. Toţi cei din casă 
credeau că excursia celor doi era banală şi obişnuită, alcătuită 
fiind din câteva ceasuri de pescuit, dintr-o plimbare fără 


peripeții primejdioase şi acum părerile lor oscilau în tot felul 
de presupuneri: ba că au rămas pe undeva la vreo stână, ba că 
or fi hotărât să rămână peste noapte la vreo gură de 
exploatare forestieră, ba că pur şi simplu se aflau în drum spre 
casă şi că vor apărea dintr-o clipă în alta. Dar timpul trecea şi 
cei doi excursionişti încă nu-şi arătau feţele. 

În vremea asta la tabăra de pionieri lucrurile erau infinit 
mai discrete. Neliniştea, e drept crescândă, o împărtăşea un 
singur om, tatăl domnişoarei Lili, comandantul de pionieri al 
taberei. Nici el nu ştia unde putea să zăbovească Lili atât de 
mult şi, deşi cina se terminase, deşi pionierii din tabără se 
găseau în dormitoarele lor, pregătindu-se de culcare, 
comandantul nu-şi mai găsea loc şi astâmpăr. Se plimba în 
camera sa ca un leu într-o cuşcă, în dese răstimpuri ieşea pe 
coridor, având impresia înşelătoare că aude paşi, apoi revenea 
în cameră din ce în ce mai agitat. 

Şi iată că deodată auzi nişte paşi ce se apropiau în goană 
pe coridor. Dintr-un salt fu la uşă. O deschise exact în clipa 
când un pionier, cu o faţă pe care spaima se întipărise clar, îi 
comunică această veste: 

— Tovarăşe comandant, adineauri am deschis absolut 
întâmplător aparatul de radioemisie şi am recepționat apelul 
tovarăşei Lili. Se află în peştera lui Zamolxis împreună cu 
băieţii tovarăşului colonel-aviator Vitănescu. 

— Eşti sigur? Unde-i aparatul? 

— E în dormitor. Fata dumneavoastră vorbeşte acum cu 
colegii mei din dormitorul numărul cinci. 

— Hai la dormitor! 

— Tovarăşe comandant, vă rog să ne daţi voie să facem 
şi noi parte din echipa de salvare, zise pionierul, dar 
comandantul nu-i dădu nici un răspuns, alergând spre ieşirea 
din pavilionul central şi îndreptându-se spre cabana 
dormitorului cinci. 


Exact în acelaşi timp, întâmplarea a făcut ca şi familia 
Vităneştilor să afle locul unde se găseau Ţucurel şi Emil. 


Elenuţa, primi pe neaşteptate vizita unui ţăran din cătunul 
Voreţ care o rugă sa vină cât se poate de urgent, deoarece 
nevastă-sa stă să nască. În această împrejurare, ca de obicei, 
tanti Elenuţa îl chemă pe Agăsin ca să înhame caii la docar 
pentru a ajunge mai repede la locuinţa bolnavei. În timp ce 
înhăma caii, zorit de tanti Elenuţa, Agăsin întrebă cu aerul cel 
mai firesc din lume: 

— Ei, ce zice Ţucurel, cum i-a plăcut grota lui Zamolxis? 

— Dar ce, acolo au plecat nepoţii mei, nu la pescuit? 

— Păi da' cum? răspunse Agăsin. Au plecat cu frânghii 
de nailon ca să se lase în afund... 

— Oh, scoase o exclamaţie dureroasă tanti Elenuţa şi 
urcă repede scările cerdacului ca să le comunice şi celorlalţi 
neaşteptata veste. 

E lesne de închipuit ce-a urmat. Vasi, Costi, Sergiu şi 
Victor se pregătiră, se înarmară cu nişte colaci de frânghie, cu 
felinare de vânt, târnăcoape şi porniră fără zăbavă spre 
peşteră. 


Echipa de salvare a taberei de pionieri era alcătuită din 
zece pionieri. Cel mai tânăr dintre ei avea exact vârsta lui 
Ţucurel, iar cel mai vârstnic avea cincisprezece ani. Era într- 
adevăr interesant să vezi acest grup temerar, pornit cu atâta 
îndârjire şi însufleţire la acţiunea de salvare. Aveau cu ei 
câteva corzi de nailon, luaseră lopeţi şi târnăcoape, lanterne 
electrice de buzunar, nu uitaseră nici chiar trusa medicală de 
prim-ajutor. Aparatul de radiorecepţie şi emisie era la tatăl lui 
Lili şi îl ţinea agăţat pe după gât, în felul milițienilor de la 
Circulaţie. Aparatul era deschis pe recepţie şi în dese 
răstimpuri se auzea, fie glasul lui Lili, fie glasul subţire şi 
zglobiu al lui Ţucurel, fie glasul grav şi emoţionat al lui Emil. 
Era limpede că, izolaţi la o adâncime de peste o sută de metri 
sau poate chiar mai mult, în subteran, cei trei aveau un moral 
ridicat şi manifestau o bună stare psihică. 

Ar mai rămâne de amintit faptul că cele două grupuri de 
salvare, neştiind una de prezenţa celeilalte, se întâlniră pe 


platou, în apropierea peşterii lui Zamolxis. Cele două grupuri 
se uniră şi, în acest fel, crescu încrederea că acţiunea se va 
sfârşi cu bine. Ajunşi la intrarea în grotă, comandantul de 
pionieri al taberei luă din nou legătura cu cei izolaţi în 
subteran şi primi de-acolo, din partea lui Emil, toate 
indicaţiile privind itinerariul de urmat. Aflând că în enorma 
sală subterană se găseau vestigii ale istoriei umane, atât de 
stranii, ca desenul rupestru, masa de piatră şi cercul celor zece 
dale de piatră colorată, operaţia de salvare fu adaosă de-o 
operaţie de vizitare a peșterii. 

După ce totul luă sfârşit cu bine, se întoarseră acasă. 

Cu felinarele de vânt în mâini, cu zecile de lanterne 
aprinse, se îndreptară spre Lişava, ale cărei lumini se vedeau 
licărind în vale, aşa cum se văd constelaţiile scânteind pe cer. 

